ޢީދުމީލާދުގެ ޙަޤީޤަތް4– DhiSalafiyyah\nޢީދުމީލާދުގެ ޙަޤީޤަތް 4\n04/02/2012 ޢަޤީދާއާއި ފިރުޤާތައްއައްޝައިޚް އިބްރާހީމް ޔާމީން\nބައެއް މީހުން ބުނާ ގޮތުން ޢީދުމީލާދު ފާހަނގަކޮށް މައުލޫދު ކިޔައި ހެދުމަކީ، ޢިލްމުވެރިއަކު ﷲ އާއި ގުޅުން ބަދަހިކޮށް އެކަލާނގެއާއި ކުއްތަންވުމުގެ ނިޔަތުގައި އުފެއްދި ކަމެކެވެ. އެހެން ކަމުން އެކަން ކުރުމުގައި އެއްވެސް މައްސަލައެއް ނެތެވެ. މިއީ މިކަން ކުރަން ބޭނުންވާ ބައެއް މީހުންގެ ބަހެކެވެ. ނަމަވެސް މިއީ އެއްވެސް ތާކުންތާކު ޖެހޭ ބުނުމެއް ނޫނެވެ. އެހެނީ ކިތަންމެ ޞާލިޙް މީހަކު ކުރިކަމެއްކަމުގައިވިޔަސް އެއީ ބިދުޢައެއް ކަމުގައި ވަނީނަމަ އެކަން ގަބޫލުވެވިގެންނުވެއެވެ. އެއީ އެކަމުގައި ކިތަންމެ އިޚްލާޞްތެރިވީނަމަވެސް މެހެވެ. ޢަމަލެއް ޤަބޫލުވުމުގައި ﷲ އަށް އެކަމެއް ޙާލިޞްކުރުމާއި، ރަސޫލާ ޞައްލަﷲ ޢަލައިހިވަސައްލަމަ އެކަމެއް އަންގަވާފައިވާ ގޮތަކަށް އެކަމެއް ކުރުންވެސް ހިމެނެއެވެ. ހަމައެއާއިއެކު ޢިލްމުވެރި ރަނގަޅު މީހަކަށްވެސް ގޯހެއް ހެދިފައި އޮތުމަކީ ނުވާނެކަމެއް ނޫނެވެ. އެހެނީ ނަބިއްޔުން ފިޔަވައި އެހެން އެއްވެސް ބަޔަކީ މަޢޫޞޫމު ބަޔެއް ނޫނެވެ.\nއަދި ބައެއް މީހުން، މިއީ ބިދުޢަތަކުގެ ތެރެއިންވާ ރަނގަޅު ބިދުޢައެކޭވެސް ބުނެއުޅެއެވެ. އެހެނެއްކަމަކު މިތަނުގައި ވިސްނާލަންވީ، ދީނަށް އަލަށްވައްދާ އެއްވެސް ކަމެއްގައި ހެވެއް ނުވާނޭ ކަމެވެ. ރަސޫލާ صلى الله عليه وسلم ޙަދީޘްކުރައްވަވާފައިވަނީ މިފަދައިންނެވެ. مَنْ أَحْدَثَ فِى أَمْرِنَا هَذَا مَا لَيْسَ مِنْهُ فَهُوَ رَدٌّ (متفق عليه) މާނައީ: “އަހުރެމެންގެ ދީނުގައި ތެރެއިން ނުވާ އާކަމެއް މީހަކު ކޮށްފިނަމަ ފަހެ އެކަމެއް އޭނާއަށް ރައްދު ކުރެވިގެން ވެއެވެ.” އަދިވެސް ޙަދީޘްކުރައްވަވާފައިވެއެވެ.وكل بدعة ضلالة(صحيح، رواه أحمد) މާނައީ: “ކޮންމެ ބިދުޢައަކީ މަގުފުރެދުމެކެވެ.”\nއަލަށް އުފެދޭ ކޮންމެކަމަކީ ނުބައި ނުވަތަ ޙަރާމް ބިދުޢައެއް ނޫންކަމުގައި ބުނެ، ބިދުޢައިގެ ތެރޭގައި ރަނގަޅު ބިދުޢަވެސް ހުންނަ ކަމުގައި ބުނާ ބަޔަކުވެސް ވެއެވެ. މިބައިމީހުން ގެންނަ އެއް ދަލީލަކީ ނުވަތަ ބަހަނާއަކީ ޢުމަރު رضى الله عنه ތަރާވީޙް ނަމާދާއި ގުޅިގެން ވިދާޅުވި ބަސްފުޅެވެ. ޢުމަރު رضى الله عنه ވިދާޅުވިއެވެ. “މިއީ ކިހާ ރަނގަޅު ބިދުޢައެއް ހެއްޔެވެ؟” ނަމަވެސް މިއީ މިކަމަށް އެކަށޭނަ ހުއްޖަތެއް ނޫނެވެ. މިއީ ދީނަށް އަލަށް އުފެދުނު ކަމެއް ނޫނެވެ. ޢުމަރު رضى الله عنه ގެ ބުނުމުގެ މާނައަކީ ބަހުގެ ގޮތުން ބިދުޢައަކަށްވުމެވެ. ޝަރުޢީގޮތުން ބިދުޢަކަށްވުމެއް ނޫނެވެ. އެހެނީ ބިދުޢައަކީ އަލަށް އެއްޗެއް އުފެއްދުމެވެ. ރަސޫލާ صلى الله عليه وسلم ގެ ދުވަސްވަރުވެސް ތަރާވީޙް ނަމާދު ވަނީ ޖަމާޢަތުގައި ކުރެވިފައެވެ. ނަމަވެސް ދުވަސްކޮޅެއްގެ ފަހުން މުސްލިމުންގެ މައްޗަށް ތަރާވީޙް ނަމާދު ވާޖިބަކަށް ވެދާނެކަމުގައި ބިރުފުޅުވަޑައިގެން އެކަން ހުއްޓަވައިލެއްވީއެވެ. ދެން އެއަށްފަހު ޞަޙާބީން އެބޭކަލުން ވަކިވަކިން ތަރާވީޙް ނަމާދު ރަސޫލާ صلى الله عليه وسلم އަވަހާރަފުޅުވަންދެންވެސް ކުރައްވަމުން ގެންދެވިއެވެ. އަދި އެކަން ޢުމަރު رضى الله عنه ގެ ޚިލާފަތާއި ހަމައަށް ދެމިގެން ދިޔައެވެ. އެއަށްފަހު ޢުމަރު رضى الله عنه ގެ ޚިލާފަތުގައި މީސްތަކުން އެއްކުރައްވައި އެއް އިމާމެއްގެ ފަހަތުގައި ތަރާވީޙް ނަމާދު ކުރާގޮތަށް ހަމަޖެއްސެވިއެވެ. އެހެންކަމުން މިއީ ޝަރުޢީ ބިދުޢައެކޭ ބުނުމުގެ ފުރުޞަތެއް ނެތެވެ.\nއެންމެ ހެޔޮ ތިން ގަރުނު ފާއިތުވެގެން ދިޔައިރުވެސް، ޢީދުމީލާދު ފާހަގަ ކުރުމާމެދު އެއްވެސް ވާހަކައެއް، އެއްވެސް ރިވާޔަތެއް އައިސްފައިނުވާއިރު އަހަރުމެން މިކަންކުރުމުގެ މާނައެއް އެބައޮތްތޯއެވެ. އެބޭކަލުން އެކަލޭގެފާނަށް ލޯބިކުރުމުގެ ގޮތުން ކުރިކަމަކަށްވުރެ ފުރިހަމަ ކަމެއް އަހަރުމެންނަށް ގެނެސްގަނެވިދާނެ ބާވައެވެ! ހަމަހިލާ އެހެނަކުންނުވާނެއެވެ. މިއީ ކުރަންޖެހޭވަރުގެ ކަމެއް ކަމުގައި ވަނީނަމަ އެކަލޭގެފާނަށް އެންމެ ފުރިހަމަ ގޮތުގައި ތަބަޢަވީ ޞަޙާބީން މިކަން ނުކޮށް ދޫކޮށްލަފާނެބާއެވެ! އޭގެތެރެއިން އެއްވެސް ބޭފުޅެއްގެ ފަރާތުން މިކަން ކުރިކަމުގައި އައިސްފައި ނެތުމުން، މިއީ ކޮށްގެންވާނޭ ކަމެއް ނޫންކަން ވަރަށް ރަނގަޅަށް ހާމަވެގެން އެބަދެއެވެ.\nބައެއް މީހުން މިކަންކުރަނީ އެކަލޭގެފާނަށް ވެވޭ ލޯތްބެއްގެ ސަބަބުން އެކަން ހާމަކުރުމަށްކަމަށްވެސް އެބައިމީހުން ބުނެއުޅެތެވެ. ރަސޫލާ صلى الله عليه وسلم އަށް ލޯބިކުރުމަކީ ކޮންމެ މުސްލިމެއްގެ މައްޗަށް އޮތް ވާޖިބެކެވެ. އެމީހެއްގެ އަމިއްލަ ނަފްސާއި މައިންބަފައިންނާއި އަނބިދަރިންނަށްވުރެންވެސް ބޮޑަށް ރަސޫލާ صلى الله عليه وسلم އަށް މުސްލިމުން ލޯބިކުރާނެތެވެ. ނަމަވެސް މިލޯބީގެ މާނައަކީ އެކަލޭގެފާނު ގެނެސްދެއްވާފައިނުވާ އެއްޗެއް ގެނެސްގަތުމެއް ނޫނެވެ. އެކަލޭގެފާނަށް ލޯބިކުރުމުގެ މާނައަކީ ﷲ ގެ ޙަޟްރަތުން އެކަލޭގެފާނަށް ބާއްވައިލެއްވި އެންމެހައި އެއްޗަކަށް ފުރިހަމައަށް ކިޔަމަންވެ ތަބަޢުވުމެވެ.\nއެހެންކަމުން މިފަދަ ނުބައި ބިދުޢަތަކާއި ޚުރާފާތުގެ ކަންތައްތަކުން ސަލާމަތްވެ، ޢަމަލުތައް ކުރުމުގެ ކުރިން، ދީނުގައި އެކަމެއް ވަނީ ކޮންފަދައަކުންތޯ ބަލައިފާ ހުށިކަމެވެ. ތިބާއަށް ނޭނގޭކަމުގައިވަނީނަމަ އެނގޭ މީހުންގެގާތުން އޮޅުންފިލުވާށެވެ. ޣާފިލުކަމުގެ ތެރޭއިން ނިކުގަންނާށެވެ. މިކަމުގައި އެއްވެސް ވަރަކަށް ބައިވެރިވެފައިވަނީނަމަ އަވަހަށް މިކަން ދޫކޮށްލައި ސަލާމަތްވެގަންނާށެވެ. އަދި ތިބާގެ އަހުލުންވެސް އަދި ގާތްތިމާގެ މީހުންނާއި ރަށްޓެހި ރަޙުމަތްތެރިންވެސް މިފަދަ ކަންކަމުން ސަލާމަތްކުރާ މީހަކު ކަމުގައި ތިބާ ވާށެވެ. ޢަމަލެއް ނުވަތަ އަޅުކަމެއް ކުރުމުގެ ކުރިން އެކަމުގެ ޢިލްމު ލިބިގަންނާށެވެ. ހަވާނަފްސަށް ވިސްނޭހާ ގޮތަކަށް އަޅުކަންތައް ނުކުރާށެވެ. ކޮންމެކަމެއްވެސް ﷲ އާއި ރަސޫލާއަށް ރައްދުކުރާށެވެ. އެބަހީ ދީނުގައި އޮތް ގޮތަށް ކުރާށެވެ. އެއީ ތިބާއަށް އޮތް އެންމެ ހެޔޮގޮތެވެ.\nމިސިލްސިލާގެ އެހެން ބައިތައް ބެއްލެވުމަށް


Loanch Akaai Dhoanyeh Jehi Accident Eh Hingaifi ލޯންޗަކާއި ދޯންޏެއް ޖެހި އެކްސިޑެންޓެއް ހިނގައިފި – Huvadhoo News Loanch Akaai Dhoanyeh Jehi Accident Eh Hingaifi Huvadhoo News\nލޯންޗަކާއި ދޯންޏެއް ޖެހި އެކްސިޑެންޓެއް ހިނގައިފި\nއެނބޫދޫ ފިނޮޅުކައިރި ކަނޑުމަތިން ލޯންޗަކާއި ދޯންޏެއް ޖެހި އެކްސިޑެންޓެއް ހިނގައިފިއެވެ.\nމި ހާދިސާގެ މަޢުލޫމާތު އެމްއެންޑީއެފް ކޯސްޓްގާޑް މެރިޓައިމް ރެސްކިއު ކޯޑިނޭޝަން ސެންޓަރ (އެމްއާރުސީސީ) އަށް ލިބިފައިވަނީ މި ރޭ 20:41 ގައިކަމަށް އެމްއެންޑީއެފްގެ މީޑިއާއޮފިޝަލް މައުލޫމާތު ދެއްވިއެވެ. އަދި އެހާދިސާގެ މައުލޫމާތު ލިބުމުން އެމްއެންޑީއެފްގެ މާލެ އޭރިއާ ކޯސްޓްގާޑް ގެ ސިފައިން ހަރަކާތްތެރިވަމުންދާ ކަމަށްވެސް މީޑިއާ އޮފިޝަލް މައުލޫމާތުދެއްވިއެވެ.\nމި ހާދިސާ ހިނގާފައިވަނީ ކ.މާފުށިން ފުރައިގެން ދަތުރުކުރި ލޯންޗު، އެނބޫދޫ ފިނޮޅުގެ އިރުން 1 މޭލު ބޭރުގައި އޮތް ދޯންޏެއްގައި ޖެހުމުގެ ސަބަބުންކަމަށާއި، ހާދިސާ ހިނގި އިރު އެލޯންޗުގައި ތިބި މީހުން ލޯންޗުގެ ވެރިފަތާރުން މާލެ ގެންގޮސްފައިވާ ކަމަށްވެސް މީޑިއާ އޮފިޝަލް ބުންޏެވެ.\nމިހާދިސާގައި އެއްވެސް މީހަކަށް އަނިޔާ ލިބިފައި ނުވާކަމަށާއި، އެކްސިޑެންޓްވި ލޯންޗު މާލެ އޭރިއާ ކޯސްޓްގާޑް ގެ ބެލުމުގެ ދަށުން މިހާރުވަނީ މާލެ ގެންގޮސްފައިކަމަށްވެސް އެމްއެންޑީއެފްގެ މީޑިއާ އޮފިޝަލް ބުންޏެވެ.\nމޯލްޑިވްސް ޕޮލިސް ސަރވިސްއިން ގެންދަނީ މި ޙާދިސާ އިތުރަށް ބަލަމުންނެވެ.


އަންނަ އަހަރުގެ މައިކަޕްށް ރަނގަޅު ލައިޓިން ސިސްޓަމެއް ޤާއިމްކުރުމުގެ މަސައްކަތް ދަނީ ކުރަމުން – މޫސާ މާހިރު — Ihavandhoo.com\nއަންނަ އަހަރުގެ މައިކަޕްށް ރަނގަޅު ލައިޓިން ސިސްޓަމެއް ޤާއިމްކުރުމުގެ މަސައްކަތް ދަނީ ކުރަމުން – މޫސާ މާހިރު\nމޫސާ މާހިރު ފޮޓޯ: އިހަވަންދޫ.ކޮމް\n2017 ވަނައަހަރު ބާއްވާ މައިކަޕް 11 ވަނަ މުބާރާތުގެ ފޯރިގަދަކުރުމަށާއި މުބާރާތުގެ ފެންވަރު ރަނގަޅުކުރުމަށް، ރަނގަޅު ލައިޓިން ސިސްޓަމެއް ޤާއިމްކުރުމުގެ މަސައްކަތް ކުލަބް ޕޯލްސްޓަރއިން ކުރަމުން އަންނަކަމަށް މޫސާ މާހިރު ވިދާޅުވެއްޖެއެވެ. މާހިރު މިހެން ވިދާޅުވީ 10 ވަނަ މައިކަޕް ފުޓްބޯޅަމުބާރާތުގެ ފައިނަލް މެޗްގެކުރިން ދެއްކެވި ވާހަކަފުޅުގައެވެ.\n"މިހާރު އަޅުގަނޑުމެން ރާއްޖެއިން ބޭރުން. އާދެ! ޗައިނާއިން ލައިޓިން ސިސްޓަމް ގަތުމަށް ބޭނުންވާ ހުރިހާ ތައްޔާރީތަކެއްވަނީ ނިމިފަ!" ލައިޓިން ސިސްޓަމް ގަތުމުގެ މަސައްކަތް ކުރިޔަށްދާގޮތް ތަފްސީލްކޮށްދެއްވަމުން މާހިރު ވިދާޅުވިއެވެ. މާހިރު އިތުރަށް ވިދާޅުވީ އެކަމަށްޓަކައި ހަމައެކަނި ބޭނުންވަނީ އެމްޕީ މުހަންމާގެ ބަހެއްކަމުގައެވެ. "މުހައްމަދު ﷲ، އިހަވަންދޫ ކައުންސިލް އަދި މިސަރުކާރުން މަސައްކަތް ކޮށްދެއްވައިފިނަމަ އަންނަ އަހަރު އިރާދަކުރެއްވިއްޔާ މިދަނޑުގެ ހަތަރުކަނުގަ ފެންވަރު ރަނގަޅު ލައިޓިން ސިސްޓަމެއް ހަރުކުރެވިގެންދާނެ" މާހިރު ވިދާޅުވިއެވެ.\nމާހިރުގެ ވާހައަކަށްފަހު، އިހަވަންދޫ ދާއިރާގެ އިއްޒަތްތެރި މެމްބަރު މުހަންމަދު އަބުދުﷲ ވާހަކަފުޅުދައްކަވަމުން ވިދާޅުވީ، ދަނޑުގެ ހަތަރުކަނުގައި ލައިޓްޕޯސްޓްޖެހި މާލޭގައިހުރި ފެންވަރުގެ އަލި، 2017 ވަނައަހަރު މިމުބާރާތް ކުޅެމުންދާއިރު، ހުންނާނެކަމުގެ ހެޔޮހަބަރު ދެއްވާކަމުގައެވެ. މުހަންމަދު އަބުދުﷲ އިތުރަށް ވިދާޅުވީ އެކަންތަކާއި ގުޅިގެން ކުރަންޖެހޭ ހުރިހާކަމެއް ޔޫތް މިނިސްޓްރީއާއި ގުޅިގެން މިހާރުވަނީ ކޮށްނިމިފައި ކަމުގައެވެ.\n↵ ކްލަބް ޕޯލްސްޓާރ, މުހައްމަދު އަބުދުﷲ, މައިކަޕް 2017\nމާހިރު އެއްދުވަހުބުނި ތިމަންނަމީ އިހަވަންދޫ މީހެއްނޫނޭ ދެން އިހަވަންދޫ ކަންކަމާބެހެނީ ކީއްވެ.\nލައިޓިންގ ސިސްޓަމެއްނޫން ގެންނަންވީ މުހައްބަތު ރަނގަޅު ފެންވަރުގައި ހަދާދޭންބުނި ދަނޑު ހަދާދޭންވީ ފުޓްބޯޅައެއް ނުުކުޅެވޭނެ ގުޅަކުޅޭ ފަސްގަޑެއްގައެއް


ދުރުގައި ވިޔަސް… (2) – Esfiya\n” ނޭނގެ އެއްނު އޭނަ މިހާރު މީހާކާ ނީންނަ ކަމެއްވެސް… އޭރުވެސް..” ނީލްގެ ވާޙަކަތަށް ހުއްޓާލީ ނާކިލްގެ އަނޑަށެވެ.\n“ހުއްޓާލާ ނީލް.. އައިވޯންޓް ޓު ބީ އެލޯން..ޕްލީޒް..” ނަކީލް ގެ އެދުމުގެ މަތިން ނީލް ކޮޓަރިން ނިކުމެގެން ދިޔައެވެ.\nއަދިވެސް ނަކީލް ގެ ހިތް އެދިގޮވަމުން ދިޔައީ އެ ހިތުގެ ވެރިޔާއަށެވެ. ކިތަންމެ ވަރަކށް ހިތްދަތިކަން ދީފައި ދިޔަނަމަވެސް މެއެވެ. ޝަކުވާ ކުރެވި ނަޕްރަތުކުރެވެނީ ނަކީލް ވި ލޯބީގައި ކޮޅުފައި ޖެހީތީއެވެ. ދުވަހަކުވެސް މާފެއް ނުކުރާނަމެވެ.\nމާޔާ އައިޖީއެމްއެޗް ހޮސްޕިޓަލްގައި އަވަދިނެތި މަސައްކަތް ކުރަމުންގެންދިޔައީ ހަވާލުކުރެވިފައިވާ މަސްއޫލިއްޔަތު އެންމެ ފުރިހަމައަަށް އަދާކުރެވޭތޯ ބަލައި އެކަމަށް ފަރުވާ ތެރިވަމުންނެވެ. ކޮޓަރީގެ ދޮރު ހުޅުވާފައި ވަތް ދެބައި އުމުރުގެ އަންހެން މީހާ އައިސް މާޔާ އިން މޭޒުކައިރީގައި ހުރި ގޮނޑީގައި އިށީންނެވެ.\nއެއާއި އެކު މާޔާ އެމީހާއާއި ވަރަށް ވެސް ހިތްހެޔޮކަމާއި އެކު ވާހަކަ ދައްކަމުން ދިޔައީ ގާތް މީހަކު ފަދައިންނެވެ. މާޔާ ގެ ކިބައިގައި ހުންނަ ހިތްހެޔޮކަމާއި ބަލި މީހުންނަށް ބަހައްޓާ އޯގާތެރިކަމުގެ ސަބަބުން މާޔާ ވެފައިވަނީ މީހުންތެރޭގައި ވަރަށް މަޤްބޫލު ޑޮކްޓަރެއްގެ ގޮތުގައެވެ.\nއޭގެ ސަބަބުން މާޔާއާއި އެކު މަސައްކަތްކުރާ އެހެން މުވާޒަފުންނަށްވެސް މާޔާ އެކީ މަސައްކަތްކުރުމަށް ވަރަށް ފަސޭހަވެގެންދެއެވެ.\nފާރިލް އައިސް މާޔާ އިން ކޮޓަރީގެ ދޮރު ހުޅުވާލީ ދެންމެ އިން ބަލިމީހާ ނިކުމެގެން ދިޔުމުންނެވެ. ބަލިމީހެއްގެ ފައިލަކަށް ބަލަހައްޓައިގެން ހުރި މާޔާ ބަލާލީ ފާރިލް ގޮވާލި އަޑަށެވެ.\n” މާއި… މިއަދު ގެއަށް ވެސް ނުދަނީތަ…” ކައިރީގައި ހުރި ގޮނޑިއެއްގައި އިށީންނަމުން ފާރިލް ސުވާލުކޮށްލި އިރު ނަޒަރު ހުއްޓިފައިވަނީ މާޔާގެ ހަރަކާތްތަކަށެވެ. ކޮންފަ މައުސޫމުކަމެއް ހޭ ފާރިލް ހިތަށް އަރަމުން ދިޔައެވެ.\n” އުހުން… ދާންވީ ހަމަ… ” ހިނިތުންވުމެއް ރައްދުކޮށްލަމުން މާޔާ ފައިލް ބޭއްވުމަށް ގެއަށް ދާން ތައްޔާރުވެލިއެވެ.\n” މިހާރު ނަތިއްކޮ ހުންނާނެ ދޯ މަންމައަށް ވަރު ދައްކާލާފަ… ހެހެހެ… ” ފާރިލް ވާހަކައެއް ފެށޭތޯ މަސައްކަތްކުރިއެވެ. އެންމެ ފަސޭހައިން މާޔާ ވާހަކަ ދައްކުވޭނީ އެކަހަލަ މައުލޫއަކުން ކަމަށް ވާތީއެވެ.\nމާޔާއާއި ފާރިލް އަކީ ދެ ޑޮކްޓަރުންނެވެ. ތައުލީމް ހާސިލްކުރީ އެއް ޔުނިވާސިޓީއެއް ގައި ކަމުގައި ވުމުން މާޔާގެ މިޒާޖު ފާރިލް ރަގަޅަށް ދަނެއެވެ.\n” ހޫމްްމް… މަންމަ އަދިއަކު ނުނގުޅާ… ނަތީއްކޮ ހޭލިނަމަ ގުޅާނެ…މިހާރަކަށް އައިސް ހޭލާއިރު ކައިރީގައި ނެތިއްޔާ ވަރަށް ރޮއެ ހަދާނެ… ” މާޔާ މޫނުގައި ވަނީީ މަޑު ހިނިތުންވުމެކެވެ. ނަތީޤްގެ ވާހަކައެއް ދެއްކިއަސް މާޔާގެ ހާލަކީ މިއީއެވެ.\n” ހީ އިޒް ކިއުޓް… ” ފާރިލް މާޔާއާއި ބައިވެލިއެވެ. އަބަދުވެސް މާޔާ އުފަލުގައި ބަހައްޓަން ފާރިލް ބޭނުންވެއެވެ. މާޔާ އުފަލުގައި ހުންނަތަން ފެނުމުން ހިތަށް ބުނެދެން ނޭނގޭ އިހްސާސްއެއް ކުރުވާތީއެވެ.\n” އެހެންނު ވާނީ.. ހީ އިޒް އަ ޖޫނިއަރ ވާޝަން އޮފް ހިޒް ޑޭޑް..” މާޔާއަށް ވާހަކައިގެ ފޯރީގައި ހުރެ ވިސްނައިނުލައި ބުނި ޖުމްލައިން އެ މޫނު މަތިން ފެންނަން ހުރި ހިނިތުންވުން ފަޑުވެއްޖެއެވެ.\n“ހިތަށް އަރާ ބައެއް ފަހަރު… މަންމަ ހުންނަ ކަން ނަސީބެކޭ.. އެހެން ނޫންނަމަ ކޮންދަފަ ހާލެއްގައި އަހަރެން އުޅެން ޖެހޭނީ … އެހެން ނޫންނަމަ މާއީ އަކަށް ލާހިކެއް ނޫން ބޭބީ އެހެންމީހަކާއި ހަވާލުކޮށްފަ މަސައްކަތަށް ނިކުންނަން.. މަންމަ ނެތް ނަމަ…” މާޔާގެ ލޮލަށް ކަރުނަ ޖަމާވާން ފެށުމުން މާޔާ ވާހަކަ މެދުކަނޑާލިއެވެ.\n” އަހަރެން މިހުރީނު… އަހަރެން ހުއްޓާ މާޔާ ދުވަހަކުވެސް ހާލުގައެއް ނުޖޭހެނެ…” ފާރިލް ވަރަށް މާނަފުން ނަޒަރަކުން މާޔާއަށް ބަލަހައްޓައިގެން ހުރެ ބުނެލިއެވެ. މާޔާގެ އެންމެ ހިނިތުންވުމަކަށްޓަކައި ފާރިލް ހުރީ ކޮންމެ ކަމެއްވެސް ކުރަން ތައްޔާރަށެވެ.\nފާރިލްގެ ހިތުގައި މާޔާއަށް ހާއްސަ މަޤާމެއް ދެވެން ފެށުނީ ކޮންދުވަހަކުން ފެށިގެން ކަމެއް ހުދު ފާރިލް އަކަށް ވެސް ނޭނގެއެވެ. ފާރިލް މާޔާ އާއި ދިމާވީ އާކުދީންނަށް ބޭއްވި ޕާޓީގެ ތެރެއިންނެވެ.އެދުވަހުން ފެށިގެންވެސް ފާރިލްގެ ހިތުގައި މާޔާ ދިޔައީ ރަނިކަން ކުރަމުންނެވެ. އެހެންނަމަވެސް ހިތުގައި ސިއްރުކޮށްގެން އުޅޭ ލޯބި ދުލުން ހާމަކުރަން ޖެހިލުންވިއެވެ. މާޔާގެ އުފާވެރި ހަޔާތް މިގޮތަށް ބަނަކޮށްލި މީހުންނަށް ފާރިލް ނަފްރަތުކުރެއެވެ.\n” ހިނގާ ދާން..” މާޔާ ނިކުންނަން ހިނގައިނަމުން ފާރިލްއާއި މުހާތަބު ކޮށްލިއެވެ.\nމާޔާ ގެއަށް ލުމަށް ފަހު ފާރިލް ގެއަށް ދިޔައީ ކުރަންޖެހިފައި އޮތް ކަމެއް ހަދާންވުމުންނެވެ. މާޔާގެ އިންތިޒާރުގައި އިން މާޔާގެ މަންމަ އާރިފާ އިނީ ކާން ތައްޔާރުކޮށްފައެވެ.\n” މަންމާ … އަދިވެސް ނުކަންތަ…” މާޔާ އާރިފާ ކައިރީ އިށީންނަމުން އަހާލިއެވެ.\n” ދަރިފުޅު އައީމަ ކާން ވެގެން މިހުންނަނީ… ދަރިފުޅު ހިނގާ ކާން މަންމަ ވަރަށް ބަޑުހައި..” އާރިފާ ތަށިތަށް އަތުރަމުންދިޔައެވެ.\nމާޔާވެސް ކެއުމުގައި މަންމައާއި ބައިވެލީ މިހަަކަލަ ރަގަޅު މަންމައަކު ލިބުނީތީ ހެއްދެވި ފަރާތަށް ޝުކުރުއަދާކުރަމުންނެވެ.\n” މަންމާ.. މިއަދު ވަރަށް ވަރު ދެއްކިތަ ނަތީ…” މާޔާ އިތުރަށް ސުވާލުކޮށްލިއެވެ.\n” ނޫން …ދެން އެއީ މަންމަގެ މާޔާ ކަަހަލަ ބަސްއަހާ ކުއްޖެކޭ… ދަރިފުޅު ލޯމަތިން ގެއްލުމަށްފަހު ހޯދާކަށް ނުރޯނެ… ” އާރިފާވެސް މާމަ ދަރިފުޅުގެ ވާހަކަތަށް ކިޔައިދިނުމުގައި ފޯރިހިފާފައި ހުރެއެވެ. ވާނީވެސް އެހެންތާއެވެ. އެ ކުޑަ އާއިލާގެ ހުރިހާވެސް ދިރުމަކީވެސް ނަތީޤްއެވެ.\n” މަންމަ އަށް އެކަނި ނަތީ ބަލަން އުދަނގޫ ވަންޏާ އެހެން މީހަކު ހޯދަންތަ… މިބުނީ މަންމަ މިހާރު ހުންނަނީ ވަރަށް ވަރުބަލިވެފަ… ގޭގަ ހުރިހާ ކަމެއް ބަލަހައްޓމުން ނަތިއްކޮގެ ކަންތައް ކުރަންޖެހޭތީ މަންމަ ކިހާ ބަލިވާނެ… އެހެންވެ..” މާޔާ ވިސްނަމުން ދިޔަ އެއްޗެއް މަންމައާއި ހިއްސާކޮށްލިއެވެ. އެއްވެސް ހާލެއްގައި މަންމަ ގެ އުމުރުން ދުވަސް ވަމުން ދާ ވަރަކަށް އެހާ ގިނަ ބުރަ ތަކެއް އުފުލުވާކަށް މާޔާ ބޭނުމެއް ނުވެއެވެ. ބައްޕަ ނިޔާވުމުން އިތުރު އެއްވެސް މީހެއްގެ އެހީއަކާއި ނުލައި މާޔާ ބަލައި ބޮޑުކޮށް ކިޔަވަދިނީ ކިހާ ބުރަމަސައްކަތުން ކަން މާޔާއަށް ވިސްނެއެވެ. މާޔާގެ ވާހަކަ ތަށް އަޑު އަހަން އިން އާރިފާ ނޭވާއެއް ދޫކޮށްލިއެވެ.\n” ދަރިފުޅާ.. މަންމަ އަށް އެނގޭ ދަރިފުޅު މަންމަައާއި މެދު ވަރަށް ވިސްނާކަން… އެކަމަކު މަންމަ ބޭނުމެއް ނޫން އެހެން މީހަކާއ ކުޑަމީހާ ހަވާލުކުރާކަށް.. މީސްމީހުންނަށް އިތުބާރުކުރާކަށް ނުވާނެއެއްނު.. އެހެންނޫނަސް ގޭގެ މަސައްކަތްތަށް ވެސް ކޮށްނުލެވޭހާ މަންމަ މުސްކުޅިއެއްވެސް ނޫނެއްނު… ” އާރިފާ ބޭނުންވީ މާޔާއަށް ވިސްނުވައިދޭށެވެ.\n“މަންމަ ނަތިއްކޮ ބެލިއަސް ގޭގެ މަސައްކަތް ކޮށްދޭނޭ މީހަކު ހޯދައިފިއްޔާ މަންމައަށް ކިހާ ލުއިވާނެ..” މާޔާ ފެންނަ ގޮތެް ބުނެލިއެވެ.\n” މާއި… މިހާރު ވެސް ދަރުފުޅެއްނު ގޭގެ މަސައްކަތް ވެސް ތިކުރަނީ.. ހަމަ ގައިމުވެސް ގެއަށް އައުމަށް ފަހު ކުޑަމީހާއާއި ގޭގެ މަސައްކަތް ބަލަހައްޓަނީ ދަރިފުޅު.. މަންމަ އަށް އެހާ ބުރައެއްވެސް ނޫނެއްނު… ދަރިފުޅަށް ފެންނަ ގޮތެއް ރަގަޅުވާނެ.. އެކަމަކު ވަރަށް ސަމާލުވާންޖެހޭނެ..” އާރިފާ މާޔާގެ ނިންމުމާ މުޅިން ހިތްހަމަ ނުޖެހުނު ކަމުގައި ވިޔަސް އެކަން އިތުރަށް ހާމަކުރާކަށް ބޭނުމެއް ނުވިއެވެ.\n” މަންމާ… މަންމަ ހިތްހަމަ ނުޖެހޭ ގޮތަށް މާއި ބޭނުމެއް ނޫން އެއްވެސް ކަމެއް ކުރާކަށް.. ތީ މާއިގެ ހުރިހާވެސް މީހަކީ..” މާޔާ ކައި ނިމިގެން ތަށިތަށް ނަގަމުން ބުނެލިއެވެ.\n“ދަރިފުޅު ދޭ ކޮޓަރިއަށް…ވަރަށް ވަރުބަލި ވެފައެއް ނު ހުންނާނީ ވެސް މިހާރު…މަންމަ މިކަން ކޮށްފާނަށް..” މާޔާ އެތަނުން ފޮނުވަމުން އާރިފާ ބުނެލިއެވެ. މާޔާގެ ހިތުގެ ހާލު އާރިފާ ރަގަޅަށް ދަނެއެވެ.\nއާރިފާ ބޭނުންވަނީ މާޔާ އެ މާޒީގެ ހަދާންތަކާ ދުރަށް ދިއުމަށެވެ. އެކަނި ދުނިޔެއާއި ހަނގުރާމަ ކުރުމަކީ ކިހާ އުދަނގޫ ކަމެއްކަން އާރިފާ ރަގަޅަށް ދަނެއެވެ. ވީރާނާ ވެފައިވާ މާޔާގެ ހަޔާތް އަލުން އާބާދުކުރަން އާރިފާ ކިތަންމެ ހާވެސް ބޭނުންވެއެވެ. އެކަމުގެ ކުރިމަގު މިހާރު އާރިފާއަށް ވަނީ ފެންނަށް ފަށައިފައެވެ.\nފާރިލްގެ ސިފައިގައެވެ. ކޮންމެވެސް ގޮތަކުން މިވާހަކަ ފާރިލްއާއި ހިއްސާކުރަން އާރިފާ ބޭނުންވިއެވެ. ދަރިފުޅުގެ އުފަލައްޓަކައި އާދޭސްކުރަންވެސް އާރިފާ ހުރީ ތައްޔާރަށެވެ.\nސިޑިން ފައިބައިގެން ތިރިއަށް އައި ނަކީލްގެ ނަޒަރު ހުއްޓިފައިހުރީ ލިވިންގްރޫމްގައި ވާހަކަ ދައްކަން ތިބި މީހުންނަށެވެ. ބޮޑު ތަނަވަސް ލިވިންގްރޫމް ތަރުތީބުކޮށްފައި ހުރި ގޮތުން ވަރަށް ޝާހީވައްތަރު ޖަހައެވެ. ސޯފާގައި ލިލީ އާއި ވާހަކަ ދައްކަން އިން ނީލް ލޮލުގެ އިޝާރާތުން މަލީސާއަށް ނަކީލް ދައްކާލިއެވެ. ކުޑަ ހިނިތުންވުމެއް ވެރިކުރަމުންނެވެ. މިދުވަސްވަރު އެގޭގައި އެންމެ އޮލަކޮށް ދެކެވޭ ވާހަކައަކީ ނީލްއާއި ލިލީގެ ކައިވެނީގެ ވާހަކައެވެ.\n“އަހަން… ނަކީލް… ދަރިފުޅާ މާ ހެދުނަކާ ކޮންތާކަށް ތިދަނީ…” މަލީސާ ކޮރެއާ ބަހުން ބުނެލިއެވެ.\n” ތާކަށް ނޫން.. ހަމަ ނިކުމެލީ… ” ނަކީލްވެސް މަންމައަށް ޖަވާބުދާރީވިއެވެ.\n“މާ ރަގަޅަކަށް ނު މިވީ… ހެލްޕް ދޮންބޭ…” ނީލް ނަކީލްއަށް ބަލައިލަމުން އެދުނީ އެމީހުންގެ މަޝްވަރާގައި ބައިވެރިވުމަށެވެ. ހިނިތުންވުމެއް ރައްދުކުރަމުން ނަކީލްވެސް އެންމެނާ ބައިވެރިވެލިއެވެ. އެންމެން މޫނު މަތިން އުފާވެރިކަން ފާޅުވަމުން ދިޔަ އިރު ނަކީލް ވެސް ގަދަކަމުން ހިނިތުންވެލައިހުއްޓެވެ. ނީލް އާއި ލިލީގެ ކައިވެނީގެެ މަޝްވަރާ ތަކާއި ތައްޔާރީތަށް ކުރާނެ ގޮތް ރާވަމުން ދިޔައިރު ނަކީލްއަށް މާޒީގެ ހަދާންތަށް އުދަނގޫ ކުރަމުން ދިޔައެވެ.\nކިތަންމެ ވަރަކަށް މަސައްކަތް ކުރި ކަމުގައި ވިޔަސް ނަކީލް އަށް އެހަދާންތަކާ ދުރަށް ނުދެވުނެވެ. އެހަދާންތަށް ކިތަންމެ ފޮހެލަން ބޭނުންވިއެއް ކަމަކު ނަކީލްގެ ހިތް ވަނީ އެކަމަށް ނުކުޅެދިފައެވެ. އަހަރެން މިހާލުގައި ޖެއްސީ ކީއްވެހެއްޔެވެ. އިންތިހާއަށް ލޯބި ދިނީމަ އެ ލޯބީގެ ބަދަލް މިގޮތަށް ދިނީ ކޮން ކަމެއް އުނި ކުރެވުނީމައި ހެއްޔެވެ. އޭގެ ފަހުން ނުގުޅީވެސް އެއްވެސް ވަރަކަށް ހިތުގައި ރަހުމެއް ނުވާތީ ބާވައެވެ. ނޫނީ އެރު ވީ ލޯތްބަކީ އަވާމެންދުރަކަށް ވީމަހެއްޔެވެ. އެންމެ ފަހަރަކުވެސް ގުޅާތޯ ހާދަ އިންތިޒާރެއް ކުރީމެވެ.\nހިޔާލަކަށް ގެއްލިފައި އިން ނަކީލް އަށް ހޭވެރިކަންވީ މަލީސާގެ އަޑަށެވެ. ނަކީލް މަލީސާއަށް ބަލާލި އިރު މަލީސާގެ ލޮލުން ފެންނަމުން ދިޔައީ އެހެން ކަހަލަ ކުލަވަރެކެވެ.\n” ނީލް ގެ ކައިވެނި ނިމުނީމަ މަންމަ ދެން އެންމެ ދެކެން ބޭނުންވަނީ ދަރިފުޅުގެ ކައިވެނި.. ބައްޕަގެ ވެސް އެދުމަކީ އެއީ…”\nނަކީލް ދޭނެ ޖަވާބަަކަށް މަލީސާ އިންތިޒާރު ކުރަމުން ދިޔައީ މިފަހަރު ތަފާތު ނިންމުމެއް އަޑު އިވިދާނެ ކަމަށެވެ.\nވޭތުވެ ދިޔަ ތިން އަހަރުތެރޭ މަލީސާ އާއި ނިހާލް ނަކީލްއަށް ދިރިއުޅުމާއިގެން ކުރިއަށް ދިޔުމަށް އެތަށް ނަސޭހަތެއް ދީފައިވެއެވެ. ދެލޮލުގެ ކޮއެހެން ބަލައި ބޮޑުކުރި ދަރިފުޅުގެ ހަޔާތް ބަރުބާދުވެގެން ދާތަން ބަލަން ކެތްނުވާތީއެވެ.\n“މަންމާ… އަޅުގަނޑު ބޭނުމެއް ނުވޭ އަދި…” ނަކީލްގެ ވާހަކަ މެދުކަނޑާލީ ނިހާލްގެ އަޑަށެވެ.\nއޮފީސް ދަތުރު ކުރުކޮށްފައި ގެއަށް އައީ ނީލްގެ ކަައިވެނީގައި ބައިވެރިވުމަށެވެ. ނިހާލްގެ ވެސް އެދުމަކީ ނަކީލް ވީހާވެސް އަވަހަކަށް މީހާކާއި އިނުމެވެ.\n” ވަރަށް ގިނަ ވަގުތު ބޭކާރު ކޮށްލައިފީމެއްނު އެއްވެސް ގޮތެއް ފޮތެއް ނެތް އަންހެނެއްގެ ފަހަތުން…” ނިހާލްގެ އަޑުގައިވަނީ ރުޅިވެރިކަމެވެ.\nބައްޕަގެ މިޒާޖަށް އައިސްފައިވާ ކުއްލި ބަދަލާއި ގުޅިގެން އެއްޗެއް ބުނަން އަނގަ ހުޅުވާލި ނާކިލްވެސް ޖެހިލުންވިއެވެ. އިންތަނުން ކޮޅަށް ތެދުވެލައި ބައްޕައާއި ދިމާލަށް ބަލަހައްޓައިގެން ހުރެވުނީއެވެ.\nނީލްވެސް އިނީ ވާނުވާ ނޭނގި ހައިރާންވެފައެވެ. ލިލީ ގޮވައިގެން ގެއަށް ލައިދޭން ނިކުތީ މަންމަ މެލީސާގެ އެދުމުގެ މަތީންނެވެ.\n” އަހަރުމެއް ކީއްކޮށްގެން ތަ ނަކީލް އަހަރުމެންނަށް ތިގޮތަށް ބަދަލް ދޭންޖެހެނީ… އެންމެ ފުރަތަމަ ވެސް ބައްޕަގެ އެދުމުގައި ކޮޅުފައިން ނުޖެހިނަމަ ތިބުނާ އަންހެނަކާ ހުރެ ތިހާލުގައި ޖެހޭކަށްވެސް ނުޖެހޭނެއެއްނު…ނަކީލް އަކާ ނޫންތަ ވާހަކަ މިދައްކަނީ..” ނަކީލް އެއްވެސް ބަހެއް ނުކިޔައި ދުރަށް ބަލަަހައްޓައިގެން ހުރުމުން ނިހާލް އިތުރަށް ރުޅިގަދަވިއެވެ.\n” ބައްޕާ… އަޅުގަނޑު ބޭނުމެއް ނޫން އިތުރަށް އެއްވެސް ކައިވެންޏެއް ކުރާކަށް … އައި ސިމްޕްލީ ޑޯންޓް ވޯންޓް.. ދިސް އިޒް މައި ލައިފް.. ނޮޓް ޔުއަރ ވޭ ޓު އިމްޕްރޫވް ޕްރޮފިޓް އިން ބިޒްނަޒް…” ނަކީލް ހިތްހަމަ ނުޖެހިފައި ހުރެ ބުނެލިއިރު އެ ދެލޮލުން ނަފްރަތް ހާމަވާން ހުއްޓެވެ.\n” ނަކީލް… ތިކިޔޭ އެއް އެބަ އެނގޭތަ..” މެލީސާ ވެސް ހިތްހަމަ ނުޖެހުނެވެ. ނަކީލްގެ ފަރާތުން ދުވަހަކުވެސް މިފަދަ އަމަލެއް ފެނިދާނެކަމަކަށް މެލީސާ އުއްމީދުކޮށްފައި ނުވުމުން ބުނެވުނީވެސް ތަންކޮޅެއް އަޑުހަރުކޮށެވެ.\n” އައި ވޯންޓް މެރީ ޖެނީ… މަންމަމެން ތިކަން ހުއްޓާލަން ވެއްޖެއެއްނު… ކޮންމެ ދުވަހަކު އެކައްޗެއް ..އެއް ޓޮޕިކެއް..އައި އެމް ފެޑް އަޕް އޮފް ދިސް…” ނަކީލް ގެ އެންމެ ފަހު ނިންމުން ނިންމާލި އިރު އެ ދެލޮލުން ފެންނަމުން ދިޔައީ ސާބިތުކަމެވެ.\n” ހުއްޓާލާ… ދެން ބޭކާރު ވާހަކަ އެއް އަޑު އަހާކަށް ބޭނުމެއް ނޫން… ނީލްގެ ކައިވެނި ކުރެވޭ ދުވަހު ނަކީލްގެ ކައިވެނި ވެސް ކުރެވޭނެ … އެއްބަސް ވިޔަސް ނުވިޔަސް… ނަކީލް ޖެހޭނީ ޖެނީ އާއި އިންނަން..މީ އަހަރެންގެ އެންމެ ފަހު ނިންމުން..” ނަކީލްގެ މޫނަށް ބަލަހައްޓައިގެން ހުރެ އެންމެ ފަހު ނިންމުން ނިމާލި އިރު ނިހާލް ގެ މޫނުމަތިން ފަތަހައިގެ ކުލަވަރު ފެންނަމުންދިޔައެވެ.\nކިތަންމެ ބޭނުން ނުވިޔަސް ނިހާލް ގެ ނިންމުމާއި ދެކޮޅު ނުހަދާނެ ކަން އެނގޭތީއެވެ. ނިހާލް އެތަނުން ދިޔުމަށް އެޅި ފިޔަވަޅުތަކަށް ހުއްޓުމެއް އައީ ނަކީލް ގެ ހުނުމުގެ އަޑަށެވެ.ނިހާލް ގެ ފަހަތުން ހިގަމުން ދިޔަ މެލީސާވެސް ބަލާލީ ކަންބޮޑުވުމާއިއެކުގައެވެ.\n” ހައްހައްހެހެހެ… ސޯ… ބައްޕައަށް މުހިއްމީ ލާރި ދޯ… ވީއަރ ނަތިންގް… ނީލްވެސް ލިލީ އާއި ކައިވެނި ކުރުވަނީ ލިލީގެ ބައްޕަގެ އެހީގައި ވިޔަފާރި ފުޅާކުރާކަށް ނޫންތަ… ބައްޕައަށް އަހަރެން ލޯބީގެ ގޮތުން ގުޅުނު މީހަކު ކަމު ނުގޮސް ނީލް ބޭނުން މީހަކު ކަމުދިޔައީ އެހެން ވެއެއް ނޫންތަ.. އެންޑް ޔޫ ވޯންޓް މީ ޓު މެރީ ޖޭން ޖަސްޓް މިކައުސް ފޯ ޕަވަރަ ޑޭޑް.. ދިސް އިޒް ނޮޓް ޑަން… ޔޫ ކެން ފޯސް މީ ޓު މެރީ ހާ… ޑޭޑް ހެޕީ ވާނެއް ނު… ނިމުނީނު..”\nނަކީލް މަލާމާތުގެ ރާގަކަށް ވާހަކަ ދައްކަމުން ގެންދިޔަ ކަމުގައިވިޔަސް އެއަޑުގައިވާ ވޭން ރަގަޅަށް ހާމަވާން ހުއްޓެވެ. މަޑު ފިޔަވަޅުތަކުގައި ބޭރަށް ނިކުމެގެން ދިޔަތަން ބަލަން މެލީސާ އާއި ނިހާލްެއަށް ތިބެވުނީއެވެ.\nރޭގަނޑުގެ ވަގުތެވެ. މާޔާ ތައްޔާރުވަމުން ގެންދިޔައީ މިރޭ ފާރިލް އާއި އެއްކޮށް ބޭރަށް ދާން ހަމަޖެހިފައިވާތީއެވެ. ކޮޓަރިން ނިކުންނަމުން އެނދުގައި ނިދާފައި އޮތް ނަތީޤް އަށް ބަލާލީ ލޯބިންނެވެ. ނަތީޤްއަށް ބަލާލެވޭ ކޮންމެ ފަހަރަކު މާޔާގެ ހިތުގައި ފޮރުވިފައިވާ ސޫރަ ތާޒާވެއެވެ. އެއްވެސް ތަފާތެއް ނެތް ކަހަލައެވެ.\nމަޑުމަޑުން ކޮޓަރިން ނިކުމެގެން ހިގާފައި ސިޓިންްގް ރޫމަށް ނިކުތް މާޔާގެ ފިޔަވަޅުތަށް ހުއްޓުނީ އެކޮޅުން ދައްކަމުން ދިޔަ ވާހަަކައިގެ ސަބަބުންނެވެ.\nV reethi… Waiting for next part….\nV gina mistakes ebahuri…..bt story is wel\nv nice plx next part v avahah genesdheebala\nThis part was amazing..love it alot\nvvv…reethi mivaahaka avahah next part genesdhee…kiyaa hithun mihiree\nEsfiya akee alhugandumenge thereyah ai mi dhivehi vaahaka thah enme rangalhah genesdhevvaifaivaa site eve..\nEhenkamun alhugandu adhives bodah edheny loabige vaahaka tha kaai birveri vaahaka thah gina kurumah.\nއެހެނިހެން ދީނީ ލޯބި November 7, 2018


Noorul-islam.NET :: ހޯމަ ބުރާސްފަތި މިދެދުވަހު ޤަވާޢިދުން ރޯދަ ހިފުމަކީ ބިދުޢައެއް ތޯއެވެ؟\nހޯމަ ބުރާސްފަތި މިދެދުވަހު ޤަވާޢިދުން ރޯދަ ހިފުމަކީ ބިދުޢައެއް ތޯއެވެ؟\nތާރީޚް: 29 މޭއި 2009\nޖަވާބު : ނޫރުލްއިސްލާމް\nސުވާލު: ހޯމަ ބުރާސްފަތި މިދެދުވަހު ޤަވާޢިދުން ރޯދަ ހިފުމަކީ ބިދުޢައެއް ތޯއެވެ؟<?xml:namespace prefix = "o" />\nޖަވާބު: بــســــــــــــــم اللّـه. الحمد للّـه وحده والصلاة والسلام على من لا نبي بعده.\nހޯމަ ދުވަހާއި ބުރާސްފަތި ދުވަހަކީ އެ ދެދުވަހު މީސްތަކުންގެ ޢަމަލުތައް ﷲ ގެ ޙަޟްރަތަށް ހުށަހެޅުއްވޭ ދެދުވަހެވެ. އަދި އެދެދުވަހު ރަސޫލުﷲ ޞައްލަﷲ ޢަލައިހި ވަސައްލަމް ރޯދައަށް ހުންނަވާ ކަމުގައި ޞައްޙަ ޙަދީޘްތަކުގައި ވާރިދުވެގެން ވެއެވެ.\nއަބޫހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. ހަމަކަށަވަރުން ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. ((تُعْرَضُ الأَعْمَالُ يَوْمَ الاثْنَيْنِ وَالْخَمِيْسِ, فَأُحِبُّ أَنْ يُعْرَضَ عَمَلِيْ وَأَنَا صَائِمٌ)) رواه الترمذي: 747\nހޯމަ ދުވަހާއި ބުރާސްފަތި ދުވަހު (މީސްތަކުންގެ) ޢަމަލުތައް (ﷲގެ ޙަޟްރަތަށް) ހުށަހެޅުއްވެއެވެ. ފަހެ ތިމަންކަލޭގެފާނު ރޯދައަށް ހުންނަވަނިކޮށް ތިމަންކަލޭގެފާނުގެ ޢަމަލު (ﷲގެ ޙަޟްރަތަށް) ހުށަހެޅުއްވެވުމަށް ތިމަންކަލޭގެފާނު ލޯބި ކުރައްވަމެވެ.\nމިޙަދީޘާއި އަދިވެސް މިބާބުގައި އައިސްފައިވާ އެހެނިހެން ޞައްޙަ ޙަދީޘްތަކަށް ވިސްނައި ބަލާއިރު، ހޯމަ ދުވަހާއި ބުރާސްފަތި ދުވަހު ރޯދަ ހިފުމަކީ ގަދަވެގެންވާ ސުއްނަތެކެވެ. ކޮންމެ މީހަކުވެސް އެމީހަކަށް ވީ މިންވަރަކުން މި ސުއްނަތް އަދާކުރުންމަތީ ދެމި ހުންނަން ވީއެވެ.\nއަދި (ސުންނަތް އަޅުކަންތަކުގެ ތެރެއިން) ﷲގެ ޙަޟްރަތުގައި އެންމެ ލޮބުވެތިވެގެން ވަނީ، ކިތަންމެ މަދު ނަމަވެސް، ދެމިގެންވާ ގޮތުގައި އެ ޢަމަލެއްގެ މަތީގައި އަޅާ ދެމިހުންނަ ޢަމަލެވެ.\nއެހެންކަމުން، ހޯމަ ދުވަހާއި ބުރާސްފަތި ދުވަހު ރޯދަ ހިފުމަކީ ބިދުޢައެކޭ ބުނެވޭނެ އެއްވެސް ޖާގައެއް ނެތެވެ. އަދި ކިއެއްހެއްޔެވެ. އެއީ ގަދަވެގެންވާ ސުއްނަތެކެވެ. والله أعلم


"Bhavesh Joshi Superhero" release kurun fas kohfi\n"ބާވޭޝް ޖޯޝީ ސުޕަހީރޯ" ރިލީޒްކުރުން ފަސްކޮށްފި\nފިލްމްގެ އޮފިޝަލް ޓްރެއިލާ.\nމިއަހަރު ބޮލީވުޑްގެ ގިނަ ފިލްމުތަކެއް ރިލީޒްކުރާ ތާރީހު ދަނީ ފަސްކުރަމުންނެވެ. ފިލްމުތައް ރިލީޒްކުރާ ތާރީހަށް އެންމެ ބޮޑު ބަދަލެއްއައީ މިދިޔަ އަހަރު ރިލީޒްކުރަން އޮތް ބޮޑު ފިލްމެއް ކަމަށްވާ ބަންސާލީގެ "ޕަދްމާވަތް"އަށް ގިނަ މައްސަލަތަކެއް ކުރިމަތިވެ މިއަހަރު ޖެނުއަރީގައި އެ ފިލްމު ރިލީޒްކުރަން ފަސްކުރަން ޖެހުމުން އެވެ.\nއަނެއްކާވެސް މި ވަނީ ފިލްމެއް ރިލީޒްކުރަން ނިންމާފައި އޮތް ތާރީހަށް ބަދަލު އައިސްފަ އެވެ. ކަޕޫރް އާއިލާއިން ފިލްމީ ދާއިރާއަށް ތައާރަފުވާ ބަތަލް ހަރްޝްވަދަން ކަޕޫރްގެ ފިލްމު "ބާވޭޝް ޖޯޝީ ސުޕަހީރޯ" ރިލީޒްކުރާ ތާރީހު މިހާރު ވަނީ ފަސްކޮށްފަ އެވެ. ކުރިން މި ފިލްމު ރިލީޒްކުރަން ނިންމާފައި އޮތީ މި މަހު 25 ގަ އެވެ. ފިލްމު ރިލީޒްކުރުން ފަސްކޮށްފައި ވަނީ އަންނަ ޖޫން މަހުގެ އެއް ވަނަ ދުވަހަށެވެ.\nފިލްމު ރިލީޒްކުރުން ފަސްކުރީ އެ ތާރީހަށް ފިލްމު ފަސްކޮށްފިނަމަ ލިބޭނެ ތަރުހީބު ބޮޑުވާނެ ކަމަށް ފިލްމު އުފައްދާ ފަރާތްތަކަށް ގަބޫލުކުރެވޭތީ އެވެ. ޖޫން މަހު ފިލްމު ރިލީޒްކުރަން ފަސްކުރިއިރު ފިލްމު އަޅުވާނެ ދުވަސްތައްވެސް ވަނީ އިތުރުކޮށްފަ އެވެ.\nމި ފިލްމުގެ ލަވައެއްވެސް މިހާރު ވަނީ އާންމުކޮށްފަ އެވެ. އެ ލަވާގައި ހަރްޝްވަދަންއާއެކު އޭނާގެ ދެބެންގެ ދަރި އަރްޖުން ކަޕޫރްވެސް ފެނިގެންދެ އެވެ. އެ ލަވައަށް ބޮޑު ތަރުހީބެއް ލިބެމުން އަންނައިރު، ފިލްމު ޓްރެއިލާއަށްވެސް ވަނީ ރަނގަޅު ރިވިއުސްތައް ލިބިފަ އެވެ.\n"ބާވޭޝް ޖޯޝީ ސުޕަހީރޯ" މީގެ ކުރިން ރިލީޒްކުރަން ނިންމާފައި އޮތް ތާރީހާއި ޖޯން އަބްރަހަމްގެ ފިލްމު "ޕަރްމާނު: ދަ ސްޓޯރީ އޮފް ޕޯކްރަން" ރިލީޒްކުރާ ތާރީހާއި ފުށުއަރަ އެވެ. ފިލްމު މިހާރު ރިލީޒްކުރަން ނިންމި ތާރީހާއެކު ހަރްޝްވަދަންގެ ދެބެންގެ ދަރި ކަރިނާ ކަޕޫރްއާއި ސޯނަމް ކާޕޫރްގެ ފިލްމު ރިލީޒްކުރާ ތާރީހަށް ފުށުއަރާނެ އެވެ.\nމި ފިލްމުގައި މުހިންމު ރޯލުތަކުން ފެނިގެންދާނެ އިތުރު ތަރިންގެ ތެރޭގައި ޕްރިޔަންޝޫ ޕައިންޔޫލީ އަދި ނިޝިކަންތް ކަމަތް ހިމެނެ އެވެ. ޕްރޮޑިއުސްކުރަނީ އީރޯސް އިންޓަނޭޝަނަލް، ރިލައެންސް އެންޓަޓެއިންމަންޓް، ވިކާޝް ބާލް، މަދޫ މަންތޭނާ އަދި އަނޫރާގް ކަޝްޔަޕް އެވެ. ޑައިރެކްޓުކުރަނީ ވިކްރަމަނިއްޔާ މޮތްވާ އެވެ.\nކަންގަނާ ހަނގުރާމައިގެ މައިދާނަށް\n"ގޫލް" ޓްރެއިލާ: ހީބިހި ނަގައިފި\nމުލްކް: އިންޑިއާގައި މުސްލިމުންނަށް އޮތް ގޮންޖެހުން!


SunOnline: Bodethi lui thakaai eku 15 dhuvaha furabandhu ithuru koffi\nބޮޑެތި ލުއިތަކާ އެކު 15 ދުވަހަށް ފުރަބަންދު އިތުރުކޮށްފި\nމުހައްމަދު މުޒައްޔިން ނާޒިމް 30 Jun 2020, 22:40\nޖޫން 1، 2020: ނިއު ނޯމަލްގެ ފުރަތަމަ މަރުހަލާ ފެށުމާއިއެކު މާލޭ މަގުތަށް ބާރުބޮޑުުން -- ސަން ފޮޓޯ/ ފަޔާޒު މޫސާ\nމާލޭ ސަރަހައްދުގެ ފުރަބަންދުގެ މުއްދަތު ބޮޑެތި ލުއިތަކާއެކު 15 ދުވަހަށް އިތުރުކުރުމަށް ނިންމާފައިވާކަމަށް ސަރުކާރުން އިއުލާންކޮށްފިއެވެ.\nމާލެ ސަރަހައްދު ފުރަަބަންދުގެ ހާލަތައް ގެނައީ، މިދިޔަ އެމްރީލް މަހުގެ 15 ވަނަ ދުވަހު މާލެއިން ފެނުނު ކޮވިޑް19ގެ ފުރަތަމަ ކޭސްއާއެކުވެ. އެފަހުން އެ މުއްދަތު ހަތަރު ފަހަރެއްގެ މަތިން އެޗްޕީއޭ އިން ވަނީ އިތުރުކޮށްފައެވެ.\nއެންއީއޯސީން މިރޭ ބެއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އެ ސެންޓަރުގެ ތަރުޖަމާނު މަބްރޫކު އަޒީޒު ވިދާޅުވީ، ފުރަބަންދުގެ މުއްދަތު ޖުލައި 15 އަށް އިތުރުކޮށްފައިވާ ކަމަށެވެ.\nމަބްރޫކު ވިދާޅުވީ، ފުރަބަންދުގެ މުއްދަތު އިތުރު ކުރި ނަމަވެސް ބޮޑެތި ލުއިތަކަށް މާދަމާ އިން ފެށިގެން ދިނުމަށް ސަރުކާރުން ނިންމާފައިވާ ކަމަށެވެ.\nއެ ލުއިތަކުގެ ތަފްސީލު މަބްރޫކު ވަނީ ހިއްސާ ކުރައްވާފައެވެ.\nމާދަމާ އިން ފެށިގެން ދީފައިވާ ލުއިތައް:\nމާލޭގައި ހުއްދަ ނުނަގައި ބޭރަށް ނުކުމެ އުޅެވޭނީ ފަތިހު 5:00 އިން ރޭގަނޑު 11:00 އަށް\nފިހާރަތަކަށް ވަދެ ވިޔަފާރި ކުރެވޭނީ ހެނދުނު 9:00 އިން ރޭނގަޑު 10:00 އަށް\nޑެލިވަރީގެ ޚިދުމަތް ދެވޭނީ ރޭގަނޑު 11:00 އަށް.\nކެފޭ، ރެސްޓޯރެންޓަށް ވަދެ ޚިދުމަތް ލިބިގަނެވޭނީ ހެނދުނު 9:00 އިން ރޭގަނޑު 10:00 އަށް.\nރައްކާތެރިކަމުގެ ފިޔަވަޅު އަޅައިގެން 30 މީހުންނަށްވުރެ ގިނަ ނުވާގޮތަށް އެއްތަނަކަށް މީހުންނަށް އެއް ވެވޭވެނެ.\nމާދަމާގެ މަޣްރިބު ނަމާދުން ފެށިގެން މާލެ ސަރަހައްދުގައި ޖަމާއަތުގައި ނަމާދު ކުރެވޭނެ.\nހުއްދަ ނުނަގައި އެހެން ރަށްތަކުން މާލެއަށް ދަތުރު ކުރެވޭނެ.\nމާލެއިން އެހެން ރަށަކަށް ދެވޭނީ ހުއްދަ ނަގައިގެން.\nކުޅިވަރުކުޅުމުގެ ހުއްދަ ލިބޭނެ.\nކުޑަ ކުދިންނަށް ހިންގާ ސްޕޯޓްސް އެކެޑަމީތަކުގައި ބައިވެރިވުމުގެ ހުއްދަ 12 އަހަރުން ދަށުގެ ކުދިންނަށް ނުލިބޭނެ.\nޖިމްތަކާއި ފިޓްނަސް ސެންޓަރުތައް ވަކި އަދަދަކަށް މީހުންނަށް ހިދުމަތް ދިނުމަށް ހުޅުވޭނެ.\nއަމިއްލަ އޮފީސްތައް ހުޅުވޭނެ. ނަމަވެސް ކުރިއަށް އޮތް ދެ ދުވަހު ސަރުކާރު އޮފީސްތައް ބަންދުވާނެ.\nބޭންކުތައް ހުޅުވޭނީ ހެނދުނު 9:30 އިން 2:00 އަށް.\nކޮވިޑް ނެތް ރަށްތަކުގެ ސްކޫލަތަކުގައި ގްރޭޑް 1 އިން 12 އަށް ކިޔަވައިދޭނެ.\nމާލޭ ސިޓީގެ ސްކޫލްތައް ހުޅުވޭނީ ގްރޭޑް ނުވައަކުން ފެށިގެން މަތީގެ ގްރޭޑްތަކަށް.\nހައި ރިސްކް އަދި ހާއްސަ އެހީއަށް ބޭނުންވާ ކުދިންނަށް ކިޔަވައިދޭނީ އޮންލައިންކޮށް.\nޓިއުޝަން ސެންޓަރުތަކާއި ޑޭކޭއާ ސެންޓަރުތައް ބަންދުވާނެ.\nބޯކޮށާތަންތަން، ސެލޫން، ސްޕާތައް ހުޅުވޭނެ. އެތަންތަނުގައި އެއްފަހަރާ ހިދުމަތް ދެވޭނީ ވަކި އަދަދަކަށް.\nމަބްރޫކު ވިދާޅުވީ، މި ލުއިތައް ދިން ނަމަވެސް އަދިވެސް ރާއްޖެއިން ކޮވިޑް19ގެ ބަލި މުޅިން ފިލައި ނުދާ ކަމަށާއި އެހެންކަމުން އަދިވެސް ރައްޔިތުން ވައިރަހަށް ސަމާލުވުމަށް އޭދޭ ކަމަށެވެ. އެގޮތުން އެޗްޕީއޭ އިން ތަންތަން ހުޅުވުމަށް ހަދާފައިވާ ގަވާއިދުތަކަށް އަމަލުކޮށް، ދީފައިވާ އިރުޝާދުތަކަށް ރައްޔިތުން އަމަލު ކުރުމަށް މަބްރޫކު ހަނދުމަ ކުރެއްވިއެވެ.\n"އަޅުގަނޑުމެންނަށް މިދެވެނީ ކޮވިޑް19އާއެކު ދިރިއުޅެމުން އައިސް އިތުރު މަރުހަލާއަކަށް. މި ބަލި ރާއްޖެއިން ފޮހެވިގެން ދިޔައީ އެއް ނޫން. ކޮންމެ ދުވަހަކުވެސް ކޮންމެވެސް މީހަކަށް ބަލި ޖެހޭތަން އަދިވެސް އެބަ ފެނޭ. އެެހެންވީމަ، ކުރިއަށް އޮތް ދުވަސްތަކުގައިވެސް އަޅުގަނޑުމެން މަސައްކަތް ކުރަން ވަނީ މި ބަލި ރާއްޖޭގައި އޮތް ކަން ދެނެ ތިބެގެން،" މަބްރޫކު ވިދާޅުވިއެވެ.\nފަހު މެސެޖެއްގެ ގޮތުގައި މަކްރޫކް ވިދާޅުވީ ލުއިތަކާއެކުވެސް މީހުން އުޅެންވާނީ ގައިދުރުކަމާއެކު ރައްކާތެރިކަމުގެ ފިޔަވަޅު އަޅައިގެން ކަމަށެވެ.\nބޮޑެތި ލުއިިތަކެއް ސަރުކާރުން ދޭން ނިންމި އިރު، މިހާތަނަށް ރާއްޖެއިން ފެނުނު ކޭސްތަކުގެ އަދަދަކީ، 2،361 އެވެ. އޭގެ ތެރެއިން 1،944 މީހުން ވައިރަހުން ރަނގަޅުވިއިރު، ނުވަ މީހަކު ވަނީ ބަލި ޖެހިގެން މަރުވެފައެވެ. ދުވަހުން ދުވަހަށް ފެންނަ ކޭސްތަކުގެ އަދަދު މިހާރު އެވްރޭޖްކޮށް ހުރީ 20 ގައެވެ.\nކޮވިޑް19: މިއަދު ޕޮޒިޓިވްވީ 241 މީހުން، މާލެ އިން 90\nކޮވިޑުގައި ރާއްޖެއިން މަރުވި މީހުންގެ އަދަދު 200އަށް\nލ. ކޮވިޑް ފެސިލިޓީގައި އިތުރު މީހަކު މަރުވެއްޖެ


Dhaaneyhe yaadhun hithaaey\n(3 ޑިސެމްބަރ 2019 އާ ގުޅޭ)\n"އަހަންނާއެކު ނުދާންވީ ކީއްވެ؟ އަހަރެންގެ ވާހަކަ އަޑު ނާހަންވީ ކީއްވެ؟... ޒެއްލު... ތިހެން ނުހަދާ، ޕްލީޒް... ޕްލީޒް... ބޭބީ މި ދޮރުހުޅުވަބަލަ... އަހަރެން ބޭނުމޭ ވާހަކަދައްކަން... ޒެއްލުއާއެކީ ނޫނީ އަހަރެން ވެސް ނުދާނަން ގެއަކަށް" ލިއަމް ބުންޏެވެ.\nލިއަމްގެ ގަދަ ހެދުމަކަށް މިއަދު ހޭޒަލްގެ ފުށުން ހަމްދަރުދީގެ ކުޑިފުކެއް ވެސް ލިބޭކަށްނެތެވެ. ދުވަހަކު އުންމީދުނުކުރާ ވަރަށް ހޭޒަލްގެ ހިތުގައި ލިއަމް ޖައްސައިފިއެވެ. އިތުބާރު ނުކުރެވޭއިރު ލިއަމްގެ ދުލުން ނުކުންނަ އެއްވެސް ބަހެއްގެ ތެދުދޮގު ވަކިކުރާނީ ކިހިނެއް ހެއްޔެވެ. ދެން ދުވަހަކުވެސް ލިއަމްއަށް އިތުބާރު ނުކުރެވޭނޭ ހޭޒަލްގެ ޟަމީރު ތަކުރާރުކޮށް ބުނަމުން ދިޔައެވެ. އޭނާހެން ފިރިމީހާއަށް އިތުބާރުކުރި އަނތްބަކު ހުންނާނޭބާއޭ އަމިއްލަ ނަފްސާ ހޭޒަލްއަށް ސުވާލު ކުރެވުނެވެ.\nތުނިކޮށްލާފައި އޮތް ވާރޭ ބޯކޮށްލުމާއެކު ބާރު ގުގުރިއެއްގެ އަޑު އިވިގެން ދިޔައެވެ. އެޕާޓްމެންޓުގެ ބޭރުގައި ދޮރުފަތުގަ ލެނގިލައިގެން ހުރި ލިއަމް އަތުކުރީ ގަޑިއަށް ބަލާލިއެވެ. އެތަނުގައި އޭނާ ހުންނަތާ ގަޑިއެއްގެ އިރު ފާއިތުވެއްޖެއެވެ. ދޭތެރެއަކުން މޫނު ދޮރާ ކައިރިކޮށްލާ ހޭޒަލްއަށް ގޮވާލައެވެ. ވާހަކަދައްކަން ބޭނުންވާކަމާއި އެ ފުރުޞަތު އޭނާއަށް ދިނުމަށް ލިއަމް އެދެއެވެ. ނަމަވެސް ހޭޒަލް ޚިޔާރުކުރީ ހިމޭންކަމެވެ. އެލެވޭޓާއިން ނުކުމެ އެޕާޓްމެންޓަށް ވަނުމާ ދޭތެރޭ އޮންނަ ހޯލްވޭގައި ހުރި ކުޑަދޮރުގެ ކައިރީ ލިއަމް އައިސް ހުއްޓިލިއެވެ. ހޭޒަލްގެ ފުށުން މިވަގުތު ޚަބަރެއް ނުވިޔަސް ލިއަމްއަށް ވިސްނުނީ ހޭޒަލް އޭނާއާ ވާހަކަނުދައްކާ ނުހުންނާނޭ ކަމެވެ. އެހެންވެ ލިއަމް ނިންމީ އިހަށް ހޭޒަލްއަށް ވަގުތު ދިނުމަށެވެ. އޭނާ ހަމައަކަށް އެޅުމުން ލިއަމްއާ ވާހަކަދައްކަން ބޭނުންވާނޭކަން ލިއަމްއަށް އެނގޭތީއެވެ. އެހާތަނުން ހޭޒަލް އޭނާއާ ސުވާލުކުރަން ބޭނުންވެގެން ވެސް ވާހަކަދައްކާނެއޭ ލިއަމްގެ ސިކުނޑި ވިސްނައިދިނެވެ. ވާރޭ ތުނިކޮށްލަންދެން ކުޑަދޮރު ކައިރީ ހުރެފައި އެނބުރި އެޕާޓްމެންޓުގެ ދޮރުކައިރިއަށް އޭނާ އައެވެ. ހޭޒަލް އެތާ ހުރިކަމެއް ނޭނގުނަސް އޭނާ ހޭޒަލްއަށް ގޮވާލިއެވެ. މިވަގުތު ލިއަމް ދާން ނިންމިއަސް އޭނާ އަދި އަންނާނޭކަން ބުނެލިއެވެ. އަދި ހޭޒަލްއަށް ޖެހޭނީ އޭނާއާ ވާހަކަދައްކަން ކަމުގައި ލިއަމް ބުންޏެވެ. އެ އަޑުގައި ފުރަތަމަ ފަހަރަށް މަޖުބޫރުކުރުމުގެ އަސަރުވިއެވެ.\nދޮރުބުޑުގައި ހޭޒަލް އިނެވެ. އެ ދެ ލޮލުގައި ކަރުނަ ހިފެހެއްޓިފައި ވިއެވެ. ހޭޒަލްގެ މެޔާ ކައިރިކޮށްލި ދެ ކަކުލުގައި ދެއަތުން ހިފަހައްޓާލުމާއެކު ދޮރުފަތުގައި ބޮލުގެ ފުއްކިބަ ޖައްސާލިއެވެ. މަޑުމަޑުން ދެ ލޯ މަރާލި ގޮތުން ހީވީ އޭނާ ވަރުބެލިވީހެންނެވެ. އޭނާއަށް ލިއަމް ދެއްކި ހުރިހާ ވާހަކައެއް އަޑުއިވުނެވެ. ނަފްސު ވަރުބަލިވެފައި ވިޔަސް ސިކުނޑީގެ މަސައްކަތް ހުއްޓުމަކަށް ނައެވެ. ލިއަމްއާއެކު މިހާތަނަކަށް ކުރި ދަތުރުގައި ހޭޒަލް ސުވާލު އުފެދުނު އެކި ފަހަރުގެ ހަނދާންތައް އާވަމުންދިޔައެވެ. އޭރު މުހިންމުކަމެއްނޫންކަމަށް ދުށް ކިތަންމެ ކަމަކުން މިއަދުން ހޭޒަލްއަށް ނޭނގި އޮތްކަންކަން ފަހުމްވަމުން ދިޔައެވެ. އެއާއެކު ދޫވަމުންދިޔަ ކައިވެނީގެ ވާފަށުގައި ހިފަހެއްޓުމުގެ ބޭނުން ހޭޒަލްއަށް ނެތިއްޖެއެވެ. އެ ނިންމުމާއެކު އޭނާގެ ނަފްސު ފުނޑުފުނޑުވާނޭކަން ޚުދު ހޭޒަލްއަށް އެނގެއެވެ. އެހިސާބަށް އޭނާގެ ވިސްނުން ދިއުމާއެކު ބޮލުގައި ދެއަތުން ހިފަހައްޓާލައި ބޯހޫރާލިއެވެ.\nމިއަދުން ފެށިގެން ހުރިހާ ކަމެއް ބަދަލުވާނޭކަން ހޭޒަލްއަށް އެނގެއެވެ. އޭނާ އެނބުރި ލިއަމްގެ ގާތަށް ދާކަށް ބޭނުމެއްނޫނެވެ. އޭނާ މިހާރު ލިއަމްގެ އަނތްބެއްގެ ގޮތުގައި އިންނާކަށް ވެސް ބޭނުމެއްނޫނެވެ. ހުއްޓިފައި ހުރުމަށްވުރެ އޭނާ ހިތްވަރާއެކު ކުރިމަތިލާ މީހަކަށްވުމަށް މަސައްކަތް ކުރިއެވެ. އެކަންވީ އަމިއްލަ ނަފްސަށް މިހާތަނަށް ކުރެވުނު އެންމެ ބޮޑު މަޖުބޫރީއަށެވެ. ރޮވެނީ ހިތަށްކުރާ އަސަރުންނެވެ. ބަނޑުހައިވެ ހާންތިވެގެން ލޮލަށް އަނދިރިވާގޮތްވާހެން ހީވެ ހޭޒަލް އައިސް ބަދިގެއަށް ވަނެވެ. އަމިއްލައަށް ކާއެއްޗެއް ތައްޔާރުކޮށްގެން މޭޒުދޮށުގައި އޭނާ އިނެވެ. ކަރުނައާއެކު އޭނާ ގަދަކަމުން ހަށިގަނޑަށް ކާނާ އެތެރެކުރިއެވެ.\nދަންވަރުގެ ވަގުތެވެ. ހޭޒަލް އޮތީ އޭނާއަށް އެ އެޕާޓްމެންޓުގައި ޚާއްޞަކުރެވިފައި ހުރި ކޮޓަރީގައެވެ. ފިކުރުތަކުގެ މައްޗަށް ނިންޖަށް ވެސް ކުރިއެއް ނުހޯދުނެވެ. އެހެންވިޔަސް ސިކުނޑިއާއި ނަފްސަށް ހަމަޖެހުމެއް ލިބޭނީ ނިދާލެވުނީމަކަން ހޭޒަލްއަށް އެނގެއެވެ. ދެ ލޯ މަރާލައިގެން އޮވެ އޭނާ އެތައް ސަކަރާތެއް ޖަހައިފިއެވެ. އެންމެފަހުން ނުނިދިގެން ހޭޒަލް ތެދުވެގެން އައިސް އޭނާގެ މަންމަގެ ކޮޓަރިއަށް ވަނެވެ. އެނދުކައިރީ ހުރި އަރިމަތީ ކަބަޑުތައް ހޭޒަލް ބެލިއެވެ. އޭރު ހޭޒަލްގެ ހަނދާންތައް އޭނާގެ އަށް އަހަރުގެ އުމުރުފުރައަށް ގެންގޮސްދިންކަމެއް ނުދެނަހުއްޓެވެ. ސިކުނޑި އޭނާއަށް އޮޅުވާލާކަމެއް ހޭޒަލްއަކަށް ނޭނގެއެވެ. އޭނާ ސާއިރާގެ ކޮޓަރި ހާވަމުން ދިޔައީ ބޭހެއް ހޯދާށެވެ. މީހާ ވަރުބަލިވެގެން ހަލާކުވާއިރު ވެސް ފިކުރުތައް އޭނާގެ ނަފްސުގައި ވަކިހިއްޕާލާފައިވާލެއް ގަދަކަމުން ހަމަވިސްނުން ގެއްލި މޮޔައަކަށް ހަދައެވެ.\nހިތްވަރު ގަދަ އަންހެނެއްގެ ގޮތުގައި ހޭޒަލް ދުށް ފުރަތަމަ އަންހެނަކީ އޭނާގެ މަންމައެވެ. އުމުރުން ހަގު ނަމަވެސް ހޭޒަލް ހުރީ ދުނިޔޭގެ ކަންކަން އެނގޭވަރު ވެފައެވެ. މަންމައާއި ބައްޕަގެ ދެމެދުގައި އޮތް ގުޅުން ހީނަރުވަމުން އައިތަން އޭނާ ދުށްޓެވެ. ހޭޒަލްއަށްވުރެ އުމުރުން އާތިޝް ދޮށި ވިޔަސް އޭނާ އެފަދަ މަންޒަރުތައް ފެންނަކަމަށް ނުހެދިއެވެ. ހޭޒަލްއާއި އާތިޝްގެ ކަންކަން ވީއެންމެ ފުރިހަމައަކަށް ސާއިރާކޮށްދޭއިރު އެ މަންމައަށް ބަދަލުތަކެއް އަންނަކަށް ހޭޒަލްއަށް ފާހަގަވިއެވެ. ދަރީންގެ ކުރިމަތީގައި ރޮއެ ނުހެދި ނަމަވެސް އެ މަންމަ ދެރަވެ ހިތުގައި ޖެހިފައި ހުންނަކަށް ހޭޒަލްއަށް އެނގެއެވެ. އެމީހުން ދޫކޮށް ބައްޕަ ދިއުމުން މަންމައަށް ކުރުވި ފުން އަސަރު ހޭޒަލް ދުށްޓެވެ. މަންމަ ބޭސްކާތަން ހޭޒަލް ދުށީ އޭރުއެވެ. ބައްޕައަކީ މުހިންމު މީހެއްނޫންކަން ހޭޒަލް ނިންމީ މަންމައަށް ޓަކައެވެ. ބައްޕަ ކޮބާހޭ ވެސް އޭނާ މިއަދާ ހަމައަށް އައިއިރު ސާއިރާ ގާތު އަހާނުލައެވެ. ކައިވެންޏަށް ވެގެން ހޭޒަލްއަށް ވަލީ ބޭނުންވެގެން ސާއިރާ ގުޅުމުން ވެސް އެ ބައްޕަ އެއްވެސް ކުއްޖަކާ ވާހަކަދައްކާލަން ވެސް ނޭދުނެވެ. ވަލީ ދިނީ ވެސް ފޯނުންނެވެ.\nސާއިރާގެ ޚިޔާލުތަކާއެކު އަރިމަތީ ކަބަޑުގެ ވަތްގަނޑު ލައްޕާލައި އެނދުގެ އަރިމަތީގައި މަޑުމަޑުން ހޭޒަލް އިށީނެވެ. ސާއިރާ ބޭސްކަނީ ބަލިވެގެން ކަމަށް ހީކޮށް އެކަމާ ހޭޒަލް ސުވާލު ކުރުމުން އެނގުނީ އެއީ ރޭގަނޑު ނުނިދޭތީ ކާ ބޭސް ކަމެވެ. އެ ޚިޔާލުތަކާއެކު ހޭޒަލްއަށް ރޮވިއްޖެއެވެ.\n"މަންމަ ގާތު ބުނާނީ ކީކޭ؟... އަހަރެން ލިއަމްދެކެ ލޯބިވާވަރު މަންމައަށް ރަނގަޅަށް އެނގޭނެ... ނޫން!... މަންމަގެ ހިތްހަލާކުވާނެ..." ހޭޒަލްއަށް ބާރަށް ބުނެލެވުނެވެ.\nހޭޒަލްއާ ބައްދަލުނުކުރެވިގެން ލިއަމް އަނެއްކާ ވެސް ގުޅީ އާތިޝްއަށެވެ. އިތުރު ގޮތެއްނެތްކަން އެނގޭތީއެވެ. ހޭޒަލް ގެއިން ނުކުމެގެން ދިޔަތާ ހަތަރު ދުވަސްވީއެވެ. އާތިޝްގެ ނަންބަރަށް ނުގުޅިގެން ލިއަމް އައީ އޭނާގެ މަސައްކަތްކުރާ އޮފީހަށެވެ. ކަންތައް ދިމާކުރީ ހީނުކުރާ ގޮތަކަށެވެ. އިންވެސްޓަރުންނާ ބައްދަލުކުރަން އާތިޝް ރާއްޖޭން ބޭރަށް ފުރީއެވެ. އެނބުރި އަންނާނީ ތިން ދުވަސް ފަހުން ކަމަށް ލިއަމްއަށް ޚަބަރު ލިބުނެވެ. ދެން ހަދާނޭ ގޮތެއް އޭނާއަކަށް ނޭނގުނެވެ.\nހޭޒަލްގެ މަންމަމެންގެ އެޕާޓްމެންޓަށް ލިއަމް އައިސް ދޮރުގައި ތަޅައި ހަދައިފިއެވެ. ހޭޒަލް އިޝާރާތެއް ވެސް ކޮށްނުލިއެވެ. ހައިރާންކަމާއެކު ރުޅި ވެސް ލިއަމް ގާތަށް އައެވެ. ހޭޒަލް އެހާ ކެތްގަދަވެދާނޭ ލިއަމް ހިޔެއްނުކުރެއެވެ. ކިތަންމެ ކަމަކުން އޭނާ އެ ހުރީ ބޯދަމައިގަނެފައެވެ. އެ ހުރިހާ ފަހަރަކު ވެސް ހޭޒަލް ވަނީ އޭނާގެ ވާހަކަތައް ޤަބޫލުކޮށްފައެވެ. ދެންވާނީ ކިހިނެއްކަމެއް ނޭނގޭ ހިސާބަށް ކަންތައް ގޮސްފިކަން ލިއަމްއަށް ޤަބޫލުކުރެވެއެވެ. ހޭޒަލްގެ ސިކުނޑީގައި ހިނގާ ކަންކަން ނޭނގޭހާ ދުރުގައި ލިއަމް ހުންނާކަށް ނޭދެއެވެ.\nރަސްމީ ވަގުތެވެ. ލިއަމް އުޅުނީ އޮފީހުގައެވެ. އޭނާއަށް ފޯނުކޯލެއް އައެވެ. ސޭވްކޮށްފައި ނެތް ނަންބަރަކުންކަން ގުޅަނީ އެނގި ހުރެ އޭނާ ކޯލަށް ޖަވާބުދިނެވެ. މުޅި މީހާ ހުއްޓުނީ ޢާއިލާއާބެހޭ ކޯޓުން ލިޔުމެއް ހަވާލުކުރަންކަން ގުޅަނީ ބުނުމުންނެވެ. ލިއަމްއަށް ވާހަކަދެއްކުނީ އެ މީހަކު ދެވަނަ ފަހަރަށް އެއީ ލިއަމްތޯ ސުވާލު ކުރުމުންނެވެ. ލިއަމް އާނއެކޭ ބުނުމުން އެ މީހަކު ބުނީ ލިއަމްއަށް ގުޅީ އޭނާ އުޅޭ އެޑްރެސްއަށް ނުވަދެވިގެން ކަމުގައެވެ. އަދި އެ ލިޔުމާ ހަވާލުވުމަށް ކޯޓުގެ އިދާރީ ބަޔަށް އައިސް ދިނުމަށް އެމީހާ އެދުނެވެ. އަދި އެ ލިޔުމާ ވަކި މުއްދަތެއްގެ ތެރޭ ހަވާލުވާން ޖެހޭނޭކަން ވެސް އެމީހާ އެންގިއެވެ.\nފޯނުކޯލު ކެނޑުމުން ވެސް ލިއަމްއަށް އިނދެވުނީއެވެ. ޢާއިލާ ކޯޓަށް އޭނާ ދާންޖެހޭނެ ސަބަބެއް ނެތްކަން އެނގެއެވެ. އެހެންވިޔަސް ހޭޒަލްގެ ޚިޔާލާއެކު އޭނާގެ ސިކުނޑީގެ ވިސްނުން އެހެން ދިމާއަކަށް އެނބުރުނެވެ. ބޭއިޚްތިޔާރުގައި ނޫނެކޭ ލިއަމްއަށް ބުނެލެވުނެވެ. އިނދެވުނީ އޮފީސް ތެރޭގައިކަން ވެސް ލިއަމްއަށް ރެއަކާލީ ގާތުގައި އިން ޒުވާނާ ކިހިނެއްވީތޯ އަހާލުމުންނެވެ. ލިއަމް ދެފަރާތަށް ބޯހޫރުވާލުމާއެކު އިންތަނުން ތެދުވިއެވެ. މުހިންމު ކަމަކު ބޭރަށް ނުކުމެލަން ޖެހިއްޖެކަމުގައި ބުނެ ލިއަމް އޮފީހުން ނުކުތީއެވެ. މަގުމައްޗަށް ނުކުތުމާ އެ ދޭތެރޭގައި އޭނާ ހޭޒަލްގެ ފޯނަށް ގުޅޭތޯ ބެލިއެވެ.\nޢާއިލާ ކޯޓުންކޯޓުން ލިއަމްއާ ހަވާލުކުރީ ކޯޓަށް ހާޟިރުވުމަށް އޮތް ޗިޓާއި ވަރިއަށް އެދި ހޭޒަލް ލާފައި އޮތް ފޯމުގެ ކޮޕީއެވެ. ޤަބޫލުކުރަން ދަތިވެގެން ލިއަމްއަށް ސިޓީއުރައާއި ކަރުދާސްތަކުގެ ދެފުށާއި އޭގައި ލިޔެފައި އޮތް އެއްޗެއް ތަކުރާރުކޮށް ކިޔާލެވުނެވެ. އޭގައި އޮތީ ހޭޒަލްގެ ނަމެވެ. އޭނާގެ މަޢުލޫމާތެވެ. ވަގުތުން ސިޓީއުރައިގެ ތެރެއަށް ކަރުދާސްތައް ލުމާއެކު ލިއަމް ހިނގައިގަތީ ސައިކަލާ ދިމާއަށެވެ. އޭނާގެ މިސްރާބަކަށްވީ މ.ސްނޯލޭންޑެވެ.\nއެޕާޓްމެންޓުގެ ދޮރުގައި ބާރަށް ތަޅައިގަތް އަޑާއެކު ސޯފާގައި އިން ހޭޒަލް ދިޔައީ ސިއްސައިގެންނެވެ. އޭރު ވެސް އޭނާ އިނީ ފެންކަޅިވެ ލިއަމްގެ ޚިޔާލުތަކަށް ގެއްލިފައެވެ. ދެތިންފަހަރަށް ދޮރުގައި ތަޅައިގަތުމާއެކު ހޭޒަލް ސޯފާއިން ތެދުވެގެން އައިސް ދޮރުމަތީ ހުއްޓުނެވެ. ޒެއްލޫއޭ ކިޔާ ލިއަމް ހަޅޭލަވައިގަތް އަޑުއިވުނެވެ. ދޮރުހުޅުވާށޭ ބުނެ ލިއަމް އަމުރުކުރިއެވެ. އަދިވެސް ހޭޒަލްއަކީ އޭނާގެ އަނބިމީހާއޭ ލިއަމް ބުންޏެވެ. ދޮރުނުހުޅުވައިފިއްޔާ އޭނާ ވެސް މަޑަކުން ނުހުންނާނަމޭ ލިއަމް ބުނެލިއެވެ. ވާހަކަދައްކަމުން އޭނާ އަނެއްކާވެސް ދޮރުގައި ޖެހިއެވެ. މިފަހަރު އޭނާ އެ ޖެހީ ކޮޅުފައިންހެން ހޭޒަލްއަށް ހީވިއެވެ. ދޮރަށް އެރި ބާރާއެކު ހޭޒަލްއަށް ޖެހިލުންވެ ފަހަތަށް ފިޔަވަޅު އަޅާލެވުނެވެ.\n"ދުވަހަކުވެސް ވަރިއެއްނުކުރާނަން... އަޑުއިވިއްޖެ... ނުކުރާނަން ވަރިއެއް..." ލިއަމް ހަޅޭލަވައިގަތެވެ. އެހިނދު ހޭޒަލްއަށް ހުރިހާކަމެއް ފަހުމްވެއްޖެއެވެ. ވަރިވާން ހޭޒަލް ބޭނުންވާކަން ލިއަމްއަށް އެނގުނީ ކަމެވެ. ހޭޒަލްއަށް އަނގަމަތީގަ ދެއަތްއަޅައި ހިފަހައްޓާލެވުނީ އަޑެއް ބޭރުވާން ނޭދޭތީއެވެ. ލިއަމްއާ ކުރިމަތިލާކަށް އޭނާ ބޭނުމެއްނޫނެވެ. އެކިއެކި އިންޒާރުތައް ލިއަމް ދޭންފެށިއެވެ. ކަންބޮޑުވުމަށްވުރެ ހޭޒަލްގެ ހިތަށް ކުރި އަސަރު ބޮޑެވެ. އޭނާއަށް ރޮވެން ފެށުނެވެ. ލިއަމް އޭނާއާ ވަކިވާން ބޭނުންނުވާއިރު އޭނާއަށް ބޭވަފާތެރިވީ ކީއްވެތޯ ހިތަށް އެރިއެވެ. އަނބިމީހާގެ ފުރަގަހުގައި ހިލޭ އަންހެނުން އުފާކޮށްދިނުމުގައި ހަޤީޤީ ލޯބިވާ ފިރިއަކު ޝާމިލުނުވާނޭކަން ބުއްދި ސަލާމަތުން ހުރި ކޮންމެ މީހަކަށް ވެސް އެނގޭނެއެވެ. ވީއިރު ލިއަމް އެ މަސައްކަތް ކުރަނީ ކޮންކަމެއް ސާބިތުކުރަންބާއޭ ހޭޒަލްގެ ހިތަށް އެރިއެވެ.\nދޮރުވައްޓާލާފައި އެތެރެއަށް ވަދެވޭވަނަމަ ލިއަމް ވަނީސްކަން ގައިމެވެ. ނަމަވެސް އޭނާ ހަޅޭލަވަލަވާފައި ހިނގައްޖެކަން ހޭޒަލްއަށް ޔަގީންވީ ހިމޭންކަން ދިގުދެމިގެން ދިއުމުންނެވެ. އޭނާ ވަރިވާން ފޯމުލީ އެއްވެސް މީހަކާ ޚިޔާލު ބަދަލުކުރުމެއްނެތިއެވެ. އޭނާގެ ދިރިއުޅުން އޭނާއަށްވުރެ ބޮޑަށް އެނގޭނޭ މީހަކު ނުހުންނާނެތީއެވެ. ލިއަމް ކަންތައްކުރި ގޮތުން ހޭޒަލްގެ ހުރިހާ އުންމީދެއް ފުނޑުފުނޑުވެއްޖެއެވެ. އެ ދިރިއުޅުމުން އޭނާއަށް ލިބޭނޭ އެއްވެސް އުފަލެއްނެތްކަން ޔަގީން ކުރެވިއްޖެއެވެ. އޭނާއަށް ޖެހުނު ބައްޔަކަށް ލިއަމްވީއެވެ. ފިކުރުތަކުން މިންޖުނުވެވުނުއިރު އޭނާ ލިއަމްއާ ކުރިމަތިލާން ބޭނުންނުވަނީ ފަކުރުންނެވެ. ހަށިގަނޑުގައި ލިއަމްނޫން މީހަކު ނުބީހޭނޭ ގުނަވަންތައް އޭނާ ސާފުކޮށްކޮށް ފާރުވެއްޖެއެވެ. ސިކުނޑީގައި އެނބުރެނީ ލިއަމްގެ މުޑުދާރު ޢަމަލުތަކެވެ. ކަސްބީ އަންހެނުންނާ ލިއަމް އޭނާ އެއްވަރުކޮށްފިއެވެ. އުމުރުން ދުވަސްތަކެއް ބޭކާރުވެއްޖެކަމުގެ އިޙްސާސް ހޭޒަލްއަށް ކުރެވެނީއެވެ. ލިއަމްގެ ހަޔާތުގައި އޭނާގެ މަޤާމަކީ ކޮބައިކަން އޮޅިއްޖެއެވެ. ދަރިސްފަސްކޮޅެއް ބިނާކުރުމާއި މުސްތަޤުބަލެއް ލިއަމްއާއެކު އޮތްކަމަށް ހޭޒަލްއަށް މިހާރު ޤަބޫލެއްނުކުރެވެއެވެ. އެއާއެކު ހޭޒަލްގެ މުޅި ނަފްސު ވަށާލީ ބިރުވެރި ކަޅުކަން ގަދަ އަނދިރިކަމަކުންނެވެ. އެ އަނދިރިކަން އޭނާއަށް އިޝާރާތްކުރަނީ ލިއަމްއަށް ދަރިއަކު ނުދެވުނު ކަމެވެ. ނުކުޅުދޭ މީހަކީ ހޭޒަލް ކަމެވެ. ދިރިއުޅުމުގައި އެއްވެސް ކުލައެއް ނުޖެއްސުނީ ހޭޒަލްގެ ހުރި އުނިކަމަކުން ކަމެވެ. މިއީ ހޭޒަލް ހޭލަން ބޭނުންވީ ހަޤީޤަތެއްނޫނެވެ. އޭނާގެ ވަށައިގެންވި ދުނިޔެ ފުނޑުފުނޑުވާއިރު އެކަމާ ކުރިމަތިލާން އޭނާ ހިތްވަރުކުރާކަން ޔަގީނެވެ. އެހެންނަމަވެސް ގޮތްހުސްވެ އަމިއްލަ މީހާގެ ބޭނުމެއްނެތްކަން އިޙްސާސް ކުރެވޭ ވަގުތުތައް ގިނަވާން ފަށައިފިއެވެ. އެފަދަ ހިނދުކޮޅުތައް ދެކެ ހޭޒަލް އިންތާހަށް ބިރުގަންނަ ދަރަޖައަށް ހިނގައްޖެއެވެ. އޭނާއަކީ ބޭކާރު މީހެއްގެ ގޮތުގައި ވިސްނެނީއެވެ. ވަރިވެގެން ގޭގައި އުޅޭން ފެށުމުން މަންމަގެ މިނިވަންކަމަށް ހުރަސް އެޅި އެ މަންމައަށް ލިބޭނީ ނުތަނަވަސްކަން ކަމުގައި ހޭޒަލް ހީކުރެވެނީއެވެ. އޭނާގެ ސަބަބުން އެއްވެސް މީހަކަށް އުނދަގުލެއް ފޯރާކަށް ހޭޒަލް ނޭދެއެވެ. އެންމެންނަށް ބުރައަކަށްވުމަށްވުރެ އޭނާ އެންމެންނާ ވަކިވުން މާ ރަނގަޅުވާނޭ ހޭޒަލްއަށް ހީވަނީއެވެ. އެ ޚިޔާލުތަކާ ދުރަށް ދިއުމަށް އޭނާ އަޅުކަމުގައި ވަގުތު ހޭދަކުރިއެވެ. ނަމަވެސް ނަފްސުގެ ބައިބައި މަރުވަމުން ދާކަމުގެ އިޙްސާސަށް ހުއްޓުމެއް ނައެވެ. އަބަދުވެސް ހީވަނީ ހަށިގަނޑު ނަޖިސްވެފައި ހުންނަ ހެންނެވެ. އޭގެ ދުނިޔެއަށް ގިނަވެފައިވާ މީހެއްކަން އޭނާއަށް އިޙްސާސްކޮށްދެނީ ހިތުންކަމެއް ނޫނީ ސިކުނޑިންކަމެއް ދެނެގަންނާކަށް ހޭޒަލްއަކަށް ނޭނގެއެވެ. އަނދިރިކަމުގެ ތެރެއަށް އޭނާ ދަމާކޫއްތާފައި ގެންދާކަން އެނގެއެވެ.\nއާތިޝް މާލެ އައި ދުވަހު އޭނާއަށް ލިއަމް ގުޅިއެވެ. ސާއިރާމެންގެ އެޕާޓްމެންޓަށް އޭނާއާއެކު ދިއުމަށް ލިއަމް ބުނިއިރު އެ އަޑުގައި ހުރީ ހަރުކަށިކަމެވެ. ހައިރާންވިއެއްކަމަކު އިތުރަށް ސުވާލު ކުރުމެއްނެތި ލިއަމްއާއެކު ދިއުމަށް އާތިޝް އެއްބަސްވިއެވެ. އޮފީހުގައި އޮތް ބައްދަލުވުންތަކާ ހެދި ލިއަމްއަށް ފަސޭހަ ރަޙުމަތެއްގައި ސަލާމަތްވެވެން ނެތުމުން އޭނާ ގަޑިކީ ހަވީރަށެވެ. އޭނާ ގަސްދުކުރީ އާތިޝް ގޮވައިގެން ގޮސް އެޕާޓްމެންޓަށް ވަނުމަށެވެ. އަދި ކޮންމެ ގޮތަކުން ވިޔަސް ހޭޒަލް އޭނާއާއެކު ގެންދާށެވެ. މި ހުރިހާކަމެއް އާތިޝްއަށް ނޭނގުނަސް އޭނާ ހޭޒަލްއަށް ގުޅީ ކަމެއް އޮޅުން ފިލުވާށެވެ. ހޭޒަލްގެ ފޯނަށް ގުޅޭގޮތެއް ނުވިއެވެ. ފުރަތަމަ ފަހަރަށް އާތިޝްއަށް ހޭޒަލްއާއި ލިއަމްއަށް ސަމާލުކަން ދެވުނެވެ. އޮފީހުގެ މޭޒުދޮށުން ވަގުތުން އާތިޝް ތެދުވިއެވެ. ކުންފިނި ހިންގާ އިމާރާތުން ނުކުމެގެން އައިސް ޕާކު ކޮށްފައި އޮތް ކާރަށް އާތިޝް އެރިއެވެ.\nސާއިރާއާއި ރިޒްވާންގެ އެޕާޓްމެންޓަށް އާތިޝް އައީ ކަމެއް ޔަގީން ކުރާށެވެ. ދޮރު ހުޅުވާލައި އެތެރެއަށް ވަން ހިނދު އޭނާއަށް ހައިރާންކަމެއް ލިބުނީ ދެފައި ކުރުކޮށްލައިގެން ސޯފާގައި އިން ހޭޒަލް ފެނިފައެވެ. ރޮއެރޮއެ ދުޅަވެފައިވާ މޫނުން ފެންނަނީ ބިރުގެންފައި އިންތަނެވެ.\n"ކޮއްކޮ އަދިވެސް މިގޭގަތަ؟..." އަޖައިބުވެފައި އާތިޝްއަށް ބުނެލެވުނެވެ. ހޭޒަލް އިސްޖަހާލީއެވެ. އެ މޫނު ފޮރުވަން ބޭނުންވެގެންނެވެ. އާތިޝް ހަލުވިކޮށް އައިސް ހޭޒަލްގެ ގާތުގައި އިށީނެވެ.\n"ލިއަމް ކޮބާ؟... ކަމެއް ގޯސްވީތަ؟... މިހެން އަހާކަށް ވެސް ނުޖެހޭ... ކަމެއްނުވަންޏާ ޒެއްލު މިގޭގަ ނީންނާނެ... ޓެލް މީ... ތިވެގެން އުޅޭގޮތެއް ކިޔައިދީބަލަ" އާތިޝްގެ މޫނުން ނުތަނަވަސްކަން ފާޅުވިއެވެ. ދުވަސްކޮޅަކު އެ ގޭގައި ހޭޒަލް މަޑުކޮށްލަން ބޭނުންވަނީއޭ ބުންޏެވެ. އެ ކީއްވެތޯ އާތިޝް ސުވާލު ކުރިއެވެ. ލިއަމްއާ ދުރުގައި މަޑުކޮށްލަން ހޭޒަލް ބޭނުންވުމަކީ އާތިޝްއަށް އާކަމެކެވެ. އޭނާއަށް ވެސް ހޭޒަލްއާއި ލިއަމްގެ ދިރިއުޅުން ހުންނަގޮތް ހުރީ ފެނިފައެވެ. އެ ދެ މީހުން އެކަކުއަނެކަކާ ދުރުގައި ތިބުމަކީ ބުއްދި ޤަބޫލުކުރެވޭ ކަމެއްކަމަށް އާތިޝްއަށް ނުވިއެވެ. އެކަކުއަނެކާކާނުލާ އެއްވެސް ކަމެއް ނުކުރެވޭ ދެމީހުން ދުރުގައި ތިބެން ބޭނުންވުމަކީ އެކަމުގައި ފޮރުވިފައި ސަބަބެއް އޮންނާނޭ ކަމެއްކަން އާތިޝްއަށް ޔަގީންވިއެވެ.\n"ލިއަމް ގާތު އަހައިގެން އޮޅުން ފިލުވަފާނަން" ހޭޒަލް ނުބުނަން އުޅޭހެން ހީވުމުން އާތިޝް ބުނެލިއެވެ. އެކަމަކު އޭނާ އެހެންބުނެލީ ހޭޒަލްއަށް ވާގޮތެއް ބަލާށެވެ. އޭނާ އަނގައިން ނުބުނުމުން އާތިޝް އުޅުނީ ކޮއްކޮގެ އަތުގައި ހިފާލާށެވެ. އެހިނދު ހޭޒަލް ފުއްމައިގަތުމާއެކު އަތްނުލައްޗޭ ކިޔާ ހަޅޭލަވައިގަތް ފެނި އާތިޝްއަށް ވެސް ލިބުނީ ސިހުމެކެވެ. ކަންތައްކުރެވުނު ގޮތް ހޭޒަލްއަށް ވިސްނެން ހިނދުކޮޅެއް ނެގިއެވެ. އާތިޝްގެ ސުވާލު އުފެދިފައިވާ މޫނު ފެނި ހޭޒަލްއަށް ހުރި ދިމާއަށް ތިރިވެވުނެވެ. މޫނުގައި އަތްއެޅީ ރޮވެން ފެށުމުންނެވެ. އާތިޝްއަށް އޭނާ ސިފަވާނީ ބަލިކަށި މީހެއްކަމުގައޭ ހީވުމުން ވަކިން ބޮޑަށް ހޭޒަލްއަށް ރޮވުނެވެ.\n"ލިއަމް ގުޅި... ހަވީރު އޭނާ އަންނާނެ..." އެ މަޢުލޫމާތު ހޭޒަލްއަށް އެނގެންޖެހޭނެ ކަމުގައި އާތިޝްއަށް ހީކުރެވި ބުނެލިއެވެ.\n"އައި އޭމް ޑިވޯސިން ހިމް" ރޮމުންރޮމުން ހޭޒަލް ބުނެލިއެވެ.\nއަޑުއިވުނު އެއްޗެއް އާތިޝްއަށް ޤަބޫލެއްނުކުރެވުނެވެ. އޭނާ އަވަސްވެގަތީ ސާއިރާއަށް ގުޅާށެވެ. ހޭޒަލް އެގެއަށް އައި ދުވަހު ވެސް އާތިޝް ކުޑަކޮށް ވެސް ކަމެއް ގޯސްވެގެން ހޭޒަލް އައީކަމަށް ހިޔެއްނުކުރެއެވެ. ވަރިއާ ހަމައަށް ހޭޒަލްގެ ވިސްނުން ދިޔައިރު އޭނާއާއި ލިއަމްއާ ދެމެދު ޖެހުނު މައްސަލައެއް ވެސް އާތިޝްއަށް ސާފެއްނުވިއެވެ. އެފަދަ ކަންކަމުގައި ވާހަކަދައްކާނޭ ގޮތެއް ވެސް އާތިޝްއަކަށް ނޭނގެއެވެ. ހޭޒަލްއާ ދޭނޭ ނަސޭޙަތެއް ވެސް އޭނާގެ ސިކުނޑިއަކަށް ނޭރިއެވެ. ހީވީ އޭނާ ވިސްނަން ބޭނުންނުވާ ފަދަ ކަމަކަށް ވިސްނަން މަޖުބޫރުވީހެންނެވެ.


SunOnline: Asian Indoor Games gai vaadha kurumah gaumee futsal team furaifi\nއޭޝިއަން އިންޑޯ އެންޑް މާޝަލް އާޓްސް ގޭމްސްގައި ވާދަކުރުމަށް ފުރި ރާއްޖޭގެ ގައުމީ ފުޓްސަލް ޓީމު --- ފޮޓޯ/ އެފްއޭއެމް\nއޭޝިއަން އިންޑޯ ގޭމްސްގައި ވާދަކުރުމަށް ގައުމީ ފުޓްސަލް ޓީމް ފުރައިފި\n9 މަސް7ދުވަސް ކުރިން - 13 ސެޕްޓެމްބަރ 2017 4\nމި މަހު ތުރުކުމެނިސްތާނުގައި ބާއްވާ އޭޝިއަން އިންޑޯ އެންޑް މާޝަލް އާޓްސް ގޭމްސްގައި ވާދަކުރުމަށް ރާއްޖޭގެ ގައުމީ ފުޓްސަލް ޓީމު ފުރައިފި އެވެ.\nމިމަހުގެ 16 އިން ފެށިގެން 26ގެ ނިޔަލަށް ކުރިއަށްދާ އެ މުބާރާތުގައި ވާދަކުރުމަށް ގައުމީ ފުޓްސަލް ޓީމު ރާއްޖެ އިން ފުރާފައި ވަނީ ރޭގެ ވަގުތެއްގަ އެވެ.\nގައުމީ ފުޓްސަލް ޓީމު ރޭ ތުރުކުމެނިސްތާނަށް ފުރިއިރު، މަރުހަބާ ކިޔުމަށް ފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް)ގެ ޖެނެރަލް ސެކްރެޓަރީ ހުސައިން ޖަވާޒް (ޖަވާ)އާއި ގައުމީ ޓީމް ކޮމިޓީގެ ޗެއާޕާސަން އަލީ ނާޝިދު (އޮގަރު އައްޔަ) އަދި އެފްއޭއެމް ނޯމަލައިޒޭޝަން ކޮމިޓީގެ ކުރީގެ މެންބަރު އަލީ އުމަރު ބައިވެރިވެ ވަޑައިގެންނެވި އެވެ.\nއެ މުބާރާތުގައި ރާއްޖެ ލައްވާލާފައި ވަނީ އަފްޣާނިސްތާނާއި ޗައިނާއާއި ޔުނައިޓެޑް އަރަބް އެމިރޭޓްސް (ޔޫއޭއީ) އަދި އުޒްބަކިސްތާނާ އެކު 'ގްރޫޕް ބީ'ގަ އެވެ. ގްރޫޕުގެ ފުރަތަމަ މެޗުގައި މިމަހުގެ 16 ވަނަ ދުވަހު ރާއްޖެ ނުކުންނަން ޖެހޭނީ ޔޫއޭއީއާ ދެކޮޅަށެވެ. މުބާރާތުގެ ކުއާޓާ ފައިނަލުގެ ޖާގަތައް ލިބޭނީ ގްރޫޕްގެ އެއް ވަނަ އަދި ދެވަނަ ހޯދާ ޓީމުތަކަށެވެ.\nމިއީ 2008 ވަނަ އަހަރަށް ފަހު ބޮޑު މުބާރާތެއްގައި ގައުމީ ފުޓްސަލް ޓީމު ވާދަކުރާ ފުރަތަމަ ފަހަރެވެ. މީގެ ކުރިން ގައުމީ ޓީމު 2004 އަދި 2005 ވަނަ އަހަރު އޭއެފްސީ ފުޓްސަލް ޗެމްޕިއަންޝިޕްގައި ވާދަކުރި ނަމަވެސް، ގްރޫޕް ސްޓޭޖު ފަހަނައަޅާ ދެވިފައެއް ނުވެ އެވެ. އޭގެ ފަހުން 2006، 2007 އަދި 2008ގެ ކޮލިފައިންގައި ވާދަކުރި ނަމަވެސް، ގްރޫޕް ސްޓޭޖުން ފުރުސަތެއް ލިބިފައެއް ނުވެ އެވެ. ގައުމީ ފުޓްސަލް ޓީމު ފީފާ ފުޓްސަލް ވޯލްޑް ކަޕް 2004 އަދި 2008ގެ ކޮލިފައިންގައި ވާދަކުރި ނަމަވެސް، ގްރޫޕް ސްޓޭޖުން ފުރުސަތެއް ލިބިފައެއް ނުވެ އެވެ.\nއެފްއޭއެމް ފުޓްސަލް ކުޅިވަރު 2017 ގައުމީ ފުޓްސަލް ޓީމް އޭޝިއަން އިންޑޯ ގޭމްސް\nބ. އަތޮޅުގެ ހަތް ރަށެއްގައި ފުޓްސަލް ދަނޑު އެޅުމަށް ސާމާނު ފޮނުވައިފި!6ގަޑި 33 މިނެޓް ކުރިން\nނުވަ އެކަޑެމީއަކާއެކު އެފްއޭއެމް ޔޫތު ލީގު އަންނަ މަހު ފަށަނީ5ދުވަސް 14 ގަޑި ކުރިން\n2026 ވަނަ އަހަރުގެ ވޯލްޑް ކަޕް ބާއްވާނީ އެމެރިކާ، މެކްސިކޯ އަދި ކެނެޑާގައި! 1 ހަފްތާ 8 ގަޑި ކުރިން


Zayn Aai Gigi Ge Dharifulha Nan Dhevunugoi Haamakohfi - Vaguthu\nޒޭންއާއި ގިގީގެ ދަރިފުޅަށް ނަން ދެވުނު ގޮތް ހާމަކޮށްފި\nމަޝްހޫރު ލަވަކިޔުންތެރިޔާ ޒޭން މާލިކާއި ގިގީ ހަދީދްގެ ދަރިފުޅަށް ކިޔައިފައިވާ ނަން އާއްމުކޮށްފިއެވެ. އެ ކުއްޖާއަށް ދިން ނަން ހާމަކޮށްފައި މި ވަނީ ދަރިފުޅަށް ހަތަރު މަހުގައެވެ. ޒޭންއާއި ގިގީގެ ދަރިފުޅަށް ކިޔައިފައިވަނީ ''ޚައި'' އެވެ.\nމި ނަން އާއްމު ކުރުމާއި އެކު އެ ނަމުގެ ތަފާތު ކަމުން ގިނަ ބައެއް އަޖައިވުބެ ފާޑުކިޔުންތައް ކިޔައިފައިވެއެވެ. މި ފާޑުކިޔުންތަކަށް ރައްދު ދެމުން ގިގީއާއި ހަވާލީދީ އޭނާގެ ގާތް ރަހުމަތްތެރިއެއް ބުނެފައިވަނީ ގިގީގެ ދަރިފުޅަށް ''ޚައި'' ކިޔުމަކީ އަޖައިބު ވާންޖެހޭ ކަމެއް ނޫން ކަމަށާއި އެ ނަމަކީ ގިގީގެ މާމަގެ ނަމުން ނަގާފައިވާ ނަމެއް ކަމަށެވެ.\nގިގީގެ ބައްޕަ ފަރާތުގެ މާމަގެ ނަމަކީ ''ޚައިރިއާ'' އެވެ. މާމައަށް ލޯތްބާއި އިހްތިރާމް އަދާ ކުރުމުގެ ގޮތުންނާއި އާއިލީ ޘަޤާފަތް ދެމެހެއްޓުމުގެ ގޮތުން ގިގީގެ މާމަގެ ނަން ކުރުކޮށް އޭނާގެ ދަރިފުޅަށް ކިއީ ކަމަށް ވެސް ހޮލީވުޑު ލައިފްގެ ރިޕޯޓްގައިވެއެވެ.\nމީގެއިތުރުން ގިގީ މާމައަކީ ޝާހީ އާއިލާއެއްގެ ބޭފުޅެއް ކަމަށާއި އަދި ޒޭންގެ ފަހު ނަމުގެ މާނައަކީ ވެސް ''ކިންގް'' ކަމަށްވާތީ އެ މީހުންގެ ދަރިފުޅަށް ކިޔަން އެންމެ އެކަށީގެންވާ ނަމަކީ ''ޚައި'' ކަމުގައި ވެސް ގިގީ ބުނެފައިވެއެވެ.\n''ޚައި'' ގެ ނަން އާއްމު ކޮށްފައިވަނީ ޖެނުއަރީ 21 ވަނަ ދުވަހުއެވެ. މިއީ ޒޭންއާއި ގިގީ ގަބޫލު ކުރާ ގޮތުގައި ނަސީބުގަދަ ދުވަހަކަށް ވާތީއެވެ.\nއަދި އެ ދުވަހަކީ މުޅި ދުނިޔެއަށް ވެސް އެމީހުންގެ ދަރިފުޅުގެ ނަން އާއްމު ކުރުމަށް އެންމެ ރަނގަޅު ދުވަސްކަމަށް އެމީހުން ގަބޫލު ކުރެއެވެ.\nގިގީ އާއި ޒޭން ދަރިފުޅާއިއެކު ނަގާފައިވާ ފުރަތަމަ ފޮޓޯ ދައްކާލައިފި\nޒޭން މަލިކް އެދުނީ ގިގީ ''ދޭވްދާސް'' ބެލުމަށް\nޖީޖީ ހަދީދް ވިހޭކަން އެންމެންނަށް ސިއްރުކުރަނީތަ؟\nފެބުރުއަރީ 2, 2021 00:29\nޖީޖީ ހަދީދް ނަމުގެ ރަނގަޅު ގޮތަކީ\nފެބުރުއަރީ 2, 2021 08:37\nޖިޖީ* ހަދީދް. (އަސްލު ނަމަކީ ޔެލީނާ ހަދީދް)


Hissaa - vNews.mv\nއަންވަރު އިބްރާހީމް 13 February 2019, 11:28\nއެތައް ވާހަކަތަކަށް ފަހު އެ މަންމަގެ ހިތުގައި އަނދަމުން ދިޔަ ނަފުރަތުގެ ހުޅުގަނޑު މަޑުވާގޮތް ވިއެވެ. އެ ކަން ނުކުރުމަށް އެ މަންމަ އެއްބަސްވިއެވެ. ނަމަވެސް އެރެއިން އެރެއަށް އެގެއިން ނުކުމެގެން މަންމަގެ ގެއަށް ބަދަލުވުމަށް ދެ މައިން އެއް ބަސްވިއެވެ. އެ ވާހަކަތަކުގައި ތިއްބާ ފިރާޝާގެ ފޯނު ރިންގުވާން ފެށިއެވެ. ފިރާޝާއަށް ބަލައިލެވުނީ ގަޑިއަށެވެ. އޭރު އަށެއް ޖަހަނީއެވެ. ފޯނު ކުރަނީ މުބާހެވެ. އޭނާގެ ބޭނުން ފިރާޝާއަށް އެނގެއެވެ. އެ ފޯނު ނަގަން ފިރާޝާ ބޭނުން ނުވީ އެހެންވެއެވެ. ދަރިފުޅު ގޮވައިގެން ހޮސްޕިޓަލަށް ދާނެހާ ހިތްވަރު އޭނާގެ ނެތުމުންނެވެ.\n"ބައްޕަ އެ ގުޅަނީ. ދަރިފުޅު ގޮވައިގެން ޑޮކްޓަރަށް ދައްކަން ނަންބަރު ނަގާފައި އޮންނާނެ. އެކަމާ އެ ގުޅަނީ" ފިރާޝާ ބޭނުންވީ ސުނީނާ ލައްވާ ވާހަކަ ދައްކުވާށެވެ.\n"އަދި މިހުރީ ތައްޔާރު ނުވޭ. ތި ވާހަކަ ކުރިއަކުން މަންމައެއް ނުބުނޭ. އަދި ބައްޕައެއް ވެސް ނުބުނަމެއްނު. އެހެންވީމާ އެހެން ރެއަކުން ދާނީ. ބައްޕަ އަންނާނީ ކޮން އިރަކުން؟" ދައްކަން ފެށި ވާހަކައިގެ މައުޟޫޢު ބަދަލުކޮށްލައި ސުނީނާ ސުވާލު ކުރިއެވެ.\n"މިރޭ ދެވޭނީ ތަންކޮޅެއް ލަހުން. މަންމަ ގާތުގައި ވެސް އެ ވާހަކަ ބުނާތި. އަނެއްކާ ކިހިނެއްވީ؟" ސުނީނާ ކުރި ސުވާލާމެދު ވިސްނަމުން މުބާހު ސުވާލުކުރިއެވެ.\n"ބައްޕަ ގާތުގައި ވާހަކައެއް ދައްކަން އޮތީމާ" ސުނީނާ ދިނީ ވަރަށް ކުރު ޖަވާބެކެވެ. އޭނާގެ ހިތް ތެޅިގަތެވެ. ވިންދު އަވަސްވިއެވެ.\n"އަވަހަށް ބުނޭ. ބައްޕަ މި ހުރީ އަޑުއަހަން" މުބާހު ބޭނުންވީ ފޯނުން އެ ވާހަކައެއް ދައްކުވާށެވެ.\n"ނޫން. ފޯނަކުން ނުދެއްކޭނެ. އެ ވާހަކަ ދައްކާނީ ބައްޕައާ ބައްދަލުކޮށްފައި" ބައްޕަ ދިން ފުރުޞަތުގެ ބޭނުން ހިފަން ސުނީނާ ދެކޮޅު ހެދިއެވެ. އޭނާ ބޭނުންވީ ސީދާ ބައްޕައާ ބައްދަލުކޮށް އެ ވާހަކަ ދައްކާށެވެ.\nރޭގަނޑު ދިހައެއް ނުޖަހަނީސް ސުނީނާ އާއި ފިރާޝާ ތިބީ އޭނާގެ މަންމަގެ ގޭގައެވެ. ބޭނުންވާ ހުރިހާ ތަކެއްޗަކާ އެކުއެވެ. އެކަން ކުރީ މުބާހަށް ނާންގައެވެ. އެކަން މުބާހަށް އެންގިނަމަ އެކަން ވިޔަ ނުދިނުމަށް މުބާހު އެތައް ކަމެއް ކުރާނެކަން ފިރާޝާއަށް އެނގެއެވެ. ފިރާޝާގެ ބައްޕައަކީ މުބާހު މާ ގަޔާވާ މީހެއް ނޫނެވެ. މަންމަގެ އެ ބޮޑު ގޭގައި މުބާހަށް އުޅެވެން އޮތް ނަމަވެސް މުބާހު އެ ގޭގައި އުޅެން ބޭނުން ނުވީ އެހެންވެއެވެ. ފިރާޝާގެ ބައްޕަމެންގެ ދިރިއުޅުން ލަންކާއަށް ބަދަލުކުރިނަމަވެސް މުބާހުގެ އެ ހިތްހަމަ ނުޖެހުމެއް ނުފިލައެވެ.\nމުބާހުގެ ހިތްހަމަ ނުޖެހުން ކިތަންމެ އިތުރު ވިނަމަވެސް ފިރާޝާ ބަދަލުވީ އޭނާގެ މަންމަގެ ގެއަށެވެ. އެ ގެއަށް އަންނަން މުބާހު ބޭނުން ނުވާނެކަން ވެސް އެނގޭތީއެވެ. ނަމަވެސް އެ ބަދަލުވުމަކުން ފިރާޝާގެ ހިތަށް ހަމަޖެހުމެއް ނުލިބުނެވެ. އޭނާ ބޭނުންވީ މުބާހަށް ގުޅާށެވެ. އޭނާ ބަދަލުވީކަން ބުނާށެވެ. އިތުރަށް އޭނާ ހޯދުމަށް ނައުމަށް އެދޭށެވެ.\nއެތައް ހިތްވަރެއް ކުރުމަށްފަހު ފިރާޝާ ގުޅިއެވެ. ފޯނު ހަމަ ރިންގުވުމާއެކު މުބާހު ފޯނު ނެގިއެވެ.\n"މި ގުޅާލީ ވާހަކައެއް ބުނަން. މިއީ އަހަރެން ވާހަކަދައްކާނެ އެންމެ ފަހު ފަހަރު" ފިރާޝާގެ ޖުމުލަ ނުނިމެނީސް މުބާހު ފެށިއެވެ.\n"ކީއްވެ؟ ކީއްވެ ފަހު ފަހަރަށް ވާންވީ. އަދިވެސް ތިހުރީ ހިތްހަމަ ނުޖެހިފައިތަ؟ އިންސާނުންނަށް ކުށް ކުރެވެނީ؟ ފިރާޝާއަށް ކުރެވުނީ ކުށެއް. އަހަރެން އެކަމަށް މަޢާފުކޮށްފިން" މުބާހުގެ ވާހަކަ ފެށީ ފިރާޝާ ކުށްވެރިކުރަމުންނެވެ. އެ ކުށަށް މަޢާފުކުރި ވާހަކަ ވެސް ބުނަމުންނެވެ.\n"އަހަރެން މި ގުޅީ ތިޔަ ވާހަކަތައް އަހާކަށެއް ނޫން. އަހަރެން މުބާހާއެކު ދެން ކުރިއަށް ދާކަށް ބޭނުމެއް ނޫން. އަހަރެންގެ ހިތް ބަދަލުވެއްޖެ. ތި އޮޅުވާލުންތައް އޮޅުވާލަން އިތުރު ފުރުޞަތެއް ދޭކަށް ދެން އަހަރެން ނެތީން. އަހަރެންނަށް މަޢާފު ކުރިޔަސް އަދި ނުކުރިޔަސް އެންމެ ރަނގަޅު" ފިރާޝާގެ ރިހުން އަޑުގައިވާ ނުރުހުމުން މުބާހުގެ ހިތަށް އަސަރު ކުރިއެވެ.\n"ކިހިނެއްވީ؟ ދެން ރުޅި މަޑުކޮށްބަލަ ފިރާ.." ފިރާޝާގެ އަޑުގައިވާ ނުރުހުމުގެ ރާގުން މުބާހަށް އުނދަގޫވިއެވެ.\n"ރުޅި މަޑުކުރާށޭ. އިތުރަށް މަޑުކުރަން އަންނާނެ ރުޅިއެއް ނެތް. އިތުރަށް ދައްކާނެ ވާހަކައެއް ވެސް ނެތް. މުބާހުގެ ގޮތް އަހަރެންނަށް އެނގިއްޖެ. ތިޔަ ވަފާތެރިކަން ދަސްވެއްޖެ. ތިޔަވާ ލޯބި ވެސް އެނގިއްޖެ. ތިޔަ އެއްޗެއް ދެން މަ ބޭނުމެއް ނޫން" ފިރާޝާ ވާހަކަދެއްކީ ޖެއްސުމަށެވެ.\n"ފިރާ. ބުނަން ތި ހީކުރާ ކަހަލަ މީހެއް ނޫން އަހަރެންނަކީ. ޕްލީސް އަޑުއަހާބަލަ؟" މުބާހު ބޭނުންވީ ފިރާޝާއަށް ވިސްނައިދޭށެވެ.\n"ނޫން. އިތުރަށް އަޑު އަހާނެ ވާހަކަތަކެއް ނުހުންނާނެ. ތިޔަ ދުލުން ތެދު ހަދާނީ ކިހިނެއް؟ ކިތައް ކަންތައް ތިޔަ ސިއްރުކުރީ؟ ކިތައް މީހުންނަށް ތިޔަ އޮޅުވާލީ؟ ކިހައި ފައިސާއަކަށް ޚިޔާނާތްތެރި ތިޔަވަނީ؟ ކިހައި ކަންތަކެއް ކޮށްފައި ތިހުރީ؟ ހީކުރީތަ އަހަރެންނަށް އެއްވެސް ކަމެއް ނޭނގެޔޭ. ހުރިހާ ކަމެއް ވެސް އެނގޭ." ފިރާޝާގެ ވާހަކަތަކުން މުބާހަށް ގޮތް ހުސްވިއެވެ. އެ ވާހަކަތައް އެހެން ކަންފަތަކަށް އަރާފާނެތީ ކަންބޮޑުވިއެވެ.\n"ފިރާ އަޑު އަހާބަލަ؟ އަހަރެންނަށް މަޖުބޫރުވީ. އެ ނޫން ގޮތެއް ނެތީ؟" މުބާހަށް ފުރުޞަތު ލިބޭތޯ އޭނާ އެތައް މަސައްކަތެއް ކުރިއެވެ. ނަމަވެސް އެ ފުރުޞަތު ފިރާޝާއެއް ނުދިނެވެ.\n"އަނެއްކާ ވެސް އޮފީސް ދޯ؟ އިންޓެލިޖެންސް ދޯ؟ ބަލަ ތިޔަ އިންޓެލިޖެންސްގައި އުޅެމުންނެއްނު އެހެން ހުރިހާ ކަމެއް ކުރީ. އެ ހުރިހާކަމެއް އަހަރެންނާ ހިއްސާކުރީ. މިއަދު ވައްކަން ކުރަންވީމާ، އެހެން މީހަކާ ހިތާވާންވީމާ ހިއްސާނުކުރެވޭނެކަން މަށަވެސް އެނގެޔޭ. ދެން އިތުރަށް ވާހަކަތަކެއް ދައްކާނެ ކަމެއް ނެތް. މަށެއް ގަބޫލެއް ނުކުރާނަން" ފިރާޝާގެ ހިތަށް އަރަމުންދިޔަ ޖުމުލަތައް އޭނާ ބޭރުކުރިއެވެ.\n"ޕްލީސް ފިރާ. ހުއްޓާލާ" މުބާހު އާދޭސް ކުރަން ފެށިއެވެ.\n"މަށަށް ފިރާއޭ ކިޔާނެކަމެއް ނެތް. ކިތަންމެ އާދޭސް ކުރިޔަސް މި ހިތުގައި ތިޔަ މުބާހަކަށް ރަހުމެއް ނުހުންނާނެ. މި ހިތެއް މަޑެއް ނުވާނެ. މާ ކަންތައް ބޮޑުކުރާނަމަ މުޅި ރަށުތެރެއަށް ވާހަކަތައް ފަތުރާލާނަން. އެ ހުރިހާ ހެއްކެއް ވެސް އެބަ ހުރި." ފިރާޝާ އެންމެ ފަހުން ބުނި ދެ ޖުމުލައިން މުބާހުގެ ހިތުގައި ހިފައި މީހަކު ދަމައިގަތް ހެން ހީވިއެވެ. އޭނާއަށް ވާހަކަދައްކަން އުނދަގޫވިއެވެ. ދުލުގައި މީހަކު ހިފެހެއްޓިހެން ވެސް ހީވިއެވެ.\n"އަހަރެންނާ ދަރިފުޅު އަހަރެމެން ގެއަށް ބަދަލުވެއްޖައިން. ދެން އެނބުރި ނުދާގޮތަށް. އަހަރެން މި ދެއްކި ހުރިހާ ވާހަކައެއް ދަރިފުޅަށް ވެސް އެނގޭނެ. ތިޔަ ހަރާން ފައިސާ ދަރިފުޅަކަށް ބޭނުމެއް ނުވާނެ. ތިޔަ އެހީއާ ނުލައި އަހަރެންނަށް ދަރިފުޅު ބެލޭނެ. އެކަން ކުރެވޭނެ" އެތައް ވާހަކައެއް ދެއްކި އިރުވެސް މުބާހަށް ހުރެވުނީއެވެ. ދުލަށް ބަހެއް ނައިސްގެންނެވެ. ލިބުނު ކުއްލި ޝޮކާއެކުއެވެ.\nފޯނު ބޭއްވުމާއެކު މުބާހަށް ހީވީ ހަތަރު އުދަރެސް ފެނުޖެހުނު ހެންނެވެ. އޭނާއަށް ގޮތް ހުސްވިއެވެ. ގެއަށް ދާންވެސް ހިތަށް އެރިއެވެ. ނަމަވެސް ގޮސްގެން ކުރާނެ ކަމެއް ނޯންނާނެއެވެ. ފިރާޝާ ރުޅިއަރުވައިގެން ހޯދޭނެ މޮޅެއް ނޯންނާނެއެވެ. ދެން ވެސް އޮތީ ރުއްސުމެވެ.\nމުބާހު ގުޅީ ފިރާޝާއަށެވެ. އޭނާ ފޯނެއް ނުނެގިއެވެ. އެތައް ފަހަރަކު ގުޅުމުންވެސް ނުނެގިއެވެ. އެންމެފަހުން މުބާހު ކުރީ މެސެޖެކެވެ. ދަރިފުޅާ ވާހަކަދައްކަން ބޭނުންވާކަން ހާމަކޮށް ދިގު މެސެޖެކެވެ. އެއަށްފަހު މުބާހު ގުޅިއެވެ.\nފުރަތަމަ ރިންގުގެ އަޑާއެކު ފޯނު ނެގީ ސުނީނާއެވެ.\n"ދަރިފުޅާ. ބައްޕަ ދަރިފުޅާ ބައްދަލުކޮށްލަން ބޭނުން. ވާހަކަދައްކާލަން ބޭނުން. މަންމަ އެ ދެއްކި ވާހަކަތަކަކީ ތެދެއް ނޫން. ބައްޕައަކީ އެ ކަހަލަ މީހެއް ނޫން. ދަރިފުޅާ ގަބޫލުކުރޭ. ދަރިފުޅަށް ވެސް އެނގޭނެ ބައްޕަ މަސައްކަތް ކުރަނީ ފުލުހުންގެ އިދާރާގައިކަން. އެތަނުގެ އިންޓެލިޖެންސް ބައިގައިކަން. ބައްޕަ ދެރަވަނީ އެ ހުރިހާކަމެއް މަންމައަށް އެނގި ހުރެ މި ކަހަލަ ހީއެއް ކުރީތީ. ދަރިފުޅުމެން ހީނުކުރާ ކިތަންމެ ކަމެއް ބައްޕަމެން ކުރަންޖެހޭ. ދަރިފުޅާ! ގަބޫލުކުރޭ. ބައްޕައަކީ ކުށްވެރިއެއް ނޫން" މުބާހުގެ އާދޭސްތަކުން ސުނީނާގެ ހިތް މަޑުވާން ފެށިއެވެ. އެއީ ދުވަހަކުވެސް އެ ބައްޕަ ވާހަކަދެއްކި ރާގެއް ނޫނެވެ. އެ އިހުސާސްތައް ދުވަހަކު ވެސް އެ ކަންފަތަކަށް ނުއިވެއެވެ. ސުނީނާގެ ލޮލުން މަޑުމަޑުން ކަރުނައިގެ ރޮނގު ދެމިގަތެވެ. އެކަން މަންމައަށް ސިއްރުކުރުމަށް އޭނާ ނުކުތީ ބެލްކަންޏަށެވެ.\n"ބައްޕައަށް އަހަރެން މަޢާފުކުރާނަން. ބައްޕާ. ބައްޕަ އިސްލާހުވޭ. ބައްޕައަށް އިސްލާހުވެވޭނެ. އަހަރެންދެކެ ބައްޕަ ލޯބިވާނަމަ ބައްޕަ ރަނގަޅުވާނެ. ބައްޕައަށް އެކަން ކުރެވޭނެ" ރޮމުން ރޮމުން ސުނީނާ ބުނަމުންދިޔައެވެ. އެ ބައްޕަގެ ދަރިފުޅުގެ ދުލުން އެ ބައްޕަގެ ކަންފަތަށް ވިރުވާ އަޅަމުން ދިޔަ ޖުމުލަތަކުން މުބާހުގެ ހިތް ކުދި ކުރަމުން ދިޔައެވެ. މަންމައެއްގެ ބާރާއި ނުފޫޒުން ހިނދުކޮޅެއްގެ ތެރޭގައި ދަރިއެއްގެ ވިސްނުމަށް ކުރި އަސަރު އިހުސާސް ކުރެވުނެވެ.\n"ދަރިފުޅާ! ބައްޕައަށް އެ ނޫންގޮތެއް ނެތީ. މި ގޮތަކަށް ކަންތައް ކުރަން މަޖުބޫރުވީ. ކަންތައްވީ ގޮތް ދަރިފުޅާ ހިއްސާކުރާނަން. ބައްޕައަށް 15 ދުވަސްދީ. ބައްޕަ އިސްލާހު ވާނަން. ބައްޕަ ބައްޕަގެ ގޮތުގައި ފެންނާނަން. އެކަމަކު ބައްޕައާމެދު ދަރިފުޅަށް ތި ވިސްނުނީ ރަނގަޅަކަށް ނޫން. މަންމައަށް ވެސް އެ ކުރެވެނީ ކުށް ހީއެއް" މުބާހުގެ ދުލުން ދައްކަމުން ދިޔަ ވާހަކަތައް ހުއްޓުނީ އެ ޖުމުލަތައް ކުރިއަށް ގެންދަން އުނދަގޫ ވެގެންނެވެ. މުބާހު ފޯނު ބޭއްވީ އޭނާގެ ގިސްލުމުގެ އަޑު ދަރިފުޅަށް އިތުރަށް އިއްވަން ބޭނުން ނުވުމުންނެވެ.\nހަފުތާއެއް ފާއިތުވީއިރު ވެސް ފިރާޝާ އުޅުނީ ހަމައަކަށް ނޭޅިގެންނެވެ. ސުނީނާއަށް އައި ބަދަލާއި އޭނާގެ ކުރާ ޝަކުވާތަކުގެ ސަބަބުންނެވެ. އޭނާ ވިސްނާ ވިސްނުމާއި ބައްޕައާ އޮންނަ ގުޅުމަށް އައި ހީނަރުކަމުގެ ސަބަބުންނެވެ. އެ ހީނަރުކަމުގެ އަސްލަކީ މުބާހު ރަށުން ބޭރަށް ދިއުމެވެ. އޮފީސް ކަމަކުއޭ ބުނެ ފުރައިގެން ދިއުމެވެ. އެކަން އެންގީ މެސަޖަކުންނެވެ. ފިރާޝާގެ ޝަކުވާއަކީ އެޔެވެ. އެއްވެސް އަންގާލުމެއް ނެތި ފުރައިގެން ދިއުމެވެ. އޮފީސް ދަތުރަކުއޭ ބުނެ ރާއްޖެއިން ބޭރަށް ދިއުމެވެ. ދަރިފުޅުގެ ހާލު ބަލައިލާނެ ވަގުތު ނުދެވުމެވެ. ފިރާޝާއަށް ގަބޫލުކުރެވުނީ ކުރަމުން އެދާ ވަގު ކަންކަން އިތުރަށް ހައްދުން ނެއްޓީކަމަށެވެ. އެކަމުން ސަލާމަތްވާން އޮތް މަގު ބަންދުވީ ކަމަށެވެ. ފިރާޝާގެ ނުރުހުމުގެ ޝަކުވާތަކުން ސުނީނާއަށް ވެސް ވިސްނުނީ އެ ގޮތަށެވެ. ހިތުން ގަބޫލުކުރަން ބޭނުން ނުވިނަމަވެސް ގަބޫލުކުރަން މަޖުބޫރުވީ އެގޮތެވެ.\nހިތާމައާއި މޮޅުވެރިކަމުގައި ދެމައިން އެކަނިވެރިވިއެވެ. ނަފުސަށް ކުރެވޭ ޝަކުވާތަކުގައި ދެ މައިން ބެހިގެން ދިޔައެވެ. އެކަމުން ސަލާމަތްވުމަށް ސުނީނާއަށް ހިތްވަރު ދެމުން ދިޔައީ ފިރާޝާއެވެ. އޭނާގެ ވިސްނުމަކީ އުންމީދަކީ މަރުވާ އެއްޗެއް ނޫނެވެ. ހިތްވަރު ހުރި ކޮންމެ ހަށިގަނޑެއްގައި އުންމީދުގެ ވިންދު ޖަހާނެއެވެ. އެ ވިންދާއެކު ދިރުން އަންނާނެއެވެ.\nރޭގަނޑު7ޖަހަނީއެވެ. ވީޓީވީން އަންނަމުން ދިޔައީ ކުއްލި ޚަބަރެވެ. އެ ޚަބަރުގައި ދައްކަނީ ދިވެހިފުލުން ލަންކާގެ ފުލުހުންނާ ގުޅިގެން ހިންގި ޚާއްޞަ އޮޕަރޭޝަނެއްގެ ވާހަކައެވެ. ސޯފާގައި އިން ފިރާޝާއާއި ސުނީނާގެ ލޯ ވަނީ ޓީވީއަށް ހުސްވެފައެވެ. އަންނަމުން ދިޔަ ޚަބަރުން ފިރާޝާގެ ހިތް ތެޅިގަތެވެ. ސުނީނާއަށް ފުން ނޭވާއެއް ލެވުނެވެ. އިވެމުން ދިޔައީ މަސްތުވާތަކެތީގެ ބޮޑު ނެޓްވޯކެއް އަތުލައިގަތް ވާހަކައެވެ. އާއްމުކުރަމުން ދިޔައީ ފުޅާވެފައިވާ ފުން އެ ވިޔަފާރިގައި ފިރާޝާގެ ބައްޕަ ހިމެނުނު ވާހަކައެވެ. ސުނީނާގެ ކާފަ ހައްޔަރު ކުރެވުނު ވާހަކައެވެ. ފިރާޝާއަށް ބަލައިލެވުނީ އޭނާގެ ދަރިފުޅަށެވެ. ސުނީނާއަށް ބަލައި ލެވުނީ މަންމައަށެވެ. ދެ މައިންގެ ލޮލުން ފޭބި ކަރުނަތަކާއެކު ފިރާޝާއަށް އިސްޖަހައިލެވުނެވެ. އެ ހިނދު ދެން އިވިގެން ދިޔައީ އެ ކާމިޔާބު އޮޕަރޭޝަންގައި ދިވެހި ފުލުހުންގެ ތެރެއިން އިސްވެ ހުރި މުބާހުގެ އަޑެވެ. އޭނާގެ އިންޓަވިއުއެވެ. އެ އަޑު ޖެހުމާއެކު ފިރާޝާގެ ހެއަށް ގޮތްވިއެވެ. އޭނާގެ ބާރު ދޫވިއެވެ. އޭނާގެ ވިންދު ހުއްޓުނު ކަހަލައެވެ.\nފިރާޝާ ހޭވިރިކަންވީ އެތައް އިރެއް ފަހުންނެވެ. ހޭ އެރުމާއެކު އެ ދުލުން ފުރަތަމަ ވެސް އެހީ މުބާހުގެ ވާހަކައެވެ. އޭނާ ކޮބައިތޯއެވެ؟ އަތުވެއްޖެ ތޯއެވެ؟ އަންނާނީ ކޮން އިރަކުންތޯއެވެ؟ ފިރާޝާ ކުށްވެރި ކުރީ އޭނާގެ އަމިއްލަ ނަފުސެވެ. ކިހައި ގޯސް ހެއްޔެވެ؟ ކިހައި ނުބައި ހެއްޔެވެ؟ ކިހައި މޮޔަ ހެއްޔެވެ؟ ކުރެވުނީ ކިހައި ބޮޑު ކުށެއް ހެއްޔެވެ؟ މުބާހު މަޢާފު ކުރާނެ ހެއްޔެވެ؟ އެނބުރި އަންނާނެ ހެއްޔެވެ؟ މަންމަ ކުރަމުންދާ ސުވާލުތަކަށް ސުނީނާއަށް ހުރެވުނީ ދޭނެ ޖަވާބެއް ނޭނގިފައެވެ. ބައްޕައާ ދެއްކުނު ވާހަކަތައް ހިތަށް ވަދެ އޭނާ ހުރީ ލަދުގެންފައެވެ. ބައްޕަ ކުށްވެރިއެއްކަމަށް ގަބޫލުކުރި ކުރުމުން އެ ހިތް ވަނީ މާޔޫސް ވެފައެވެ. ނަމަވެސް ހަމަ އެ ހިތުން ބައްޕައަށް އެދަނީ ފަޚުރުވެރި ވަމުންނެވެ. ބައްޕަގެ އެ ޚިދުމަތަށް އެދަނީ ސެލިއުޓް ކުރަމުންނެވެ. ބައްޕަގެ ކެރުމާއި ކެތްތެރިކަމަށް އެދަނީ ތަޢުރީފު ކުރަމުންނެވެ. އެ ސިއްރުކުރުން ސިއްރުކުރި ސަބަބު އެ ޒަމީރަށް އެދަނީ ވިސްނެމުންނެވެ. އެކަން މަންމައަށް ހިއްސާކުރެވުނު ނަމަ ދެން ވާނެ ގޮތް ހިތުގައި އެދަނީ ކުރެހެމުންނެވެ.\nމުބާހު އެނބުރި އައެވެ. ފިރާޝާގެ ހިތް އަތުލިއެވެ. ސުނީނާ އުފަލުން ފޮޅުނެވެ. ހިނގައި ދިޔަ ކަންތަކާ ގުޅޭ ހުރިހާ ކަމެއް އަލިފުން ޔާއަށް ފިރާޝާއަށާއި ސުނީނާއަށް މުބާހު ހިއްސާކުރިއެވެ. ފިރާޝާ ލޮލުން އެ ހިއްސާގެ އަގު ދެއްކިއެވެ. ދަރިފުޅުގެ ހިތުން އެ ހިއްސާއަށް ޝުކުރު އަދާކުރިއެވެ. މުބާހަށް ގަބޫލުކުރެވުނީ އެންމެ ކަމެކެވެ. އެއީ ކޮންމެ ހިއްސާއަކީ ގުޅުމެކެވެ. ނުވަތަ ވަކިވުމެކެވެ.


Salih Alhuthakunnah Kurimathivaa Imthihaanu thah Gina Vaane | Dhiislam\nޙަސަން ޢާޒިމް ޖެނުއަރީ 31, 2011\nހުރިހާކަމެއްމެ އެއްމެ މޮޅަށް ދެނެވޮޑިގެންވާ އެއްމެ ރޭވުންތެރި ޙިކުމަތްތެރި ﷲ ޞުބުޙާނަހޫ ވަތަޢާލާއަށް ޙަމްދާއި ޘަނާ ކިޔަމުން، އެކަލާންގެ އަޅާ އަދި ރަސޫލާ މުހައްމުދުގެ ފާނަށް ސަލާމާތް ޞަލަވާތް ލެއްވުމަށް އެދި ދުޢާކުރަމުން އަޅުގަނޑަށް ލިބިފައިވާ ޢިލްމެއްގެ މައްޗަށް ބިނާކޮށް ލިޔަން ފަށަމެވެ. އަޅުގަނޑުގެ ދުޢާއަކީ އަޅުގަނޑުގެ މިލިއުމަކީ އަޅުގަނޑާއި އަދި މި ދިވެހި އުއްމަތުގެ އެއްމެހާ މުސްލިމު އަޚުންނާއި އުޚުތުންނަށް މިލިއުމުގެ ސަބަބުން ފައިދާ ކުރަނިވި ލިއުމެއް ކަމުގައި ﷲ ސުބުޙާނަހޫ ވަތަޢާލާ ލެއްވުމެވެ.\nމި ފަހަކަށް އައިސް އަޅުގަނޑުމެން އެއްމެންމެ ކަންބޮޑުވާ އެއްކަމެއް ކަމުގައި ވެފައި މިވަނީ ދިވެހި ސަރުކާރުގެ އިސްކޮށް ތިއްބެވި ބޭފުޅުންގެ ފަރާތުން އިސްލާމްދީނަށް ބަދުބަސް ބުނުމާއި އަދި ދީނީ ޢިލްމުވެރިން ބަދުނާމުކޮށް އެބޭފުޅުންނަކީ ހައްދުފަހަނަ އަޅާފައިވާ ބައެއްކަމުގައި ބުނަމުން ދިއުމެވެ. ޖުމްލަ ގޮތެއްގައި ބުނާނަމަ، އިސްލާމްދީން ނެތިކޮށްލުމަށް ނުވަތަ މި ފަސްގަނޑުގައި އިސްލާމް ދީން ފިޔަވާ އެހެން ދީންތަކަށް ޖާގަ ދިނުމަށް ޔަހޫދީންނާއި ނަޞާރައިން ކުރަމުންދާ ކަންކަމަށް ހިތްވަރު ދިނުމެވެ. އެގޮތުގެ މަތިން ދިވެހިންގެ މެދުގައި އެއްމެ މަޤްބޫލު އެއްމެ ގިނަ ބައެއްގެ ލޯބި ލިބިފައިވާ ޝެއިޚުންގެ އަގުވައްޓާލާ އެބޭފުޅުންނަކީ ޓެރަރިސްޓުންކަމަށާއި އަދި ޓެރަރިޒަމަށް ވާގިދޭ ބައެއް ކަމުގައި ބުނެ ދުނިޔެއަށްވަނީ އިޢުލާން ކޮށްފައެވެ.\nދީނީ ޢިލްމުވެރިންގެ އަސަރުކުރުވަނިވި ދަރުސްތަކުގެ ސަބަބުން ސަރުކާރުގެ ލާދީނީ އެޖެންޑާތަކަށް ހުރަސް އެޅޭތީ އެބައިމީހުން ދަނީ ވަރަށް ވެސް ކަންބޮޑުވަމުންނެވެ. އެގޮތުގެ މަތިން ރާއްޖޭގެ ގިނަބައެއްގެ ލޯތްބާއި އިޙްތިރާމް ލިބިގެންވާ ޝެއިޚް ފަރީދާއި ޝެއިޚް އިލްޔާސަކީ ސަރުކާރުން ވަރަށް ޖެހިލުންވާ ދެ ބޭފުޅުން ކަމުގައިވެ، އެދެބޭފުޅުން ހައްޔަރުކޮށް އަނގަ ބަންދު ކުރެވޭނެ ގޮތެއް އޮތްތޯ ސަރުކާރުން ދަނީ ތަފާތު ރޭވުންތައް ރާވާ އެބޭފުޅުންގެ އަގު ވައްޓާލަމުންނެވެ. ޝެއިޚް ފަރީދުގެ މައްޗަށް އެއްވެސް ތާކުންތާކު ނުޖެހޭ ދަޢުވާއެއް ކުރަމުން ދިއުމާއި އަދި ޝެއިޚް އިލްޔާސްގެ ބޯކޮޅުބަލަމުންދާކަމީ ސަރުކާރުން ދީނީ ޢިލްމު ވެރިންނަށް ބިރުދެއްކުމަށް މަސައްކަތް ކުރާކަމުގެ ޞާފު ހެކިތަކެވެ.\nޝެއިޚް އިލްޔާސް ދަރުބާރުގޭގައި ދިރިއުޅުމުގެ މަޤްޞަދާއި ބެހޭގޮތުން ބޭއްވި ދަރުސް ނިއްމާލަމުން ޝެއިޚަށް ސަރުކާރުން އިންޒާރުތަކެއްދީ ހައްޔަރު ކުރަން އުޅޭކަން ބެލުންތެރިންނާއި އަޑު އެހުންތެރިންނަށް އިވިގެން ދިޔައީ ފުން ހިތާމަޔަކާއިއެކު ލޭ ކައްކުވާލަމުންނެވެ. އަދި ހަމަ އެއާއި އެކު ޝެއިޚް ފަރީދު ބަންދުކޮށްގެން ނަމަވެސް ޝަރީއަތަށް ހާޒިރު ކުރާނެ ކަމުގައި ގާޒީއަކު ބުނި ބުނުންވެސް ދިޔައީ ދިވެހިންގެ ތެރޭގައި ތިބި އިސްލާމް ދީނަށް ލޯބިކުރާ ދަރިންގެ ލޭ ދީނަށްޓަކައި އޮހޮރުވާލަން ޖެހުނަސް އޮހުރުވާލަން ތައްޔާރަށް ތިބި ކަން ހާމަވެގެން ދިޔަ ކަމަކަށެވެ.\nކަން މިހެން ހުރުމާއިއެކުވެސް އަޅުގަނޑު ދަންނަވާނީ މި އެއްމެހާ ކަންކަމަކީ ﷲ އަޅުގަނޑުމެންނާއި ކުރިމަތި ކުރުވާ އިމްތިޚާނު ތަކެކެވެ. ﷲ ސުބުޙާނަހޫ ވަތަޢާލާ އެކަލާންގެ ޞާލިހް އަޅުތަކުން ގިނަ ގުނަ ގޮތްގޮތުން އިމްތިޚާނު ކުރައްވައެވެ. އެކަމަކީ އެކަލާންގެ ވަޢުދު ކުރައްވާފައިވާ ކަމެކެވެ. ﷲ ގެ ވަޙީ ބަސްފުޅުގެ މާނައިގާ ވަނީ "ތިޔަބައިމީހުން އީމާން ވެއްޖައީމޭ ބުނުމުން އެކަން އިމްތިޚާނު ނުކޮށް ދޫކޮށް ލާނެ ކަމަށް ހީވަނީ ހެއްޔެވެ؟" މާނައަކީ އަހަރެންމެންގެ އަނގައިން އަހަރެންމެންނީ އީމާންވެއްޖެ ބައެއް ކަމުގައި ބުނެފިނަމަ ﷲ އެކަމުގެ ދޮގާއި ތެދު ބައްލަވާ އިމްތިޚާނު ކުރައްވާނެއެވެ. އަދި ކެތްތެރިކަމާއި ހިތްވަރު ދެއްވުމަށް އެދި ދުއާކޮށްފިނަމަ ދަތި އުނދަގޫތަކުގެ ތެރެއިން ކެތްތެރިކަމާއި ހިތްވަރު ދެއްވައެވެ. ﷲ ސުބުޙާނަހޫ ވަތަޢާލާއީ އެކަލާންގެ ސާލިޙު އަޅުތަކުން އަބަދާއި އަބަދު އިމްތިޚާނު ކުރައްވަވާ އެއްމެ އިންޞާފުވެރި ފަރާތެކެވެ. ދެން އެ އިމްތިޚާނުތަކުން އެ އަޅާ ފާސްވެއްޖެ ހިނދު އެފަދަ އަޅުންނަށް ނަސްރުދެއްވުމަށް ޝަރުތު ފުރިހަމަ ވެއްޖެނަމަ އަނިޔާވެރިންގެ މައްޗަށް ނިޔާވެރި ސާލިޙް އަޅުތަކުންނަށް ނަސްރުދެއްވައެވެ.\nހިތުގާ ބަލިމަޑުކަމެއްވާ މީހުނާއި ދީނުގެ ދުސްމަނުންގެ ކިބައިން ދިމާވާ އުނދަގޫތަކާއި ދުއްތުރާތަކަށް ހިތާމައެއް ކުރުމެއް ނެތެވެ. އަދި އެކަމާއި ބިރުން ދުރަށް ފިލަން ދިއުމެއްވެސް ނުމެ ވޭމެއެވެ. ﷲ އިރާދަ ކުރައްވާނަމަ ޝެއިޚް ފަރީދާއި އަދި ޝެއިޚް އިލްޔާސަކަށްވެސް އަދި އެފަދަ އެއްވެސް ޢިލްމުވެރިޔަކަށް އަދި އެއްވެސް ޞާލިޙް އަޅަކަށް އެއްވެސް ގެއްލުމެއް ނުދެވޭނެއެވެ. އަދި ޙައްޤަށް ނަޞްރު ދެއްވާނެ ކަމީ ﷲ ގެ ވަޢުދު ފުޅެކެވެ. ﷲ އީ އެކަލާންގެ ވަޢުދާއި ޚިލާފުވެ ވޮޑިނުގަންނަވާ ފަރާތެވެ. އެހެންނަމަވެސް އެ ކާމިޔާބާއި ނަޞްރު ލިބޭ ހުށީ އެކިއެކި ފަރާތްތަކަށް ހިތްތައް ނުފޮރޮޅާ އީމާން ކަމުގައި ސާބިތުވެ ތިބޭނަމައެވެ. ކާފިރުވެ ފާސިޤްވެފައިވާ މީހުނަށް ޝެއިޚްގެ ޖިސްމަށް ކޮށްމެފަދަ ގެއްލުމެއްވެސް ދެވިދާނެއެވެ. އެހެނަސް ޝެއިޚްގެ ބަލަދުވެރި ﷲ އެކަން މޮޅަށް ދެނެވޮޑިގެންވެއެވެ. އަދި އެކަމަކީ ޝެއިޚަށް ހިތާމައެއްގެ ބަދަލުގައި އުފަލެއް ކަމުގައި ލެއްވުމަށްވެސް އެކަލާންގެ ކުޅަދުން ވަންތައެވެ. އަދި އެފަދަ އެކަކު ނައްތާލާއިރަށް އެފަދަ 100 މީހުން އުފަންވާނެކަން ދަންނާށެވެ. މުއުމިނުން ވާގި އެދެނީ ﷲ ގެ ޙަޟުރަތުންނެވެ. އަދި ވަކީލު ކުރަނީ ހަމައެކަނި ﷲ އަށެވެ. ﷲ ގެ ނޫރުފުޅު ނިއްވާލުމަށް ކިތައްމެ ހިތް އެދުނު ކަމުގައިވިޔަސް އެ ނޫރުފުޅު ނިއްވާ ނުލެވޭނެއެވެ.\nމިފަދަ ވަގުތެއްގައި އަޅުގަނޑުމެންގެ އީމާން ތެރިކަން ވަރުގަދަ ކުރަންވީ ރަސޫލުﷲ ޞައްލަﷲ ޢަލަހި ވަޞައްލަމަ އާއި ޞަހާބީން ދީނަށްޓަކައިވި ޤުރުބާން ހަނދާން ކުރުމުންނެވެ. އެބޭކަލުންނަށް ޖެހުނު ބުރަތަކާއި މުޞީބާތްތަކާއި އުނދަގޫތައް ހަނދުމަ ކުރުމުންނެވެ. އަދި އެބޭކަލުންނަށް ލިބުނުވޭނާއި ކެކުޅުންތަކެވެ. އެހެންމަވެސް އެއިން އެއްވެސް ކަމެއްގެ ސަބަބުން އެބޭކަލުން ދީން ފިޔަވާ އެހެން ކަމެއް ޚިޔާރު ނުކުރައްވަވައެވެ. ﷲ ގެ އަމުރުފުޅުތަކު މައްޗަށް ދުނިޔެ ޚިޔާރެއް ނުކުރެއެވެ. އެކަމުގެ ޖަޒާއެއްގެ ގޮތުން ﷲ އެބޭކަލުންނަށް ރުއްސަވާ ދެއްވި މަތިވެރި ޖަންނަތު ނުފުދޭތޯއެވެ؟ އަޅުގަނޑުމެން މިއަދު ހިތްވަރު ލިބިގަންނަންވީ ނަމާދާއި ކެތްތެރިކަމުންނެވެ. ހަތިޔާރެއް ކަމުގައި ލިބެން އޮތް އެއްމެ ބޮޑު އެއްޗަކީ ތިބާގެ ދުލާއި ހިތެވެ. އެ ދުލާއި ހިތުން ﷲ އަށް ދުޢާކޮށް ދަންނަވާށެވެ. ﷲ އީ ޞާލިޙް އަޅުތަކުންގެ ދުޢާ އިޖާބަކުރައްވާ ރަސްކަލާންގެއެވެ. "ޔާ ރައްބުލް ޢާލަމީން. އަޅަމެންގެ ތެރޭގައި ތިބި ފިތުނަވެރިންގެ ފިތުނައިގެ ސަބަބުން އަޅަމެންގެ މައްޗަށް އާއްމު ވެގެންވާ ކޯފާއެއް ނުފޮނުއްވާން ދޭވެ! އަދި އަޅަމެންނީ އީމާން ވުމަށްފަހު ކާފިރުވެގެންދާ ބަޔަކު ކަމުގައި ނުލައްވާންދޭވެ! އަދި ކާފިރުވި މީހުންގެ މައްޗަށް އަޅަމެނަށް ނަޞްރުދެއްވާން ދޭވެ"\nއެއްމެހާ ދިވެހި ލޮބުވެތި މުސްލިމް އަޚްނާއި އުޚުތުންނޭވެ. ދީނީ ނަސޭޙަތްދޭކަށް ﷲ ގެ އަޅުތަކުންގެ ތެރެއިން އަޅެއްގެ ހުއްދައަކަށް ބޭނުމެއް ނުވެއެވެ. އެކަމަކީ ﷲ ޞުބުޙާނަހޫ ވަތަޢާލާ ހުއްދަ ދެއްވާ ސެޓްފިޓް ދެއްވާފައިވާ ކަމެކެވެ. ދިވެހިރާއްޖޭގެ ޤާނޫނޭ ދުނިޔޭގެ ޤާނޫނޭ ބުނެ ﷲ ގެ ޤާނޫނުތަކުގެ މައްޗަށް ހަދާފައިވާ އެއްވެސް ޤާނޫނަކަށް ބޯލަނބާ ކިޔަމަން ގަތުމަކީ ﷲ އާއި ރަސޫލާއަށް ކާފިރުވުންކަން ދަންނާށެވެ. އޭ މަގޭ ލޮބުވެތި މުސްލިމު އަޚްތަކުންނޭވެ! ހެޔޮކަންތަކަށް އަމުރުކޮށް ނުބައިކަންތައްތައް ނަހީކޮށް ހެދުމަށް އެއްމެހާ މުއުމިންތަކުންނަށް ﷲ ވަނީ ގަދަ އަމުރުކުރައްވާފައެވެ. ތިޔަބައިމީހުން ދަލީލަކަށް ބޭނުންވާނަމަ ކީރިތި ޤުރުއާނާއި ރަސޫލުﷲ ޞައްލަﷲ އަލަހި ވަޞައްލަމަގެ ޙަދީސްތައް ބައްލަވާށެވެ. އެތައް ބައިވަރު ދަލީލެއް ލިބޭހުއްޓެވެ. ވީމާ އެކަންކަން ކުރަން އެއްވެސް މީހަކު ފަހައް ނުޖެހޭށެވެ. ﷲގެ ޞާލިޙް އަޅުތަކުންނަށް މިދުނިޔޭގައި ބަލާ މުސީބާތްތަކާއި ކުރިމަތިވާނެއެވެ. އަނިޔާވެރި ކަމާއި ކުރިމަތިލާން ޖެހޭނެއެވެ. އެ އެއްމެހާ ކަންކަމަކީވެސް ފަހުން ދެއްވަން ހުރި ހެޔޮދަރުމަތަކަށް ތިބާ ޝަރުތު ފުރިހަމަވޭތޯ ބައްލަވަން ކުރައްވާ އިމްތިޚާނު ތަކެވެ. އެހެނެކޭ ކިޔާފާ ދުނިޔޭގެ އަނިޔާވެރިކަމުން ސަލާމަތް ވުމަށް ﷲ ގެ އަމުރުފުޅުތަކާއި ޤާނޫނު ތަކަށްވުރެ އަޅުންގެ ޤާނޫނުތައް އިސްކޮށް ދުނިޔޭގެ އެދުން ބޮޑުކޮށް އަޅުތަކުންނަށް ބިރުން ﷲ ގެ މަގުން އެއްކިބާ ނުވާށެވެ. އެކަން އެހެން ނުކޮށްފިނަމަ އޭރުން އަހަރެމެންގެ މައްޗަށް ގަދަވެގެންވާ ޢަޒާބެއް އައުން ގާތްވެގެން ވެއެވެ. ޝެއިޚް އިލްޔާސާއި އަދި ޝެއިޚް ފަރީދާއި އަދިވެސް އެއްމެހާ ޢިލްމުވެރިންނާއި މުސްލިމް ޞާލިޙް އަޅުތަކުންނަށް ކެތްތެރިކަން ދެއްވާ އަނިޔާވެރިން ބަލިކުރައްވާ ފާންދޭވެ! އާމީން ޔާރައްބުލް ޢާލަމީން.


Arsene Wenger assistantaku India ge FA ah!\nވެންގާގެ އެސިސްޓެންޓަކު އިންޑިއާގެ އެފްއޭއަށް!\nޑޯރޫ އައިސަކް ---\nލެޖެންޑަރީ ކޯޗް އާސެން ވެންގާގެ އެސިސްޓެންޓެއްގެ ގޮތުގައި ކުރިން މަސައްކަތް ކުރި، ރޮމޭނިއާގެ ޑޯރޫ އައިސަކް އިންޑިއާގެ ފުޓްބޯޅައިގެ ޓެކްނިކަލް ޑައިރެކްޓަރުގެ މަގާމާ ހަވާލުވުމުގެ ފުރުސަތު ބޮޑު ވެއްޖެ އެވެ.\nއިންޑިއާގެ ފުޓްބޯލް ފެޑްރޭޝަނުން ވަނީ، އެ ގައުމުގެ ޓެކްނިކަލް ޑައިރެކްޓަރުގެ މަގާމަށް ގެނައުމަށްޓަކައި، ތިން ކެނޑިޑޭޓުންގެ ނަން ޝޯޓްލިސްޓް ކޮށްފަ އެވެ. އިންޓަވިއުއަށް ހާޒިރުވާން ދައުވަތު ދިނުމުން އޭގެ ތެރެއިން ދެ ކެނޑިޑޭޓުން އިހްތިޔާރު ކުރީ ސްކައިޕް މެދުވެރިކޮށް އިންޓަވިއު ކުރިއަށް ގެންދިއުމަށެވެ. ނަމަވެސް ޖަޕާންގެ ޔޮކަހާމާގެ އެފްސީގެ ކުރީގެ ޓެކްނިކަލް ޑައިރެކްޓާ ނިންމީ އިންޑިއާއަށް ގޮސް އިންޓަވިއުއަށް ހާޒިރު ވުމަށެވެ.\nއެމެރިކާގައި ހުރެފައި އިންޑިއާއަށް ދިޔަ ނަމަވެސް، ނިއުދިއްލީގެ އިންދިރާގާންދީ އެއާޕޯޓުން އޭނާއަށް ބޭރަށް ނުނިކުމެވުނެވެ. އެއީ އޭނާއަށް އޮންއެރައިވަލް ވިސާ ނުލިބުމުންނެވެ. އޭނާ ދަތުރު ކުރި ދުވަހަކީ އިންޑިއާއަށް ބަންދު ދުވަހެއް ކަމަށް ވުމުން އޭނާއަށް އޮންއެރައިވަލް ވިސާއެއް ނުލިބުނެވެ.\nއިންޓަވިއު އަށް އޭނާ ސީދާ ދާން ނިންމުމުން އިންޑިއާގެ ފުޓްބޯޅަ ފެޑްރޭޝަނުން އޭނާއާ މެދު ހިތްހަމަޖެހުން ފާޅުކޮށްފައިވާ ކަމަށް ޓައިމްސް އޮފް އިންޑިއާއިން ރިޕޯޓް ކޮށްފައި ވެއެވެ. އެ ނޫހުން ރިޕޯޓްކޮށްފައިވާ ގޮތުގައި އޭނާ އަކީ އާސެނަލްގެ ކުރީގެ ކޯޗް ވެންގާގެ އެސިސްޓެންޓެއްގެ ގޮތުގައި ކުރިން މަސައްކަތް ކޮށްފައިވާ މީހެކެވެ. ފްރާންސްގެ ނެންސީއަށް ވެންގާ ކޯޗް ކޮށްދިން އިރު، ޑޯރޫ އައިސަކް ވަނީ އެ ކުލަބުގައި މަސައްކަތް ކޮށްފަ އެވެ.\nއޭގެ އިތުރުން އޭނާ ވަނީ، ޕޯޗްގަލްގެ ކުރީގެ ކޯޗް ކާލޯސް ކްއިރޯޒްގެ އެސިސްޓެންޓެއްގެ ގޮތުގައި ވެސް މަސައްކަތް ކޮށްފަ އެވެ. އަދި ވޯލްޑްކަޕުގައި ފަސް ގައުމަކަށް އިރުޝާދު ދިން ސާބިއާގެ ކޯޗް ބޮރާ މިލްޓިނޮވިޗްގެ އެސިސްޓެންޓެއްގެ ގޮތުގައިވެސް ޑޯރޫ ވަނީ މަސައްކަތް ކޮށްފަ އެވެ.\nއިންޑިއާގެ ޓެކްނިކަލް ޑައިރެކްޓަރު ކަމަށް ޖޯޖިއާގެ ގަޔޯޒް ޑާސެޑޭޒްވެސް ވަނީ ކުރިމަތިލާފަ އެވެ. އޭނާ ވަނީ 2005 ވަނަ އަހަރު ޖޯޖިއާ ސީނިއާ ޓީމަށް ކޯޗް ކޮށްދީފަ އެވެ. އަދި އެގައުމުގެ 17 އަހަރުން ދަށުގެ ގައުމީ ޓީމަށް ކޯޗް ކޮށްދިނެވެ. ޕޯޗްގަލްގެ ޖޯޖް ކަސެޓެލޯވެސް އެ މަގާމަށް ކުރިމަތި ލިއެވެ. އޭނާ އަކީ ސްޕޯޓްސް ސައިންސުން ޕީއެޗްޑީ ހާސިލުކޮށްފައިވާ ފަރާތެކެވެ. އަދި ޕޯޗްގަލްގެ ބެންފީކާގެ ޓެކްނިކަލް ޓީމުގައި 11 އަހަރު ވަންދެން މަސައްކަތް ކުރި އެވެ. އިންޑިއާގެ ފެޑްރޭޝަނުން އިންޓަވިއުއަށް ހާޒިރު ވުމަށް ދައުވަތު ދިނުމުން ޑާސެޑޭޒް އާއި ކަސްޓޭލޯވެސް އިހްތިޔާރު ކުރީ ސްކައިޕް މެދުވެރިކޮށް އިންޓަވިއު ދިނުމަށެވެ.\nއިންޑިއާގެ ސުޕަލީގަށް އެއްވަނަ ދޭތީ ކުލަބުތައް ކޯޓަށް\nއިންޑިއާގެ ކޯޗަކަށް ކްރޮއޭޝިއާގެ ކުރީގެ ކޯޗު ސްޓީމެޗް\nއިންޑިއާގެ ކޯޗްކަމަށް ހަތަރު ނަމެއް\nމަޝްހޫރު ކޯޗެއް އިންޑިއާއިން ބޭނުމެއް ނުވޭ


ފިރުއަޢުނުގެ ލަޝްކަރު ހަލާކު ކުރެއްވުނު ވަގުތު ކަންތައް ހިނގައިދިޔަގޮތް – Ilm\nފިރުއަޢުނުގެ ލަޝްކަރު ހަލާކު ކުރެއްވުނު ވަގުތު ކަންތައް ހިނގައިދިޔަގޮތް\nAa’shoora dhuvahuge khaassa report\n✒Mohamed Vishah bin Ali\n🛑ފިރުއަޢުނުގެ ލަޝްކަރު ހަލާކު ކުރެއްވުނު ވަގުތު ކަންތައް ހިނގައިދިޔަގޮތް⌛\nމި ލިޔުން ލިޔަމުން މިދާ ވަގުތަކީ ޢާޝޫރާ ދުވަހުގެ ޟުޙާ ވަގުތެވެ. މީގެ އެތަކެއް ހާސް އަހަރުކުރިން ފިރުއަޢުނުގެ ނުބައިކަމުން މޫސާގެފާނާއި ބަނީ އިސްރާއީލުން ސަލާމަތްކުރެއްވި ވަގުތެވެ.\n(ފަހެ އެއުރެން (އެބަހީ ފިރުޢައުނާއި އޭނާގެ قومގެ މީހުން) އަނެއް ބައި މީހުންގެ ފަހަތުން ގޮސް އަރާ ހަމަކުރީ އިރު އެރި ވަގުތު ގައެވެ.) سورة الشعراء 60\nފިރުޢައުނާއި އޭނާގެ ލަޝްކަރު ހަލާކުވެ، ކަނޑަށް ޣަރަޤުވެގެންދިޔައީ ޢާޝޫރާދުވަހުގެ ޟުޙާ ވަގުތު ގައެވެ.\nއޭގެ ދުވަސްތަކެއް ކުރިއެވެ. މޫސާގެފާނު ބަލިކޮށްލާ، މީސްތަކުންގެ ތެރޭގައި ބޭޒާރުކޮށް ނިކަމެތިކޮށް ލުމަށް ފިރުއަޢުނު ޤަޞްދުކުރިއެވެ. ރޭވުންތައް ރޭވިއެވެ. މޫސާގެފާނާއި ވާދަކޮށް، ބަލިކޮށްލުމަށް ސިހުރުވެރިންގެ ޓީމެއް ޖަމާކުރިއެވެ. މޫސާގެފާނާއި ސިހުރުވެރިން ކުރިމަތިލުމަށް ހަމަ ޖެއްސި ގަޑިއަކީ އެބައިމީހުންގެ ޢީދު ދުވަހުގެ ޟުޙާ ވަގުތެވެ.\nقال موعدكم يوم الزينة و أن يحشر الناس ضحى\n(އެކަލޭގެފާނު ވިދާޅުވިއެވެ. ތިޔަބައިމީހުންގެ މަވްޢިދަކީ ޒީނަތްތެރި ކަމުގެ ދުވަހެވެ. އަދި އިރުއަރައި އަލިވެގެން އަންނަ ވަގުތު މީހުން އެއްކުރެވެން ވާނެއެވެ.) سورة طه 59\nކަންކަން އެނބުރި ބަދަލުވާގޮތް ނިކަން ބަލާށެވެ. ޙާލަތު ބަދަލުވެގެން ދާނީ ކިހިނެއްކަމެއް ބުނެދޭން އެއްވެސް މީހަކަށް ނޭނގޭނެއެވެ. މިއަދު ބާރެއް އޮތެއް ކަމަކު، މާދަމާ އެ ބާރު ވާރުތަވާނީ ތިބާ އަނިޔާވެރިވި މީހުންގެ އަތްމައްޗަށް ކަމަށްވެސް ވެދާނެއެވެ.\nއެންމެފަހުން އެޔޮއް ބޮޑު ވެރިކަން ވާރުތަވީ އެ ބަޔެއްގެ ފިރިހެންދަރިން ކަތިލާ، އަޅުންގެ ގޮތުގައި ގެންގުޅުނު ބަނީ އިސްރާއީލުންނަށެވެ.\nفأخرجناهم من جنات و عيون.\nو كنوز و مقام كريم.\nފަހެ، ތިމަން ރަސްކަލާނގެ، ފެން އާރު ތަކާއި ، ބަގީޗާތަކުންނާއި (ރަނާއި ރިހީގެ) ޚަޒާނާތަކުންނާއި މަތިވެރި މާތް މަޤާމުތަކުން އެއުރެން (އެބަހީ ފިރުޢައުނާއި އޭނާގެ قومގެ މީހުން) ބޭރުކުރެއްވީމެވެ.\nسورة الشعراء 58-59\nكذلك و أورثناها بني إسرائيل\nއެކަންކުރީ އެފަދައިންނެވެ. އަދި އިސްރާއީލު ގެ ދަރިންނަށް ތިމަންރަސްކަލާނގެ އެތަކެތި ވާރުތަކުރެއްވީމެވެ.\nسورة الشعراء 57\nކޮންމެއަކަސް، މިއަދުގެ މި ވަގުތު ދެ ލަޝްކަރު ބައްދަލު ވެއްޖެއެވެ. އަދި މޫސާގެފާނާއި އެކުވީ މީސްތަކުން މި ފަދައިން ދެންނެވިއެވެ.\nفلما تراء الجمعان قال أصحاب موسى إنا لمدركون\n(ފަހެ އެއުރެން އެއް ބަޔަކު އަނެއް ބަޔަކަށް ފެނުނު ހިނދު، މޫސާގެފާނު ގެ އަޞްޙާބުން ދެންނެވޫއެވެ. ހަމަކަށަވަރުން އެއުރެން ތިމަންމެން އަތުލައިގަންނާނެތެވެ.) سورة الشعراء 61\nއާދެ، ޙާލަތު ވަރަށްވެސް ނާޒުކެވެ. ފިރުޢައުނާއި އޭނާގެ ލަޝްކަރު އެތަނަށް ގާތްކުރެވުނެވެ. އެހެނެއްކަމަކު، ނިއުޅެމުންމިދާ ނުރައްކާތަކުގެ ސަބަބުން މޫސާގެފާނު ﷲ ތަޢާލާ އަށް ކުރައްވާ އިތުބާރަށާއި ޔަޤީންކަމަކަށް ބަދަލެއް ނުގެންނަވައެވެ. ﷲ ތަޢާލާ އާ މެދު އީޖާބީކޮށް ވިސްނަމުން މޫސާގެފާނު ވިދާޅުވިއެވެ.\n(އެކަލޭގެފާނުގެ ވިދާޅުވިއެވެ. ހަމަހިލާ އެހެންނަކުން ނުވާނެއެވެ. ހަމަކަށަވަރުން ، ތިމަންކަލޭގެފާނުގެ ވެރިރަސްކަލާނގެ ތިމަންކަލޭގެފާނާއިއެކު (نصر ދެއްވުމުގައި) ވޮޑިގެންވެއެވެ.)\nسورة الشعراء 62\nމޫސާގެފާނުގެ ޤައުމުގެ މީހުން ފިރުއައުނުގެ ލަޝްކަރުގެ ކިބައިން ސަލާމަތްކޮށް ދެއްވުން އެދި މާތްﷲގެ ޙަޟްރަތުގައި ދުޢާ ދެންނެވުމުން ކުރިމަތީގައި އޮތް ބޮޑު ކަނޑުގެ ފެންގަނޑު ދެފަރާތަށް ކެހިގެންގޮސް މޫސާގެފާނުގެ ޤައުމުގެ މީހުންނަށް ރައްކާތެރިކަން މިންވަރުކުރެއްވިއެވެ.\nތިބާ ނިކަމެތި ޙާލެއްގައި ވީކަމުގައިވިޔަސް ﷲ އަށް ފުރިހަމައަށް އިތުބާރު ކުރާށެވެ. ވަކީލުކުރާށެވެ. އެކަލާނގެ ތިބާގެ ޙާލަތު ދެނެވޮޑިގެންވެއެވެ. ތިބާގެ އިޙްސާސްތަކާއި ވޭންތައް ދެނެވޮޑިގެންވެއެވެ. ތިބާގެ ރުއިމުގެ އަޑާއި ތިބާގެ ދުޢާތައް އައްސަވާވޮޑިގެންވެއެވެ.\nމާޔޫސްކަމުގެ ތެރެއިން އުއްމީދު ގެ ހުޅުކޮޅު ފެންނަނީ ކިތައް ފަހަރު ހެއްޔެވެ? ރޭގަނޑުގެ ކަޅު އަނދިރިކަމަށްފަހު، ފަޖުރުގެ އަލިކަން ފާޅުވެއެވެ.


މިއެޖޭންސީގެ މައިގަނޑު މަސައްކަތްތަކަކީ، ދިވެހި ޖުމްހޫރިއްޔާގެ ޤާނޫނުއަސާސީގެ 132 މާއްދާއިން ރައީސުލްޖުމްހޫރިއްޔާއަށް ލިބިދޭ އިޚްތިޔާރުގެ ދަށުން، މިއެޖޭންސީ ރައީސުލްޖުމްހޫރިއްޔާ އުފައްދަވާ ޙަވާލުކުރައްވާފައިވާ މޭންޑޭޓްގައި ހިމެނޭ މަސައްކަތްތަކުގެ އިތުރުން މިނިސްޓްރީ އޮފް އެންވަޔަރަންމަންޓް އެންޑް އެނަރޖީން ޙަވާލުކުރައްވާ މަސައްކަތްތަކެވެ.\nއެންވަޔަރަންމަންޓަލް ޕްރޮޓެކްޝަން އެޖޭންސީގެ މަސައްކަތްތައް\n1. ތިމާވެއްޓާބެހޭ ޤާނޫނުގެ ދަށުން ހިމާޔަތް ކުރަންޖެހޭ ތަންތަނާއި، ދިރޭތަކެތީގެ ނަސްލުތަކުގެ ތެރެއިން ހިމާޔަތް ކުރަންޖެހޭ ތަކެތި ކަނޑައަޅައި، އެތަންތަނާއި އެތަކެތި ބެލެހެއްޓުމުގެ ކަންތައްތައް ރާވައި އިންތިޒާމްކުރުން.\n2. ރާއްޖޭގެ ތިމާވެއްޓަށް ފާހަގަކުރެވޭފަދަ ބަދަލެއް އަތުވެދާނެ އެއްވެސް މަޝްރޫޢެއް ހިންގުމުގެކުރިން ހަދަންޖެހޭ ތިމާވެއްޓަށް އަސަރުފޯރާ މިންވަރު ބަޔާންކުރާ ރިޕޯޓް ހެދުމުގެ އުސޫލުތަކާއި މިންގަނޑުތައް ކަނޑައަޅައި، ހިންގާ ބެލެހެއްޓުން.\n3. ދިވެހިރާއްޖޭގެ ތިމާވެއްޓާބެހޭ ޤާނޫނު ތަންފީޒުކުރުމުގައި ކުރަންޖެހޭ މަސައްކަތް ކުރުން.\n4. އެންވަޔަރަންމަންޓް އިމްޕެކްޓް އެސެސްމަންޓް ރެގިއުލޭޝަން ތަންފީޒުކުރުން.\n5. ރާއްޖޭގެ ރަށްރަށް ގިރުމާއި ޤުދުރަތި އަދި އިންސާނުންގެ ޢަމަލުތަކުގެ ސަބަބުން ދިމާވާ ތިމާވެށީގެ މައްސަލަތަކާބެހޭ މަޢްލޫމާތުގެ އަލީގައި އެކަންކަމާމެދު އަޅަންޖެހޭ ރައްކާތެރިކަމުގެ ފިޔަވަޅުތައް އެޅުން.\n6. ތިމާވެއްޓަށް ރައްކާތެރި ގޮތެއްގެ މަތިން ރާއްޖޭގައި ކުނިބުނި ނައްތާލުމާބެހޭ އުސޫލުތަކާއި މިންގަނޑުތައް އެކުލަވާލައި، ކުނިބުނި ނައްތާލުމުގެ މަސައްކަތްކުރާ ފަރާތްތަކުން އެ މިންގަނޑުތަކާއި އެސޫލުތަކަށް ޢަމަލުކުރަމުން ގެންދޭތޯ ބެލުން.\n7. ރާއްޖޭގެ ތިމާވެއްޓަށް ލިބެ ގެއްލުންތަކުގެ ބަދަލު ހޯދުމުގެ ގޮތުން، ތިމާވެށީގެ އަގު ވަޒަންކުރުމުގެ ނިޒާމެއް ތަޢާރަފުކޮށް، އެކަމާބެހޭ ކަންތައްތައް ހިންގުން.\n8. ރާއްޖޭގެ ރަށްރަށުގެ ވެށި ރައްކާތެރިކުރުމުގެ ގޮތުން މިނިސްޓްރީން ހަދާ ގަވާއިދުތައް ތަންފީޒުކުރުން، އަދި ތިމާވެށި ރައްކާތެރިކުރުމަށް ހެދިފައިވާ ގަވާއިދުތަކާއި، ޤާނޫނުތަކަށް އަމިއްލަ ފަރާތްތަކުންނާއި ސަރުކާރުގެ ފަރާތްތަކުން ޢަމަލުކުރަމުން ގެންދޭތޯ ބެލުމާއި، އަޅަންޖެހޭ ފިޔަވަޅުތައް އެޅުން. އަދި، ކަމާބެހޭ ގޮތުން ސަރުކާރުގެ ކަމާބެހޭ ފަރާތްތަކަށް ލަފަޔާ މަޝްވަރާދިނުން.\n9. ރާއްޖޭގައި ފެނާއި ނަރުދަމާގެ ޚިދުމަތްދިނުމަށާއި، ނަޖިހާއި ނަޖިސްފެން ނައްތާލުމުގެ ޚިދުމަތް ދިނުމުގެ ލައިސެންސް ދޫކުރުމާއި، ދޫކުރާ ލައިސަންސާ އެއްގޮތަށް ޚިދުމަތްދޭ ފަރާތްތަކުން ޢަމަލުކުރުމުން ދޭތޯ ބެލުން.\n10. ރާއްޖޭގައި ނަޖިހާއި ނަޖިސްފެން ނައްތާލުމާބެހޭ އުޞޫލުތަކާއި، ޤަވާޢިދުތަކާއި، މިންގަޑުތައް ކަނޑައަޅައި، ފެނުގެ ޚިދުމަތްދޭ ފަރާތްތަކުން މި މިންގަނޑުތަކަށް ޢަމަލުކުރަމުންދޭތޯ ބެލުން.\n11. އާންމުކޮށް ބޭނުންކުރާ ފެނުގެ ޚިދުމަތާއި، ނަޖިހާއި، ނަޖިސްފެން އުކާލުމުގެ ނުވަތަ ނައްތާލުމުގެ ޚިދުމަތް ވިޔަފާރި އުސޫލުން ދިނުމަށްއެދޭ ފަރާތްތަކުން، އެ ޚިދުމަތްތަކަށް އަގުނެގުމަށް ބޭނުންކުރާނެ މިންގަނޑުތައް ކަނޑައަޅައި، އަގު ނެގުމުގެ ހުއްދަ ދިނުމާއި، އެފަދަ ޚިދުމަތްދޭ ފަރާތްތަކާއި ޚިދުމަތް ލިބިގަންނަ ފަރާތްތަކުން ހުށަހަޅައި، އަގު ނެގުމުގެ ހުއްދަ ދިނުމާއި، އެފަދަ ޚިދުމަތްދޭ ފަރާތަކާއި ޚިދުމަތް ލިބިގަންނަ ފަރާތްތަކުން ހުށަހަޅާ ހުށަހެޅުންތައް ބަލައި، ދެފަރާތުގެ މަސްލަހަތު ރައްކާތެރިކުރުމުގެ ގޮތުން އަޅަންޖެހޭ ފިޔަވަޅުތައް އެޅުން.\n12. ސައިންޓިފިކް ދިރާސާތަކާއި ތަޙްލީލްތައްކޮށް، ކަމާބެހޭ "ނޮލެޖްބޭސް" އެއް ޤާއިމްކޮށް، ބަލަހައްތައި، މި މަޢުލޫމާތު ބޭނުންވާ ފަރާތްތަކަށް ލިބޭނެ އިންތިޒާމް ހަމަޖެއްސުން.\n13. ރާއްޖޭގެ ރަށްރަށުގެ ގޮނޑުދޮށްތަކަށް އަންނަމުންދާ ބަދަލުތަކާއި، ރަށް ގިރުމަށް ދިމާވާ ސަބަބުތައް ދިރާސާކޮށް، އެކަންކަން ޙައްލުކުރުމަށް އެޅިދާނެ ފިޔަވަލުތަކާބެހޭ މަޝްވަރާއާއި ލަފާދިނުން.\n14. ރާއްޖޭގެ ރަށްރަށް އުފެދި އެތަންތަނަށް އަންނަމުންދާ ބަދަލުތަކުގެ މަޢުލޫމާތު، ސެޓެލައިޓް އިމޭޖަރީއާއި އޭރިއަލް ފޮޓޯގްރަފީފަދަ ވަސީލަތްތައް ބޭނުންކޮށްގެން ހޯދައި، ޖިއޮގްރެފިކް އިންފޮމޭޝަން ސިސްޓަމަށް ބޭނުންވާ މަޢުލޫމާތު ލިބޭނެ އިންތިޒާމު ހަމަޖެއްސުން.\n15. ބިންހިއްކުމާއި، ފަޅުކޮނުމާއި، ބަނދަރުހެދުމާއި، ނެރުގޮއްވުންފަދަ ކަންކަމުން ކުރާ އަސަރުތައް ދެނެގަނެ، މިކަންކަން ތިމާވެއްޓާއި ރަޙްމަތްތެރި ގޮތަކަށް ކުރެވޭނެ ގޮތްތައް ހޯދުމަށް ދިރާސާކުރުމާއި، އެއްކުރެވޭ މަޢުލޫމާތާއި ތަޖުރިބާ ކަމާބެހޭ ފަރާތްތަކަށް ފޯރުވައިދިނުން.\n16. ރާއްޖޭގެ ތިމާވެށްޓަށް އަންނަ ކިލަނބުކަން (ޕޮލިއުޝަން) ދެނެގަތުމަށް ދިރާސާތަކާއި ތަޙްލީލުތައްކޮށް، ކަމާބެހޭ މަޢުލޫމާތާއި، ފަންނީ ލަފަޔާއި އިރުޝާދު ދިނުން.\n17. ދިރެތަކެތީގެ ނަސްލުތަކާއި އެތަކެތީގެ މާހައުލުތަކާބެހޭ ދިރާސާކޮށް، އެއްކުރެވޭ މަޢުލޫމާތާއި ތަޖުރިބާ ކަމާބެހޭ ފަރާތްތަކަށް ފޯރުވައިދިނުން.\n18. ރާއްޖޭގެ ތިމާވެއްޓާ ގުޅުންހުރި ބަޔޯޓެކްނޯލޮޖީއާއި ބަޔޯސޭފްޓީގެ ކަންތައްތަކާބެހޭ ދިރާސާތަކާއި ތަޙްލީލްތައްކޮށް،ކަމާބެހޭ މަޢުލޫމާއި، ފަންނީ ލަފަޔާއި އިރުޝާދު ދިނުން.\n19. ހަކަތައާބެހޭ އެކިއެކި މަޝްރޫޢުތައް ހިންގާ ބެލެހެއްޓުމަށް ބޭނުންވާ ސައެންޓިފިކް ދިރާސާތަކާއި ތަހުލީލުތައްކޮށް، ކަމާބެހޭ "ނޮލެޖްބޭސް" އެއް ގާއިމްކޮށް، ބަލަހައްތައި މިމަޢުލޫމާތު ބޭނުންވާ ފަރާތްތަކަށް ލިބެނެ އިންތިޒާމް ހަމަޖެއްސުން.\n20. ދިވެހިރާއްޖޭގެ ފިޒިކަލް އޯޝޮނޮގްރާފީއާއިބެހޭ ކަންތައްތައް ރާވައި ހިންގައި ތަރައްޤީކޮށް ބެލެހެއްޓުން.\n21. ޖައްވުގައި ހިމެނޭ ގޭސްތަކާއި، ދުމާއި ކުނޑިފަދަ ތަކެތީގެ މިންވަރަށް އަންނަމުންދާ ބަދަލުތައް ބަލައި، މިފަދަ މަޢުލޫމާތު އެއްކޮށް، ބަލަހައްޓައި، މިކަންކަމާގުޅޭ ގޮތުން ކަމާބެހޭ ފަރާތްތަކަށް މަޢުލޫމަތު ލިބޭނެ އިންތިޒާމް ހަމަޖެއްސުން.\n22. ރާއްޖެގައި ލިބެންހުރި ފެނުގެ ވަސީލަތްތަކާބެހޭ ސައިންޓިފިކް ދިރާސާތައްކޮށް ކަމާބެހޭ މަޢުލޫމާތު ބަލަހައްޓައި ބޭނުންވާ ފަރާތްތަކަށް މަޢުލޫމާތު ދިނުން.\n23. ރާއްޖޭގެ އިޤްތިޞާދީ ސަރަހައްދު (އީ.އީ.ޒެޑް) ގެ ތެރޭގައި ހުރި ހަކަތައުފެއްދިދާނެ ގުދުރަތީ ވަސީލަތްތަކަކީ ކޮބާތޯބެލުމަށް ކަމާބެހޭ ދިރާސާތައް ކުރުން.\n24. ތަރައްޤީގެ މަޝްރޫޢުތައް ރޭވުމަށް ބޭނުންވާ ތިމާވެއްޓާބެހޭ މަޢުލޫމާތު އެއްކޮށް، ކަމާބެހޭ "ނޮލެޖްބޭސް" އެއް ގާއިމްކޮށް، ބޭނުންވާ ފަރާތްތަކަށް މި މަޢުލޫމާތު ފޯރުވައިދިނުން.


ސުވަރުގެ ލިބުމަށާ ﷲ ތަޢާލާ ދެކެން ބޭނުންވާ މީހުންނަށް ފިލާވަޅެއް!\nމަދީނާއަށް ކުރި ދަތުރެއްގައި މަދީނާއިން ބޭރު ރަށަކަށް ދިއުމަށްޓަކައި އިމާމް އަކާއިއެކު ދަތުރެއް ކުރީމެވެ. ކާރު ދުއްވެވީވެސް އިމާމް އެވެ. 130 ކިލޯ މީޓަރު ބާރުމިނުގައި ދުއްވަމުން ކުއްލިއަކަށް ކާރު މަޑުކުރައްވައި ކާރުން އިމާމް ފައިބައި ވަޑައިގަތެވެ. ކުޑައިރުކޮޅަކު މަގުމަތީގައި އުޅުއްވުމަށްފަހު ކާރައް އަރާވަޑައިގެން ދުއްވަވާ ލެއްވުމުން ކުއްލިއަކަށް ކާރުން ފައިބައިވަޑައިގެން ކުރެއްވި ކަމަކާއިމެދު ސުވާލުކުރުމުން އިމާމް ވިދާޅުވިއެވެ.\n"ދުނިޔެއަށް އިންސާނާ ފޮނުއްވެވުމުން އެންމެ ބޮޑު އިސްކަމެއް ދޭން ޖެހޭނީ ސުވަރުގެއިން ﷲ ތައާލާ ފެނުމުގެ ނަޞީބު ހޯދުމަށް ކުރަން ޖެހޭ މަސައްކަތްތައް ކުރުމަށެވެ. އެ ނަޞީބު ލިބިގަނެވޭނީ ވަރަށް ބޮޑަށް އެކަމަށް ސަމާލުކަން ދީގެންނެވެ. ލިބެން އޮތް އެއްވެސް ފުރުޞަތެއް ދޫކޮށްނުލައި މަސައްކަތްކޮށްގެންނެވެ.\nއަހަރެންނަށް ފެނުނީ މަގުމަތީގައި އޮތް ބިއްލޫރި ފުޅިއެކެވެ. އަހަރެން އެފުޅި ނަގައި އެއިން މަގު ސަލާމަތްކުރީއެވެ. އެފުޅި މަގުމަތީގައި އޮވެ އަވީގެ ހޫނުން ގޮވި ނަމަ ގެއްލުން ލިބޭނީ ކިތައް މީހުންނަށް ކަމެއް ނުއެނގެއެވެ. ފުޅި ނުފެނި އައިސް ކާރަކަށް އެރިއްޖެނަމަ ފުރޮޅު ކައްސައިލުމަކީވެސް ހަމަ އެކަށީގެންވާ ކަމެކެވެ. ހަމަ އެއާއިއެކު މަގުމަތީގައި ހުންނަ އެހެން މީހުންނަސް އުނދަގޫވާނެ ތަކެތި އެއްކައިރިކުރުމަކީ އީމާންތެރިކަމުގެ ތެރެއިން ހިމެނޭ ކަމެކެވެ.\nމިގަދަ އަވީގައި އަހަރެން މިކުރި ކަންތައް ﷲ ތަޢާލާ ބައްލަވައިވޮޑިގެންވެއެވެ. ދެކެދެނެވޮޑިގެންވެއެވެ. ވީމާ އެއީ ކުޑަ ކަމެއް ކަމަށް ނުދެކި އަހަރެން މިކުރީ އެކަމުގެ ސަބަބުންވެސް އަހަރެންގެ ހެޔޮކަން ގިނަވެ ސުވަރުގެ ވަދެވި ﷲ ތަޢާލާ ދުށުމަށް ހިތުގައި އޮތް ދަހިވެތިކަން ބޮޑުކަމުގެ ބޮޑުކަމުންނެވެ."\nއިމާމްގެ ވާހަކަފުޅުން ވަރަށް ބޮޑު ފިލާވަޅެއް ލިބުނެވެ. އީމާންކަން އަދިވެސް ފުރިހަމަ ނުވާކަމަށް އަމިއްލައަށް ޤަބޫލުކުރެވުނެވެ. އަދި އިމާމް ފަދަ މީހަކަށް ވުމަށް ގަދަ އަޅައި ަމސައްކަތްކުރަން ޢަޒުމް ކަނޑައެޅީމެވެ.\n- "މަރސިފުލް ސަރވަންޓް"ގެ ދަރުސަކުން


ހެޔޮ ނުވާނެ! ތިހެން ނުކިޔަބަލަ! – Dhen.mv\nހެޔޮ ނުވާނެ! ތިހެން ނުކިޔަބަލަ!\nFebruary 15, 2020 - 2:13 pm\n''ބިޓު މެސެޖުކޮށްފައި އިނީ ދެން އެއްކޮށް އުޅޭކަން ބޭނުމެއް ނޫނޯ ، މަ އެގަޑީގަ ކަޑަވެގެން އަތުގައި އިން ފޯނު ހޫރުވާލެވުނީ''\nއަޅެ ހެޔޮ ނުވާނެއެވެ. ތިހެން ނުކިޔަބަލާށެވެ. ބޮލަށް ވެސް އުނދަގޫ ވޭ ނޫން ހެއްޔެވެ؟ އަޅުގަނޑުމެންގެ މާދަރީ ބަސް ، ދިވެހި ބަހަކީ ފުރިހަމަ ބަހެކެވެ. ރީތި ބަހެކެވެ. ގިނަބަސްތަކުގައި ނުހުންނަ ރީތި ކަމެއް ކަމުގައިވާ ބަހުގެ އެކި ދަރަޖަތައް އެބަހުއްޓެވެ. ޅެންވެރިކަމުގެ އެކި ޒާތުތައް އެބަހުއްޓެވެ. ރައިވަރާ ބަންޖާއި، ކާ ފަރިހި ފަދަ އެތައް ވައްތަރަކެވެ. ކޮންމެ ވައްތަރެއްގައި ވެސް ތަފާތު ރީތި ކަމެއް އެބަހުއްޓެވެ. ހަމަ އެފަދައިން ހުރުން ، އިނުން އަދި އޮތުން ބޭނުން ކުރެވޭ ފުރިހަމަ ޤަވާޢިދެއް އެބައޮތެވެ. ތަފްސީލަށް ބަލާލަމާ ހެއްޔެވެ؟\n''ހުރުން'' ބޭނުން ކުރާ އެއް ހާލަތަކީ އެއްބާވަތެއްގެ ގިނަތަކެތި އެއްކޮށް ހުންނަ އިރުގައެވެ. މިސާލަކަށް މާތައް ހުރީ ފޮޅި ފަރިވެފައެވެ. ''ހުރުން'' ބޭނުން ކުރާ އިތުރު ހާލަތްތައް މިސާލާއެކު ބަޔާން ކޮށްލަމެވެ.\nރަށެއްގައި ނުވަތަ ގެއެއްގައި އުޅޭ އެންމެ ފިރިހެނަކަށް ނިޞްބަތް ކުރާއިރު: މުޙައްމަދު ހުރީ މާލޭގައެވެ.\nއެތައް ބާވަތެއްގެ ގިނަ ތަކެތި އެއްކުރުމުން : ނުދޮވެ ހުރި އޫތަކާއި ސަމުސާތައް މޭޒުމަތީ އެބަހުއްޓެވެ.\nއޭގެ ޒާތުގައި ނުވަތަ އަމިއްލަ ބާރުގައި ހުންނަ ތަކެއްޗަށް: ގަޑި ހުރީ ފާރުގައެވެ. ތެލި ހުރީ އުނދުން މަތީގައެވެ.\nއިންސާނުންގެ ކިބައިގައި ހުންނަ މަޢުނަވީ ސިފަތަކަށް: ހެޔޮލަފާ ކުދިންގެ ކިބައިގައި ކިޔަމަންތެރިކަމުގެ ސިފަ ހުންނާނެއެވެ.\nއިންސާނުން އަދި ހަތަރެސްފައި ހުންނަ ދިރޭ ތަކެތި ދެފައި މަތީގައި ވާ ޙާލަތުގައި: ބަކަރި ހުރީ ގަހަށް މުޑި ނަގައިގެންނެވެ.\nއިނުން ބޭނުން ކުރާ ހާލަތްތައް:\nރަށެއްގައި ނުވަތަ ގެއެއްގައި އުޅޭ އެންމެ އަންހެނަކަށް ނިޞްބަތް ކުރާއިރު:ދޮންތަ އިންނަނީ ކޮޅުނބުގައެވެ.\nއިންސާނުން ފިޔަވައި ދެފައި ހުންނަ ދިރޭއެއްޗިއްސަށް: ކޮތަރު އިނީ ކޮށީގައެވެ.\nހަތަރުފަޔަށްވުރެ ގިނަފައި ހުންނަ ދިރޭއެއްޗިއްސަށް: ގަމީހުގައި ކުރަތްޕެއް އެބަ އިނެވެ.\nމީހުންނާ ކައިވެނި ކުރުމަށް: ޢަބްދުﷲ އިނީ ޚަދީޖާއާއެވެ.\nއަންހެނުން މާބަނޑު ވުމުން: އާމިނަތު އިނީ ބަލިވެއެވެ.\nގަސްގަހުގައި އަޅާ ތަކެތީގެ ތެރެއިން އެންމެ އެއްޗެއް ގަހުން ވަކި ނުވެ އިންނައިރު:ގަހުގައި ފޮޅިފައި އިން ފިނިފެންމާ ހާދަ ރީއްޗެވެ.\nއޮތުން ބޭނުން ކުރެވޭ ގޮތްތައް:\nއަނެކައްޗެއްގެ ބާރުގައި އޮވެވޭ ތަކެއްޗަށް: މުޙައްމަދުގެ އަތުކުރީ ރީތި ގަޑިއެއް އެބައޮތެވެ.\nދިރޭ ތަކެތީގެ ތެރެއިން ފައި ނުހުންނަ ތަކެއްޗަށް: ފާރުގައި އޮތީ ދުވެދުވެ އޮތް ނަންނުގައްޗެކެވެ.\nދިރޭ ތަކެތީގެ ތެރެއިން ހަތަރުފައި ހުންނަ ތަކެއްޗަށް:ބުޅާ އޮތީ މީދަލަށް ފާރަ ލައިގެންނެވެ.\nގަހުން ވަކިކުރެވިފައިވާ ތަކެތީގެ ތެރެއިން އެކައްޗަށް: ފޭރު އޮތީ ފީވެ ހަލާކުވެފައެވެ.\nތަންތަނުގައި އޮށޯވެގެން ނުވަތަ ގުދުވެގެން ތިބުމަށް:ޙަސަންބެ އޮތީ ޖޯލީގައެވެ.\nހުރުން، އިނުން ، އޮތުންގެ ޤަވާޢިދަކީ އުނދަގޫ ޤަވާޢިދެއް ނޫނެވެ. ޢާއްމުކޮށް އެންމެން ވެސް ދަންނަ އެއްޗެކެވެ. ވީމާ، ހުރުން ، އިނުން ، އޮތުން ފެޝަންކޮށް ނުލައްވާށެވެ! ''ސޭޓޫ! މި ހަރުގައި މިއިން ސެންޓް ފުޅި ދީބަލަ!'' އެއް ނޫނެވެ. ސެންޓް ފުޅިއަކީ އޭގެ ޒާތުގައި ހުންނަ އެއްޗެކެވެ. ވީމާ ހުންނާނީ އެވެ. އަޙުމަދު މިފަހަރު ހުޅުމާލޭގައި ''ހުރީ'' އެވެ. އޭނާ ޖޯލި ފައްޗެއްގައި އިށީނދެ ''އިނީ''އެވެ. އިރުކޮޅަކުން ތެދުވެލާފައި ދެން ގުދަށް ''އޮތީ''އެވެ.


Mohamed Shafiu: ތަރުބިއްޔަތުގެ ލުޣަވީ މާނަ\nތަރުބިއްޔަތުގެ ލުޣަވީ މާނަ\nތަރުބިއްޔަތު މިލަފުޒަކީ ލުޣަވީ އެތައް މާނަތަކެއް ހިމެނޭ ލަފުޒެކެވެ. އޭގެ ތެރޭގައި\n1- الإِصْلاَحُ އިޞްލާޙުކުރުން: ޢަރަބި ބަހުގައި ރައްބަ މި ބަހުގެ އެއްމާނައަކީ އިޞްލާޙުކުރުމެވެ. އިޞްލާޙުކުރުމުގެ ތެރޭގައި އޭތި ހުންނަންޖެހޭ މިންވަރަށްވުރެ އިތުރަށް ރަނގަޅުކުރުން ނުހިމެނިދާނެއެވެ. އަދި ކުރިން ހުރި ވަރަށްވުރެ ބޮޑަށް އުނިވެފައިވާނަމަ އަރާ ހަމަކުރުމާއި، ރަނގަޅުކުރުން ހިމެނެއެވެ. އެއީ ފުރިހަމަކަމާއި ޢަދުލުވެރިކަމެވެ. އިޞްލާޙުގެ އިދިކޮޅަކީ ފަސާދައެވެ.\n2- النَّماَ وَالزِّيَادَةُ އައްނަމާ ވައްޒިޔާދަތު: ހެދިބޮޑުވުން އަދި އިތުރުވުން: ރަބާ ޔަރްބޫގެ މާނައަކީ ހެދިބޮޑުވެ އިތުރު ވުމެވެ. ކީރިތި ޤުރުއާނުގެ މި އާޔަތަކީ މި މާނައިގާ އައިސްފައިވާ އާޔަތެކެވެ. وَتَرَى الْأَرْضَ هَامِدَةً فَإِذَا أَنزَلْنَا عَلَيْهَا الْمَاء اهْتَزَّتْ وَرَبَتْ وَأَنبَتَتْ مِن كُلِّ زَوْجٍ بَهِيجٍ- الحـج5 އަދި ބިންގަނޑު މަރުވެފައިވަނިކޮށް ތިބާ ދެކޭނެއެވެ. ފަހެ، އެ ބިމުގެ މައްޗަށް ތިމަންރަސްކަލާނގެ ވާރޭ ވެއްސަވައިފިހިނދު، އެ ބިމުގެ ގަސްތަކުގެ ޙަރަކާތްތައްފެށި، ގަސްތައް އިތުރުވެއެވެ. އަދި ހުރިހާ ބާވަތަކުން، ބަލާމީހާޔަށް އުފާލިބެނިވި ގަސްތައް ފަޅުވަތެވެ.\nމިއާޔަތުގައި ރަބަތުގެ މާނައަކީ އިތުރުވުމެވެ.\n3- نَشَأَ وَ تَرَعْرَعَ ނަޝައަ ވަ ތަރަޢްރަޢަ: ރަބިޔަ ޔަރްބާ އެއީ ޚަފިޔަ ޔަޚްފާގެ ވަޒަނެވެ. އޭގެ މާނައަކީ ހެދިބޮޑުވުމެވެ. ނުވަތަ އުޅެބޮޑުވުމެވެ. އިބްނުލް އަޢުރާބީގެ ބައިތެއްގައި ވެއެވެ.\nفَمَنْ يكُ سائلاً عَنِّي فإِنِّي بمَكَّة مَنْزِلي وبِها رَبِيتُ\nއަހަރެންނާ ބެހޭގޮތުން ސުވާލުކުރި މީހަކަށް ބުނަމެވެ.\nއަހަރެންގެ ރަށަކީ މައްކާއެވެ. އަހަރެން އުޅެބޮޑުވީ އެތާއެވެ.\nމިބައިތުގައި رَبِيتُ ގެ މުރާދަކީ އުޅެ ބޮޑުވުމެވެ.\n4- سَاسَهُ وَتَوَلَّى أَمْرَهُ ސިޔާސަތު ހިންގުން ނުވަތަ ކަމަކާ ޙަވާލުވުން. އަބޫ ސުފްޔާނު ވިދާޅުވިއެވެ. غَلَبَتْ وَاللهِ هَوازِنَ ﷲ ގަންދީ ބުނަމެވެ. ހަވާޒިނު ވަންހައިގެ މީހުން މޮޅުވެއްޖެއެވެ. ޖަވާބުގައި ޞަފްވާން ބިން އުމައްޔާ ވިދާޅުވިއެވެ. فَوَاللَّهِ لأَنْ يَرُبَّنِي رَجُلٌ مِنْ قُرَيْشٍ أَحَبُّ إِلَيَّ مِنْ أَنْ يَرُبَّنِي رَجُلٌ مِنْ هَوَازِنَ ފަހެ ﷲ ގަންދީ ބުނަމެވެ. ޤުރައިޝު ވަންހައިގެ މީހަކު އަހަރެންގެ މައްޗަށް ވެރިވުން ނުވަތަ އަހަރެންގެ ކަންކަމާ ޙަވާލުވުން ހަވާޒިނު ވަންހައިގެ މީހަކު އަހަރެންގެ ކަންކަމާ ޙަވާލުވުމަށްވުރެ އަހުރެންނަށް ލޮބުވެތިކަން ބޮޑުވެގެންވެއެވެ.\nމިތަނުގައި ޔަރުއްބަގެ މުރާދަކީ އޭނާގެ މައްޗަށް ވެރިވުން ނުވަތަ އޭނާގެ މައްޗަށް ބަޔަކު ސިޔާސަތު ހިންގުމެވެ.\n5- التَّعْلِيمُ އައްތަޢުލީމު- އިބްނު މަންޡޫރު ވިދާޅުވިއެވެ. ރައްބާނީ ނެގިފައިވަނީ ރައްބު މި ބަހުންނެވެ. އޭގެ މާނައަކީ ތަރުބިއްޔަތެވެ. އިބްނުލް އަޢުރާބީ ވިދާޅުވިއެވެ. ރައްބާނީ އަކީ ބޮޑެތި ޢިލްމު ކިޔަވާދިނުމުގެ ކުރިން ކުދި ޢިލްމު ކިޔަވައިދޭ ޢިލްމުވެރިޔާއެވެ.\nރައްބާނީ ޢިލްމުވެރިޔާއަކީ ޢިލްމަށް ފަރިތަ ޢިލްމުގައި މާހިރު މީހާއެވެ. އަދި އޭނާއަކީ އެ ޢިލްމު ﷲ ގެ ވަޖުހަށްޓަކައި ޙާޞިލުކުރި މީހާއެވެ.\nމި އިޞްޠިލާޙުތަކުން އަހަރެމެންނަށް އެނގުނުގޮތުގައި ތަރުބިއްޔަތު މި ލަފުޒުގެ ހުރިހާ މާނަތަކެއްވެސް އެނބުރެނީ އިޞްލާޙްކުރުމާއި ތަރުބިއްޔަތު ވެވޭ މީހުންގެ ކަންކަމާ ޙަވާލުވެގެން އެކަންކަމާ ތެދުވުމާއި އަދި ބެލެހެއްޓުމުގެ ދަށުގައިވާ މީހުން ބެލެހެއްޓުމާ މިދަ ކަންތައްތަކުގެ ވަށައިގެންނެވެ. އެހެންކަމުން ތަރުބިއްޔަތުގެ މަފްހޫމުގައި މިހުރިހާ ކަންކަމެއްވެސް ހިމެނިގެންވެއެވެ.\nPosted by Mohamed Shafiu at 11:59 PM\nLabels: އުޚްތުން, މުޙައްމަދު ޝާފިޢު ބިން ޢަބްދުލްޣަފޫރު, ތަރުބިއްޔަތު


Imad Latheef ge Column: Badhalehgge kolhumatheegaivaa Iran, Ali Khamenei ge badhalugai dhen kaaku? - One Online\nއިމާދު ލަތީފުގެ ކޮލަމް: ބަދަލެއްގެ ކޮޅުމަތީގައިވާ އީރާން، ޚާމަނާއީގެ ބަދަލުގައި ދެން ކާކު؟\nއަލީ ޚާމަނާއީގެ ދަރިކަލުން ސައްޔިދު މުޖުތަބާ ހުސައިނީ ޚާމަނާއީ ---\nއީރާނުގެ ރޫހީ ލީޑަރު އާޔަތު ﷲ އަލީ ޚާމަނާއީ އާލާސްކަންފުޅާ އުޅުއްވާތާ ވަރަށް ގިނަދުވަސްވެއްޖެއެވެ. ކެންސަރުގެ އާލާސްކަންފުޅެއްގައި އޮޕަރޭޝަނެއްވެސް ކުރެވިފައިވެއެވެ. ރޫހީ ލީޑަރުގެ ސިއްހަތަކީ އާއްމުގޮތެއްގައި ދައުލަތުގެ އެންމެ ބޮޑެތި ސިއްރުތަކުގެ ތެރެއިން ސިއްރެކެވެ. އެހެންކަމުން އަލީ ޚާމަނާއީގެ އާލާސްކަންފުޅުގެ އެކޮޅުމިކޮޅު ގިނަބަޔަކަށް އޮންނަނީ ވަންހަނާވެފައެވެ. އެކަމަކު ޚާމަނާއީގެ އާލާސްކަންފުޅު މިހާރު ވަރަށް ސީރިއަސްވެއްޖެކަމަށް ޔަގީން ކުރެވުނީ މުހިއްމު ގިނަ ބައްދަލުވުންތަކެއް ކެންސަލްވުމާއި ޚާމަނާއީގެ ދަރިކަލުން މުޖްތަބާ ޚާމަނާއީގެ ބާރު ގަދަވެއްޖެކަމުގެ އަލާމާތްތައް ފެންނާން ފެށުމުންނެވެ.\nއީރާނަކީ ޖުމްހޫރީ ދައުލަތެކެވެ. ސަރުކާރު ހިންގަވަނީ ރައްޔިތުންގެ ސީދާ ވޯޓަކުން އިންތިޚާބު ކުރެވޭ ރައީސެކެވެ. އެހެންނަމަވެސް ދައުލަތުގެ އެންމެ ބާރުގަދަ އެންމެ އިސް ލީޑަރަކީ ރޫހީ ލީޑަރެވެ. އެއީ ދަންނަބޭކަލުންގެ ތެރެއިން މުޅި އުމުރުދުވަހަށް އައްޔަންކުރެވޭ މަގާމެކެވެ. އީރާނަށް 1979 ވަނަ އަހަރު ގެނެވުނު އިސްލާމީ އިންގިލާބުގައި ރަސްކަން އުވާލުމަށްފަހު އުފެއްދި މަގާމެކެވެ. އެ މަގާމު އުފެއްދިފަހުން ފުރަތަމަ ރޫހީ ލީޑަރަކީ އާޔަތު ﷲ ޚުމައިނީއެވެ. އޭނާ 1989 ވަނަ އަހަރު އަވަހާރަވުމުން ދެން އައްޔަން ކުރެވުނީ މިހާރު މަގާމުގައި އެހުންނެވި އަލީ ޚާމަނާއީއެވެ.\nރޫހީ ލީޑަރު އައްޔަންކުރަނީ އެކި ދާއިރާތަކުގެ ތަޖުރިބާކާރުންނާއި ކަމުވޮށިގެންވާ މީހުންގެ މަޖިލީހަކުންނެވެ. އީރާނުގެ ރައީސްވެސް ގިނަ ކަންކަމުގައި ޖަވާބުދާރީ ވާނީ ރޫހީ ލީޑަރަށެވެ. ރައްޔިތުންގެ މަޖިލީހާއި ވަޒީރުންގެ މަޖިލީހާއި ފަޑިޔާރުންވެސް ޖަވާބުދާރީވާނީ ރޫހީ ލީޑަރަށެވެ. ފޮރިން މިނިސްޓަރާއި ޑިފެންސް މިނިސްޓަރާއި އިންޓެލިޖެންސް މިނިސްޓަރާއި ސައެންސް މިނިސްޓަރުފަދަ މުހިއްމު މިނިސްޓަރުން އައްޔަން ކުރައްވަނީވެސް ރޫހީ ލީޑަރެވެ. ޚާރިޖީ ސިޔާސަތުގެ މުގޫ އޮންނަނީ ރޫހީ ލީޑަރަށެވެ. އަރަބި ގައުމުތަކަށް ފޮނުވާ ސަފީރުން އައްޔަން ކުރައްވަނީވެސް ސީދާ ރޫހީ ލީޑަރެވެ.\nއީރާނުގެ އަސްކަރިއްޔާގެ އެންމެ އިސް މަގާމުތަކާއި އަދުލުއިންސާފުގެ ދާއިރާގެ އެންމެ އިސް މަގާމުތަކަށް ބޭފުޅުން އައްޔަން ކުރައްވަނީވެސް ރޫހީ ލީޑަރެވެ. އެހެންކަމުން ގައުމުގެ ހުރިހާ ދާއިރާއެއްގައިވެސް އެންމެ ބާރުގަދަ ބޭފުޅަކީ ރޫހީ ލީޑަރެވެ. މި މަގާމު އުފެއްދިއިރު ގާނޫނު އަސާސީގައި ބަޔާންކުރެވިފައިވާ ގޮތުން އެމަގާމަށް ވަޑައިގެންނެވޭނީ ތައުލީމާއި ތަޖުރިބާގެ ގޮތުން އެއްވަނަ ދަރަޖައިގެ ދަންނަ ބޭކަލުންނަށެވެ. އެކަމަކު ދާދިފަހަކުން ގާނޫން އަސާސީއަށް ބަދަލުގެނެސް އެންމެ މަތީފަންތީގެ އާލިމުން ނޫން ބޭފުޅުންނަށްވެސް އެމަގާމަށް ވަޑައިގެންނެވުމުގެ ފުރުސަތު ވަނީ ހުޅުވާލައިފައެވެ.\nއުމުރުފުޅުން 82 އަހަރުވީ އަލީ ޚާމަނާއީ އަވަހާރަވެއްޖެނަމަ ރޫހީ ލީޑަރުކަމަށް ދެން ވަޑައިގަންނަވާނީ ކޮންބޭފުޅެއް ބާވައެވެ. ގިނަބައެއްގެ ވިސްނުން ވަރަށް ސާފެވެ. އެބޭފުޅަކީ އުމުރުފުޅުން 51 އަހަރުވީ މުޖުތަބާ ޚާމަނާއީއެވެ. މުޖުތަބާއަކީ އަލީ ޚާމަނާއީގެ ދަރިކަލުންނެވެ. މެދުފަންތީގެ ދަންނަބޭކަލެކެވެ. ވަރަށް ކުރީއްސުރެ އަލީ ޚާމަނާއީ ވަނީ ދަރިކަލުންނަށް މަގާމުގެ ރާސްތާ ސައުފުކޮށްދެއްވައިފައެވެ. އެކަމަށްޓަކައި ދަރިކަލުންނަށް ތަމްރީނު ދެއްވިއެވެ. ރޫހީ ލީޑަރުކަމަށް ބޭފުޅަކު އައްޔަންކުރުމުގައި ދެވަނަ ވިސްނުމަކަށްވެސް ނުގޮސް މުޖުތަބާ ޚިޔާރު ކުރުމަށް މަޖިލީސް މެންބަރުންނަށްވެސް އަލީ ޚާމަނާއީ ވަނީ އިރުޝާދު ދެއްވައިފައެވެ.\nއީރާނުން ލިބެމުންދާ ޚަބަރުތަކުން ޔަގީން ކުރެވެނީ އަލީ ޚާމަނާއީގެ އާލާސްކަންފުޅު ވަރަށް ސީރިއަސްކަމެވެ. ރައީސް ހަސަން ރޫހާނީއާއެކު ބޭއްވުމަށް ހަމަޖެހުނު ވަރަށް މުހިއްމު ބައްދަލުވުމެއްވެސް ޚާމަނާއީގެ ސިއްހަތު ތަންނުދޭތީ މިހަފުތާގައި ވަނީ ކެންސަލް ކުރެވިފައެވެ. މިހުރިހާ ކަމެއް ދިމާވީ ފަހަކަށްއައިސް އީރާނަށް ކުރިމަތިވި އެންމެ ނުރައްކާތެރި ދަނޑިވަޅުގައެވެ. އެމެރިކާއާއި އިޒްރޭލް ގުޅިގެން ހިންގި އޮޕަރޭޝަނެއްގައި އީރާނުގެ ނިއުކުލިއަރ ޕްރޮގްރާމުގެ ވެރިޔާ އަވަހާރަކޮށްލީ ހުސްވި ހަފުތާ ތެރޭގައެވެ. ސައުދީ އަރަބިޔާ އިސްވެ އޮވެގެން އީރާން ރުޅިއަރުވައި ގޯހެއް ހަދަން މަޖްބޫރުކުރުންވަނީ އައު ހިސާބަކަށް އުފުލިގެންގޮސްފައެވެ.\nތަޖުރިބާކާރުން ގަބޫލުކުރާގޮތުގައި ހާލަތުގެ ނުރައްކާ ބޮޑުވިޔަސް އީރާނުގެ ސިޔާސަތަށް މިދަނޑިވަޅުގައި ބަދަލެއް ނާންނާނެއެވެ. ރޫހީ ލީޑަރު އަލީ ޚާމަނާއީ އަވަހާރަވެގެން މުޖުތަބާ ޚާމަނާއީ އެ މަގާމަށް ވަޑައިގެންނެވިޔަސްމެއެވެ. އޭގެ ސަބަބަކީ އަލީ ޚާމަނާއީގެ ސިޔާސަތު ރާވައި ބައްޓަންކޮށް ތަންފީޒުކުރުމުގައި މިހާތަނަށްވެސް އެންމެ މުހިއްމު ދައުރެއް އަދާކުރައްވަމުން ވަޑައިގެންނެވި ބޭފުޅަކީ މުޖުތަބާ ޚާމަނާއީ ކަމަށްވުމެވެ. އެހެންވީމާ ސިޔާސަތަކަށްވާނީ ކުރީގެވެސް ސިޔާސަތެވެ.\nސައްޔިދު މުޖުތަބާ ހުސައިނީ ޚާމަނާއީއަކީ ހުޅަނގުން ގަބޫލުކުރާގޮތުގައި އެންމެ ހަރުކަށި ސިޔާސަތުގެ ބޭފުޅެކެވެ. މިކަމުގެ ހެއްކަކީ އީރާނުގެ ކުރީގެ ރައީސް މަހްމޫދު އަހުމަދީނިޖާދުގެ ބައިވެރިޔަކަށް ވުމެވެ. ހަމައެޔާއެކު އިސްލާހަށް އެދި މީގެ ދުވަސްތަކެއްކުރިން އީރާނުގެ އެކި ކަންކޮޅުތަކުގައި ރައްޔިތުން ކުރި މުޒާހަރާތައް ހުއްޓުވުމުގެ ގޮތުން މުޖުތަބާ އިސްވެ ހުންނަވައިގެން ހިންގެވި އަމަލުތަކެވެ. އެކަމަކު މިއީ ހުޅަނގުގެ އެކަނި ވިސްނުމެކެވެ. އީރާނުގެ ރައްޔިތުންގެ ވިސްނުމެއް ނޫނެވެ. އީރާނުގެ ގިނަބަޔަކު ގަބޫލުކުރަނީ މުޖުތަބާއަކީ މެދުމިނުގެ ބޭފުޅެއް ކަމުގައެވެ.\nގުޅޭ ޓެގު އިރާން މެދު އިރުމަތި


Dhiraagu TV promotion ge muddhathu ithurukohfi - AO News\nދިރާގު ޓީވީއަށް ސަބްސްކްރައިބް ކުރައްވާ ކަސްޓަމަރުންނަށް ހާއްސަކޮށްގެން އޮގަސްޓު މަހު ފެއްޓި ޕްރޮމޯޝަންގެ މުއްދަތު މި ހިނގާ ސެޕްޓެމްބަރު މަހުގެ ނިޔަލަށް އިތުރު ކޮށްފައިވާ ކަމަށް ދިރާގުން ހާމަކޮށްފިއެވެ.\nދިރާގުން ހާމަ ކުރި ގޮތުގައި 30 ސެޕްޓެމްބަރުގެ ނިޔަލަށް ކުރިއަށްދާ މި ޕްރޮމޯޝަންގެ ދަށުން މިހާރުވެސް ދިރާގު ފިކްސްޑް ބްރޯޑްބޭންޑް ގެންގުޅުއްވާ ކަސްޓަމަރުންނަށް ދިރާގު ޓީވީގެ ހިދުމަށް މުޅިން ހިލޭ ގުޅައިދެވޭނެއެވެ. މީގެ އިތުުރުން ދިރާގު ޓީވީއަށް ސަބްސްކްރައިބް ކުރައްވާ ކަސްޓަމަރުންނަށް ދެ މަހުގެ މަހުފީ އަދި ޖޯއިބޮކްސް (ޑީކޯޑަރު) މުޅިން ހިލޭ ލިބިގެންދާނެއެވެ.\nހަބަރާއި މުނިފޫހިފިލުވުމުގެ ޕްރޮގްރާމްތައް އެންްމެ ޒަމާނީ ޓެކްނޮލޮޖީ ކަސްޓަމަރުންނާ ހަމަޔަށް ފަސޭހަކަމާއި އެންމެ ހެޔޮ އަގުގައި ފޯރުކޮށްދިނުމަށް ދިރާގުން މަސައްކަތް ކުރަމުން އަންނަ އިރު މިހާރުވެސް ދިރާގު ޓީވީގައި ރާއްޖެއާއި ރާއްޖެއިން ބޭރުގެ 100 އަށް ވުރެ ގިނަ ޗެނަލް ހިމެނެއެވެ. ރާއްޖޭގައި އެންމެ ފުރަތަމަ އެޗްޑީ ކޮލިޓީގައި ޓީވީ ޗެނަލްތަކާއި މުނިފޫހިފިލުވުމުގެ ކޮންޓެންޓު ފޯރުކޮށްދެމުން ދިރާގު ޓީވީއިން އަންނަ އިރު މިހާރުވެސް ދިރާގުން ވަނީ ރާއްޖޭގެ 73 ޕަސެންޓު ގޭބިސީއަށް ދިރާގު ޓީވީގެ ހިދުމަތް ފޯރުކޮށްދީފައެވެ. އެގޮތުން ރާއްޖޭގެ 53 ރަށަކަށް ދިރާގުން އަންނަނީ މިހާރުވެސް ދިރާގު ޓީވީގެ ހިދުމަތް ފޯރުކޮށްދެމުންނެވެ.\nދިރާގު ޓީވީގެ ހިދުމަތް މުޅި ރާއްޖެއަށް ފުޅާކުރަމުން އެ ކުންފުނިން އަންނަ އިރު ފިކްސް ބްރޯޑްބޭންޑް ހިދުމަތް މިހާރު ނެތް ރަށްތަކަށްވެސް ޕްރައިވެޓް ނެޓްވޯކްތަކާއި ގުޅިގެން ދިރާގުން ވަނީ ހިދުމަތް ފޯރުކޮށްދީފައެވެ.\nފިކްސްޑް ބްރޯޑްބޭންޑްދިރާގުދިރާގު ޓީވީދިރާގު ޕްރޮމޯޝަން


74 rasheh monitoring ga – Iru\n74 ރަށެއް މޮނިޓަރިންގަ\nހަރުކަށި ފިކުރުގެ މީހުން ދޫކޮށްލި މައްސަލަ ހައިކޯޓުގައި އިސްތިއުނާފުކޮށްފި\nކޮވިޑްގައި މިއަދުގެ ފަސް ވަނަ މީހަކު ނިޔާވެއްޖެ\nއަމީތާބް ބައްޗަން ފިލްމު ކުޅޭތާ 52 އަހަރު\nރާއްޖޭގައި ކޮވިޑްގެ ހާލަތު ވަނީ އިންތިހާއަށް ގޯސްވެފަ އެވެ. މާލޭ ސަރަހައްދުންނާއި އަތޮޅުތެރެއިން ކޮންމެ ދުވަހަކު ފެންނަ ކޭސްތަކުގެ އަދަދު އަދިވެސް އުޅެނީ 500 އިން މަތީގަ އެވެ. އަދަދުތަށް އަދިވެސް ކޮންޓްރޯލް ކުރެވިފައި ނުވާ އިރު، މޮނީޓަރިންގެ ހާލަތުގައި ހުރި ރަށްރަށުގެ އަދަދުވެސް މިހާރު ވަނީ 74 އަށް އަރާފައެވެ.\nރާއްޖޭގެ 185 މީހުން ދިރިއުޅެމުން ދާއިރުގައި 74 ރަށަކަށް ވަނީ އަރާ ފޭބުން މަނާކޮށްފަ އެވެ. އެގޮތުން އެންމެ ގިނަ ދުވަސްވަންދެން މޮނީޓަރިންގެ ހާލަތުގައި އޮތީ ޅ ނައިފަރެވެ. އެއީ މާޗް މަހު 23 އިން ފެށިގެންނެވެ.\nނައިފަރުން 800 އަށް ވުރެ ގިނަ މީހުނަށް މިހާތަނަށް ކޮވިޑް ޖެހިފައި ވާއިރުގައި އެރަށުގެ ހާލަތު މަޑުމަޑުން ހަމަޔަކަށް އެޅެމުން އަންނަ ކަމަށް ނައިފަރު ހޮސްޕިޓަލުން ސީއެންއެމް އަށް މައުލޫމާތު ދިނެވެ.\nއޭޕްރީލް މަހު މޮނީޓަރިން ގެ ހާލަތަށް ގެނެވިފައި ވަނީ 13 ރަށެކެވެ. އެއީ އދ. މާމިގިލި، ތ. ވޭމަންޑޫ، ތ. މަޑިފުށި، ބ. އޭދަފުށި، ކ. ހިންމަފުށި، ކ. މާފުށި، ލ. މާންދޫ، ލ. ގަން، ލ. ފޮނަދޫ، ގދ. ތިނަދޫ، އއ. އުކުޅަސް، ކ. ތުލުސްދޫ، ލ. ދަނބިދޫ އަދި އއ. ރަސްދޫ އެވެ.\nމިހާތަނަށް އެންމެ ގިނަ ރަށްތައް މޮނިޓަރިންގެ ހާލަތަށް ލާފައިވާ މަހަކީ މޭ މަހެވެ. މޭ މަހުގައި ވަނީ 60 ރަށަކަށް އަރާފޭބުން މަނާކޮށްފަ އެވެ.\nކޮވިޑް ބައްޔާ ހެދި މި ސަރުކާރުގެ ފުރަތަމަ ފްލެޓުތަކަށް ކުރިމަތިލާން ހުޅުވުން ފަސްކޮށްފި\nއެއީ އައްޑޫ ސިޓީގެ ހުރިހާރަށެއްގެ އިތުރުން ހއ. ދިއްދޫ، ފ. ފީއަލި، އއ. ހިމަންދޫ، ކ. ގުރައިދޫ، ފ. ނިލަންދޫ، ލ. އިސްދޫ، އދ. ފެންފުށި، ލ. މާވަށް، ފުވައްމުލަކު ސިޓީ، ނ. ވެލިދޫ، ށ. ފުނަދޫ، ށ. ޅައިމަގު، ރ. ހުޅުދުއްފާރު، ގދ. ގައްދޫ، ބ. ތުޅާދޫ، ވ. ފުލިދޫ، އދ. މަހިބަދޫ، ރ. މަޑުއްވަރި، އއ. ފެރިދޫ، ކުޅުދުއްފުށި ސިޓީ، ށ. ކަނޑިތީމު، ށ. ގޮއިދޫ، ކ. ކާށިދޫ، ހދ. ކުޑަހުވަދޫ، ގއ. ދާންދޫ، ޅ. ހިންނަވަރު، ގއ. ގެމަނަފުށި، ދ.ބަޑިދޫ، ނ.ކެދިކުޅަދޫ، ތ.ގުރައިދޫ، ދ.ހުޅުދެލި އަދި ވ.ކެޔޮދޫ، ތ.ތިމަރަފުށި، ގއ.ވިލިންގިލި، ލ. ކަލައިދޫ، އއ.ބޮޑުފުޅަދޫ، ނ.މާޅެންދޫ، ދ.މާއެނބޫދޫ، ކ.ދިށްފުށި، ދ.ވާދޫ، ލ.މާމެންދޫ، ގދ.ވާދޫ، ބ.ދަރަވަންދޫ އަދި ހއ.މުރައިދޫ، ރ.އުނގޫފާރު، ކ.ގާފަރު، ލ.ލަންދޫ، ފ.ބިލައިދޫ، ޅ.އޮޅުވެލިފުށި، ށ.މިލަންދޫ، މ.މުލި، ތ.ހިރިލަންދޫ، ރ.ރަސްމާދޫ، ތ.ކިބިދޫ، މ.މުލަށް، ލ.ހިތަދޫ، ތ.ބުރުނި، ހދ،ނޭކުރަންދޫ، ރ.އަލިފުށި، އަދި އޮމަދޫ، އއ.ތޮއްޑޫ، ރ.ދުއާފަރު، މ.ވޭވަށް އަދި ކ.ހުރާ،، ނ.ވެލިދޫ، ބ.ކެންދޫ، ގދ.ފަރެސްމާތޮޑާ އަދި ރ. އުނގޫފާރެވެ.\nރާއްޖޭގެ އެކި ކަންކޮޅުތަކަށް ނަޒަރު ހިންގާލުމުން ފެނިގެންދާ މަންޒަރަކީ ކޮވިޑްގެ ވަކިތަކުގެ ތެރޭގައި ގިނަ ރައްޔިތުން މިއަދު ތިބި މަންޒަރެވެ.


Covid vaccine jehi 125 aharuge meeha\n125 އަހަރުގެ ޝިވާނަންދު: ވެކްސިން ޖަހަން އައީ އެކަނި ހިނގާފައި\nއިންޑިޔާގައި ކޮވިޑް ވެކްސިން ޖެހުމުގެ ވަރަށް ބޮޑު ކެމްޕޭނެއް ފަށައިގެން އުޅޭއިރު ވެކްސިން ޖަހަން ބިރުގަންނަ އަދި ފަސްޖެހޭ މީހުން އެ ގައުމުގައި ވަރަށް ގިނަ އެވެ. ވެކްސިނާބެހޭ ގޮތުން ދެކެވޭ ބައެއް ކަހަލަ ޔޯލަ ވާހަކަތައް ގަބޫލު ކުރެވިގެންނެވެ. ނަމަވެސް އުމުރުން 125 އަހަރުގެ ސްވާމީ ޝިވާނަންދު ވެކްސިން ޖަހާކަށް އެއްގޮތަކަށް ވެސް ބިރެއް ނުގަނެ އެވެ. އެހެންވެ އެ ގައުމުގައި ވެކްސިން ޖެހި އެންމެ ދުވަސްވީ މީހާއަށް މިހާރު ޝިވާނަންދް ވަނީ ވެފަ އެވެ.\nވަރަނާސީގައި ހުރި ވެކްސިން ސެންޓަރަކަށް މިދިޔަ ބުދަ ދުވަހު ޝިވާނަންދް ދިޔައީ ވެސް އެކަންޏެވެ. ވެކްސިން ސެންޓަރަށް ގޮސް އެތަނުގައި ތިބި މެޑިކަލް ސްޓާފުންނަށް އޭނާގެ އައިޑީ ކާޑު ދައްކާލުމުން އެމީހުނަށް ފުރަތަމައިނުން ލިބުނީ ބޮޑު ޝޮކެކެވެ. މިހާ ދުވަސްވީ މީހަކު ރީއްޗަށް ހިނގާލާފައި އެތަނަށް އަތުވެދާނެ ކަމަށް އެމީހުން ހީކޮށްފައި ނެތީމަ އެވެ. އޭނާގެ އުފަން ދުވަސް ކަމަށް އައިޑީ ކާޑުގައި ޖަހާފައި އޮތީ އޮގަސްޓް 8، 1896 އެވެ. އައިޑީ ކާޑުގައިވާ ގޮތުން އޭނާގެ މިހާރުގެ އުމުރަކީ 125 އަހަރެވެ.\nޝިވާނަންދްގެ އުމުރަށް ބަލާފައި އޭނާގެ ގަޔަށް ވެކްސިން ޖަހައިދޭން ވެސް މެޑިކަލް ސްޓާފުން ޖެހިލުންވި އެވެ. ނަމަވެސް ޝިވާނަންދް ބުނީ އޭނާގެ ހާލު މުޅިން ރަނގަޅު ކަމަށާއި ވެކްސިން ޖަހައި ދިނުން ވަރަށް އެދޭ ކަމަށެވެ. އެހެންވެ ޝިވާނަންދްގެ އެދުމުގެ މަތިން އޭނާއަށް ވަނީ އެ ދުވަހު ވެކްސިން ޖަހައިދީފަ އެވެ.\nބޭޕާލޫރް އޭރިއާގެ ކަބީރްނަގަރް ކޮލޮނީގައި ދިރިއުޅޭ ޝިވާނަންދު ފެނިފައި މީހުން އެންމެ ހައިރާން ވަނީ އެއްވެސް މީހެއްގެ އެހީތެރިކަމަކާ ނުލާ އޭނާ އެކަނި މަގުމަތީގައި ހިނގާފައި އުޅޭތީ އެވެ. ވެކްސިން ޖަހަން ވެސް އޭނާ ދިޔައީ އެކަންޏެވެ. އަދި ވެކްސިން ޖަހާ މީހުންގެ ކިއުގައި ވެސް އޭނާ ބައިގަޑިއެއްހާއިރު މަޑުކުރި އެވެ. އޭގެ ފަހުން ވެކްސިން ޖަހައި ދިނުން އޭނާ ހިނގާފައި ގެއަށް ދިޔައީ ވެސް އެކަންޏެވެ.\nޝިވާނަންދްގެ ވާހަކަ އިންޑިޔާގެ ނޫސްވެރިންގެ ސަމާލު ކަމަށް އައީ އޭނާ ވެކްސިން ޖެހި ހިސާބުންނެވެ. އޭނާގެ ގޭދޮށަށް ނޫސްވެރިން ގޮސް ޝިވާނަންދް އާ ތަފާތު ސުވާލުތައް ކުރަން ފެށުމުން ޝިވާނަންދް ވަނީ އޭނާގެ ދިގު އުމުރުގެ ސިއްރު ކަމަށް އޭނާއަށް ޔަގީން ކުރެވޭ ކަންކަން ކިޔައިދީފަ އެވެ.\nޝިވާނަންދު ބުނި ގޮތުގައި އޭނާ އަކީ ވަރަށް އާދައިގެ ކެއުމެއް ކައިގެން އުޅޭ ވަރަށް އާދައިގެ ދިރިއުޅުމެއް އުޅޭ މީހެކެވެ.\n"އަހަރެން ކޮންމެ ދުވަހަކު ފަތިހު 3.00 ގައި ހޭލަން. ހޭލާ ގޮތަށް ދަނީ ގަންގާ ކޯރަށް ފެންވާރަލަން. އޭގެ ފަހުން ޔޯގާ ހަދަން. އަހަރެން ކަނީ ވަރަށް އާދައިގެ ކެއުމެއް. އެއްގޮތަކަށް ވެސް ތެލެއް ހަވާދެއް ބޭނުމެއް ނުކުރަން. އަހަރެންނަކީ ވަރަށް ފަގީރު އާއިލާއަކަށް ނިސްބަތްވާ މީހަކަށް ވާތީ މިއަދާ ހަމަޔަށް ވެސް އުޅުނީ ފަގީރު ދިރިއުޅުމެއް. ދުވަހަކު ވެސް އަހަރެން ބަނޑުފުރައެއް ނުކަން. އަހަރެން ކަނީ ކާން ބޭނުންވާ މިންވަރުގެ ދެބައިކުޅަ އެއްބަޔަށް. އަހަރެންގެ ފަގީރުކަމުގެ އިހްސާސް އަހަންނަށް ރަނގަޅަށް ކުރެވެނީ އޭރުން،" ޝިވާނަންދު ބުނެފައި ވެއެވެ.\nމިހާރުވެސް ޝިވާނަންދު ކުރަން ޖެހޭ ހުރިހާ މަސައްކަތެއް ކުރަނީ އޭނަ އަމިއްލައަށެވެ. އާއިލާގެ އެއްވެސް މީހެއްގެ އެހީތެރިކަމެއް އޭނާ ނުހޯދަ އެވެ. ޝިވާނަންދު މިހާރު ހުރީ އަންނަ މަހު ވެކްސިންގެ ދެ ވަނަ ޑޯޒް ޖަހަން ދާހިތުން ކެތްތެރިކަމެއް ނެތި ދުވަސްތައް ގުނަގުނަ އެވެ.\nޝިވާނަންދުގެ ކުރިން އިންޑިޔާގައި ވެކްސިން ޖެހި އެންމެ ދުވަސްވީ މީހާގެ ރެކޯޑް އޮތީ 120 އަހަރުވީ ދޯލި ދޭވީ އަށެވެ. ދޯލީ އަކީ ޖައްމޫ އެންޑް ކަޝްމީރުގެ އުދަމްޕޫރުގައި ދިރިއުޅޭ މީހެކެވެ.


Canada ge badeege hamalaa Raajjeyn kuhverikohfi\nކެނެޑާގެ ބަޑީގެ ހަމަލާ ރާއްޖޭން ކުށްވެރިކޮށްފި\nކެނެޑާގެ ފުލުހުންނާ، ހަމަލާ ދީން މީހާއާ ދެމެދު ހިނގި ކުރިމަތިލުމުގައި ހަމަލާ ދިން މީހާ ވަނީ މަރުވެފައި -- ފޮޓޯ: އޭޕީ\nކެނެޑާގައި މިދިއަ ހޮނިހިރު ދުވަހު ދިން ބަޑީގެ ހަމަލާ ރާއްޖެއިން ކުށްވެރިކޮށްފި އެވެ.\nކެނެޑާގެ ނޯވާ ސްކޯޝިއާގައި މީހަކު ބަޑިން ހަމަލާދީ ކުށެއް ނެތް އާއްމުންގެ ގިނަ ބަޔަކު މަރާލުމާ ގުޅިގެން، އެ ހަމަލާ ކުށްވެރިކޮށްފައި ވަނީ، ކެނެޑާގެ ހާރިޖީ ވަޒީރު ފްރަންސްވާ-ފިލިޕް ޝެމްޕޭންއަށް ފޮރިން މިނިސްޓަރު އަބްދުﷲ ޝާހިދު ފޮނުއްވި ހަމްދަރުދީގެ މެސެޖެއްގަ އެވެ.\nޝާހިދުގެ މެސެޖްގައި ވިދާޅުވީ ގިނަ ބަޔަކު މަރުވެ، އެތައް ބަޔަކު ޒަޚަމްވި މި ހަމަލާގެ އަޑު އެއްސެވީ ކުއްލި ހައިރާންކަމާ، ފުން ހިތާމަޔާއެކުގައި ކަމަށެވެ. އަދި ހިތާމައިގެ މިދަނޑިވަޅުގައި ދިވެހި ރައްޔިތުންނާ، ސަރުކާރުގެ ނަމުގައި، ހަމަލާގައި މަރުވި މީހުންގެ އާއިލާތަކަށް ތައުޒިޔާ ވިދާޅުވެ، ޒަހަމްވި މީހުންނަށް އަވަސް ޝިފާއަކަށް އެދިވަޑައިގަންނަވާކަމަށެވެ.\nހޮނިހިރު ދުވަހު ދިން ހަމަލާއަކީ، ފަހުގެ ތާރީހެއްގައި ކެނެޑާގައި ދިން މިފަދަ އެންމެ ނުރައްކާތެރި ހަމަލާ އެވެ. ފުލުހުންގެ ޔުނިފޯމެއް ލައިގެން ހުރި މީހަކު ނޯވާ ސްކޯޝިއާގެ އެކި ސަރަހައްދުތަކުގައި ކާރުގައި ދަތުރުކޮށް ބަޑިން ހަމަލާދީ، އަދި ބައެއް ގެތަކުގައި ވަނީ ރޯކޮށްލައިފަ އެވެ.\nމިހަމަލާތަކުގައި 18 މީހަކު މަރުވެފައިވާއިރު، މީގެ ތެރޭގައި ރޯޔަލް ކެނޭޑިއަން މައުންޓެޑް ޕޮލިސްގެ އަންހެން އޮފިސަރަކު ވެސް ހިމެނެ އެވެ.\nރޯކޮށްލާފައިވާ ތަންތަނުގެ ތެރޭގައި މަރުވެފައި އިތުރު ބަޔަކު ތިބުން އެކަށީގެންވާކަމަށް ރޯޔަލް ކެނޭޑިއަން މައުންޓެޑް ޕޮލިސް އިން ވަނީ ބުނެފަ އެވެ.\nހޮނިހިރު ދުވަހު ދޭން ފެށި ހަމަލާތައް 12 ގަޑިއިރަށް ދިގު ދެމިގެން ދިޔައިރު، ފުލުހުންނާ، ހަމަލާ ދީން މީހާއާ ދެމެދު ހިނގި ކުރިމަތިލުމުގައި ހަމަލާ ދިން މީހާ ވަނީ މަރުވެފަ އެވެ.\nކެނެޑާ ފޮރިން މިނިސްޓްރީ އަބްދުﷲ ޝާހިދު